
Capra cu trei iezi 


ERA ODATĂ O CAPRĂ care avea trei iezi. ledul cel 
mare şi cu cel mijlociu dau prin băț de obraznici ce 
erau; iară cel mic era harnic şi cuminte. Vorba ceea: 
„Sunt cinci degete la o mână şi nu samănă toate unul 
cu altul”. 

Intr-o zi, capra cheamă iezii de pe afară şi le zice: 

— Dragii mamei copilaşi! Eu mă duc în pădure ca 
să mai aduc ceva de ale mâncării. Dar voi, încuieţi uşa 
după mine, ascultați unul de altul, şi să nu cumva să 
deschideţi pănă ce nu-ţi auzi glasul meu. Când oi veni 
eu, am să vă dau de ştire, ca să mă cunoaşteţi, ş-am 
să vă spun aşa: 


Trei iezi cucuieți, 
Mamei uşa descuieti! 
Că mama v-aduce vouă: 
Frunze-n buze, 
Lapte-n țâțe, 

Drob de sare 

În spinare, 

Mălăieş 

In călcăieş, 

Smoc de flori 

Pe subsuori. 


Auzit-aţi ce-am spus eu? 
— Da, mămucă, ziseră iezii. 
— Pot să am nădejde în voi? 
— Să n-ai nici o grijă, mămucă, apucară cu gura 
înainte cei mai mari. Noi suntem odată băieţi, şi ce-am 
vorbit o dată vorbit rămâne. 


— Dacă-i aşa, apoi veniţi să vă sărute mama! 
Dumnezeu să vă apere de cele rele, şi mai rămâneţi cu 
bine! 

— Mergi sănătoasă, mămucă, zise cel mic, cu la- 
crimi în ochi, şi Dumnezeu să-ţi ajute ca să te întorni 
cu bine, şi să ne-aduci demâncare. 

Apoi capra iese şi se duce în treaba ei. lar iezii 
închid uşa după dânsa şi trag zăvorul. Dar vorba ve- 
che: „Păreţii au urechi şi fereştile ochi”. Un duşman de 
lup — ş-apoi ştiţi care? — Chiar cumătrul caprei, care 
de mult pândea vreme cu prilej ca să pape iezii, trăgea 
cu urechea la păretele din dosul casei când vorbea 
capra cu dânşii. 

„Bun! zise el în gândul său. la, acu mi-e 
timpul...De i-ar împinge păcatul să-mi deschidă uşa, 
halal să-mi fie! Ştiu că i-aş cârnosi şi i-aş jumuli!” 

Cum zice, şi vine la uşă; şi cum vine, şi începe: 


Trei iezi cucuieti, 
Mamei uşa descuieti! 
Că mama v-aduce vouă: 
Frunze-n buze, 
Lapte-n țâțe, 

Drob de sare 

In spinare, 

Mălăieş 

In călcăieş, 

Smoc de flori 

Pe subsuori. 


— Hai! deschideţi cu fuga, dragii mamei, cu fuga! 

— la! băieţi — zise cel mai mare — săriţi şi 
deschideţi uşa, că vine mama cu demâncare. 

— Sărăcuţul de mine! zise cel mic. Să nu cumva 
să faceţi pozna să deschideţi, că-i vai de noi! Asta nu-i 
mămuca. Eu o cunosc de pe glas: glasul ei nu-i aşa de 
gros şi răguşit, ci-i mai subţire şi mai frumos! 


Auzind aceste, lupul se duse la un ferar şi puse 
să-i ascuţe limba şi dinţii pentru a-şi subţia glasul, ş- 
apoi întorcându-se începu iar: 


Trei iezi cucuieti, 
Mamei uşa descuieti... 


— Ei, vedeţi — zise iarăşi cel mare — dacă 
mă potrivesc eu vouă? Nu-i mămuca, nu-i mămuca. D- 
apoi cine-i, dacă nu-i ea? Că doar şi eu am urechi. Mă 
duc să-i deschid. 
— Bădică! bădică ! — zise iarăşi cel mic — 
ascultaţi-mă şi pe mine! Poate mai de apoi a 
veni cineva şi a zice: 


Deschideţi uşa 
Că vine mătuşa, 


ş-atunci voi trebuie numaidecât să deschideţi? D-apoi 
nu ştiţi că mătuşa-i moartă de când lupii albi şi s-a 
făcut oale şi ulcioare, sărmana? ! 

— Apoi dă! nu spun eu bine? zise cel mare. la de- 
atunci e rău în lume, de când a ajuns coada să fie 
cap... Dacă te-i potrivi tu acestora, îi ţine mult şi bine 
pe mămuca afară. Eu, unul, mă duc să deschid... 

Atunci mezinul se vâră iute în horn şi, sprijinit cu 
picioarele de prichiciu şi cu nasul de funingine, tace ca 
peştele şi tremură ca varga de frică. Dar frica-i din 
raiu, sărmana! Asemenea cel mijlociu, ţuşti! iute sub 
chersin; se-nghemuieşte acolo cum poate, tace ca pă- 
mântul, şi-i tremură carnea pe dânsul de frică: „Fuga-i 
ruşinoasă, da-i sănătoasă!...” Insă cel mare se dă după 
uşă, şi să tragă, să nu tragă? In sfârşit, trage zăvorul... 
Când iaca!... ce să vadă? Ş-apoi mai are când vede?... 
căci lupului îi scăpărau ochii şi-i sfârâia gâtlejul de 
flămând ce era. Şi nici una, nici două, haţ! pe ied de 
gât, îi rătează capul pe loc, şi-l mănâncă aşa de iute şi 

cu aşa poftă, de-ţi părea că nici pe o măsea n-are ce 
pune. Apoi se linge frumuşel pe bot şi începe a se 
învârti prin casă cu neastâmpăr, zicând: 

— Nu ştiu, părerea m-a amăgit, ori am auzit mai 
multe glasuri? Dar ce Dumnezeu? Parc-au intrat în 
pământ... Unde să fie, unde să fie? 

Se iţeşte el pe colo, se iţeşte pe dincolo, dar pace 
bună! iezii nu-s nicăiri! 

— Mă!... că mare minune-i şi asta... dar nici acasă 
n-am de coasă... ia să mai odihnesc oleacă aste bătrâ- 
neţe. 

Apoi se îndoaie de şele cam greu şi se pune pe 
cher-sin. Şi când s-a pus pe chersin, nu ştiu cum s-a 
făcut că, ori chersinul a crăpat, ori cumătrul a 
strănutat... Atunci iedul de sub chersin, să nu tacă? — 
îl păştea păcatul şi-l mânca spinarea, sărăcuţul: 

— Să-ţi fie de bine, nănaşule! 

— AI... ghidi, ghidi! ghiduş ce eşti! Aici mi-ai fost? 
la vină-ncoace la nănăşelul, să te pupe el! 

Apoi ridică chersinul binişor, înşfacă iedul de 
urechi şi-l flocăieşte şi-l jumuleşte şi pe acela, de-i 
merg pe-ticile!... Vorba ceea: „Că toată paserea pe 
limba ei piere”. 

Pe urmă se mai învârte cât se mai învârte prin 
casă, doar a mai găsi ceva, dar nu găseşte nimic, căci 
iedul cel cuminte tăcea molcum în horn, cum tace 
peştele în borş la foc. Dacă vede lupul şi vede că nu 
mai găseşte nimic, îşi pune în gând una: aşază cele 
două capete cu dinţii rânjiţi în fereşti, de ţi se părea că 
râdeau; pe urmă unge toţi păreţii cu sânge, ca să facă 
şi mai mult în ciuda caprei, ş-apoi iese şi-şi caută de 
drum. 

Cum a ieşit duşmanul din casă, iedul cel mic se 
dă iute jos din horn şi încuie uşa bine. Apoi începe a se 
scărmăna de cap şi a plânge cu amar după frăţiorii săi. 


— Drăguţii mei frăţiori! De nu s-ar fi înduplecat, 
lupul nu i-ar fi mâncat! Şi biata mamă nu ştie de astă 
mare urgie ce-a venit pe capul ei! 

Şi boceşte el, şi boceşte, pănă îl apucă leşin. Dar 
ce era să le facă? Vina nu era a lui, şi ce au căutat pe 
nas le-a dat. 

Când jalea el aşa, iaca şi capra venea cât putea, 
încărcată cu de-a mâncării şi gâfuind. Şi cum venea, 
cât de colo vede cele două capete cu dinţii rânjiţi în 
fereşti. 

— Dragii mămucuţei, dragi! Cum aşteaptă ei cu 
bucurie şi-mi râd înainte când mă văd! 


Băieții mamei, băieți, 
Frumuşei şi cucuieți!... 


Bucuria caprei nu era proastă. Dar când s-apropie 
bine, ce să vadă? Un fior rece ca gheaţa îi trece prin 
vine, picioarele i se taie, un tremur o cuprinde în tot 
trupul şi ochii i se painjinesc. Şi ce era, nu era a bine!... 
Ea însă tot merge păn' la uşă, cum poate, crezând că 
părerea o înşală... Şi cum ajunge, şi începe: 


Trei iezi cucuieți. 
Mamei uşa descuieti ! 
Că mama v-aduce vouă; 
Frunze-n buze, 
Lapte-n țâțe, 

Drob de save 

În spinare, 

Mălăieş 

In călcăieş, 

Smoc de flori 

Pe subsuori. 


Atunci iedul mezin — care acum era şi cel 
dintâi şi cel de pe urmă — sare iute şi-i deschide uşa. 

Apoi s-aruncă în braţele mâne-sa, şi cu lacrămi de 
sânge începe a-i spune: 

— Mămucă, mămucă, uite ce am păţit noi! Mare 
foc şi potop a căzut pe capul nostru! 

Capra atunci, holbând ochii lung prin casă, o cu- 
prinde spaima şi rămâne încremenită!... Dar mai pe 
urmă, îmbărbătându-se, şi-a mai venit puţin în fire ş-a 
întrebat: 

— Da' ce-a fost aici, copile? 

— Ce să fie, mămucă? la, cum te-ai dus 
dumneata de-acasă, n-a trecut tocmai mult şi iaca s- 
aude cineva bătând la uşă şi spunând: 


Trei iezi cucuieți!... 
Mamei uşa descuieți... 


— Şi?... 

— Şi frate-meu cel mare, nătâng şi neastâmpărat, 
cum îl ştii, fuga la uşă să deschidă. 

— Ş-atunci? 

— Atunci eu m-am vârât iute în horn şi frate-meu 
cel mijlociu sub chersin, iară cel mare, după cum îţi 
spun, se dă cu nepăsare după uşă şi trage zăvorul!... 

— Ş-atunci? 

— Atunci, grozăvie mare! Nănaşul nostru şi prie- 
tenul dumitale, cumătrul lup, se şi arată în prag. 

— Cine! Cumătru-meu? El, care s-a jurat pe părul 
său că nu mi-a spărie copilaşii niciodată? 

— Apoi dă, mamă! Cum vezi, i-a umplut de spă- 
rieţi! 

— Ei las' că l-oi învăţa eu! Dacă mă vede că-s o 
văduvă sărmană şi c-o casă de copii, apoi trebuie să-şi 
bată joc de casa mea? şi pe voi să vă puie la pas- 
tramă? Nici o faptă fără plată... Ticălosul şi mangositul! 
Încă se rânjea la mine câteodată şi-mi făcea cu 
măseaua... Apoi doar eu nu-s de acelea de care crede 
el: n-am sărit peste garduri niciodată, de când sunt. Ei, 

taci, cumătre, că te-oi dobzăla eu! Cu mine ţi-ai pus 
boii în plug? Apoi ţine minte că ai să-i scoţi fără 
coarne! 

— Of, mămucă, of! Mai bine taci şi lasă-l în plata 
lui Dumnezeu! Că ştii că este o vorbă: „Nici pe dracu' 
să-l vezi, da' nici cruce să-ţi faci!” 

— Ba nu, dragul mamei! Că pănă la Dumnezeu, 
sfinţii îţi ieu sufletul. Ş-apoi ţine tu minte, copile, ce-ţi 
spun eu: că de i-a mai da lui nasul să mai miroase pe 
aci, apoi las'!... Numai tu, să nu cumva să te răsufii 
cuiva, ca să prindă el de veste. 

Şi de atunci căuta şi ea vreme cu prilej, ca să facă 
pe obraz cumătru-său. Se pune ea pe gânduri şi stă în 
cumpene, cum să dreagă şi ce să-i facă. 

„Aha! ia, acu i-am găsit leacul, zise ea în gândul 
său. Taci! Că i-oi face eu cumătrului una, de şi-a 
muşca labele...” 

Aproape de casa ei era o groapă adâncă: tocmai 
acolo-i nădejdea caprei. 

„La cada cu dubala, cumătre lup, că nu-i de 
chip!... la, de acu se-ncepe fapta. Hai la treabă, 
cumătriţă, că lupul ţi-a dat de lucru!” 

Şi aşa zicând, pune poalele-n brâu, îşi suflecă 
mânicile, aţâţă focul şi s-apucă de făcut bucate. Face 
ea sarmale, face plachie, face alivenci, face pască cu 
smântână şi cu ouă, şi fel de fel de bucate. Apoi umple 
groapa cu jăratic şi cu lemne putregăioase, ca să ardă 
focul mocnit. După asta aşază o leasă de nuiele numai 
înţinată şi nişte frunzari peste dânsa; peste frunzari 
toarnă ţărnă şi peste ţărnă aşterne o rogojină. Apoi 
face un scăuieş de ceară anume pentru lup. Pe urmă 
lasă bucatele la foc să fiarbă şi se duce prin pădure să 
caute pe cumătru-său şi să-l poftească la praznic. 
Merge ea cât merge prin codru, pănă ce dă de-o 
prăpastie grozavă şi întunecoasă, şi pe-o tihăraie dă cu 
crucea peste lup. 

— Bună vremea, cumătră. Da' ce vânt te-a abătut 
pe-aici? 

— Bună să-ţi fie inima, cumătre, cum ţi-i căută- 
tura... Apoi dă, nu ştii dumneata că nevoia te duce pe 
unde nu ţi-i voia? la, nu ştiu cine a fost pe la mine pe 
acasă în lipsa mea, că ştiu că mi-a făcut-o bună! 

— Ce fel, cumătriţă dragă? 

— la, a găsit iezii singurei, i-a ucis şi i-a crâmpoţit, 
de le-am plâns de milă! Numai văduvă să nu mai fie 
cineva! 

— Da' nu mai spune, cumătră! 

— Apoi de acum, ori să spun, ori să nu mai spun, 
că tot una mi-e. Ei, mititeii, s-au dus cătră Domnul, şi 
datoria ne face să le căutăm de suflet. De aceea am 
făcut şi eu un praznic, după puterea mea, şi am găsit 
de cuviinţă să te poftesc şi pe dumneata, cumătre, ca 
să mă mai mângâi... 

— Bucuros, dragă cumătră, dar mai bucuros eram 
când m-ai fi chemat la nuntă. 

— Te cred, cumătre, d-apoi dă!...Nu-i cum vrem 
noi, ci-i cum vrea Cel-de-sus. 

Apoi capra porneşte înainte plângând şi lupul 
după dânsa, prefăcându-se că plânge. 

— Doamne, cumătre, Doamne! zise capra suspi- 
nând. De ce ţi-i mai drag în lume, tocmai de-aceea n-ai 
parte. 

— Apoi dă, cumătră, când ar şti omul ce-ar păţi, 
dinainte s-ar păzi. Nu-ţi face şi dumneata atâta inimă 
rea, că odată avem să mergem cu toţii acolo. 

— Aşa este, cumătre, nu-i vorbă. Dar sărmanii 
gâgâlici, de cruzi s-au mai dus! 

— Apoi dă, cumătră; se vede că şi lui Dumnezeu îi 
plac tot puişori de cei mai tineri. 

— Apoi dacă i-ar fi luat Dumnezeu, ce ţi-ar fi? D- 
apoi aşa?... 

— Doamne, cumătră, Doamne! Oi face şi eu ca 
prostul... Oare nu cumva nenea Martin a dat raita pe la 

dumneata pe-acasă? Că mi-aduc aminte ca acu că l- 
am întâlnit odată prin zmeuriş, şi mi-a spus că dac-ai 
vrea d-ta să-i dai un băiet, să-l înveţe cojocăria. 

Şi din vorbă în vorbă, din una-n alta, ajung, păn- 
acasă la cumătră! 

— la poftim, cumătre, zise ea, luând scăuieşul şi 
punându-l deasupra groapei cu pricina, şezi cole şi să 
ospătezi oleacă din ceea ce ne-a dat Dumnezeul! 

Răstoarnă apoi sarmalele în strachină şi i le pune 
dinainte. 

Atunci lupul nostru începu a mânca hâlpov, şi 
gogâlţ-gogâlţ-gogâlţ, îi mergeau sarmalele întregi pe 
gât. 

— Dumnezeu să ierte pe cei răposaţi, cumătră, că 
bune sarmale ai mai făcut! 

Şi cum ospăta el, buf! cade fără sine în groapa cu 
jăratic, căci scăuieşul de ceară s-a topit, şi leasa de pe 
groapă nu era bine sprijinită: nici mai bine, nici mai 
rău, ca pentru cumătru. 

Ei, ei! Acum scoate, lupe, ce-ai mâncat! Cu capra 
ţi-ai pus în cârd? Capra ţi-a venit de hac. 

— Valeu, cumătră, talpele mele! Mă rog scoate- 
mă, că-mi arde inima-n mine! 

— Ba nu, cumătre; c-aşa mi-a ars şi mie inima 
după iezişorii mei! Lui Dumnezeu îi plac pui de cei mai 
tineri, mie însă-mi plac şi de işti mai bătrâni, numai să 
fie bine fripţi; ştii, cole, să treacă focul printr-înşii. 

— Cumătră, mă pârlesc, ard de tot, mor, nu mă 
lăsa! 

— Arzi, cumătre, mori, căci nici viu nu eşti bun! 
De-abie i-a mai trece băietului istuia de spăriet, că 
mult păr îmi trebuia de la tine ca să-l afum! Ţi-aduci 
aminte, dihanie răutăcioasă şi spurcată, când mi te-ai 
jurat pe părul tău? Şi bine mi-ai mâncat iezişorii! 

— Mă ustură inima-n mine, cumătră! Mă rog 
scoate-mă şi nu-ţi mai face atâta osândă cu mine! 

— Moarte pentru moarte, cumătre, arsură pentru 
arsură, că bine o mai plesnişi dinioare cu cuvinte din 
Scriptură! . 

După aceasta, capra şi cu iedul au luat o căpiţă 
de fân şi au aruncat-o peste dânsul, în groapă, ca să se 
mai potolească focul... Apoi, la urma urmelor, năpădiră 
asupra lui şi-i mai trântiră în cap cu bolovani şi cu ce- 
au apucat, pănă-l omorâră de tot. Şi aşa s-a păgubit 
sărmana capră şi de cei doi iezi, da' şi de cumătră-său, 
lupul, păgubaşă a rămas, şi păgubaşă să fie! 

Şi auzind caprele din vecinătate de una ca 
aceasta, tare le-au mai părut bine! Şi s-au adunat cu 
toatele la priveghiu, şi unde nu s-au aşternut pe 
mâncate şi pe băute, veselindu-se împreună... 

Şi eram şi eu acolo de faţă, şi-ndată după aceea 
am încălecat iute pe-o şea ş-am venit de v-am spus 
povestea aşa; ş-am mai încălecat pe-o roată şi v-am 
spus jitia toată; şi unde, n-am mai încălecat şi pe-o 
căpşună, şi v-am spus, oameni buni, o mare şi 
gogonată minciună. 

ION CREANGĂ 


Punguţa cu doi bani 


ERA ODATĂ O BABĂ şi un moşneag. Baba avea o 
găină şi moşneagul un cucoş. Găina babei se oua de 
câte două ori pe fiecare zi, şi baba mânca o mulţime 
de ouă, iar moşneagului nu-i da, nici unul. Moşneagul 
într-o zi pierdu răbdarea şi zise: 

— Măi babă, mănânci ca în târgul lui Cremene. la 
dă-mi şi mie nişte ouă, ca să-mi prind pofta măcar. 

— Da' cum nu! zise baba, care era foarte zgârcită. 
Dacă ai poftă de ouă, bate şi tu cucoşul tău să facă 
ouă, şi-i mânca; că eu aşa am bătut găina, şi iacătă-o 
cum se ouă. 

Moşneagul, pofticios şi hapsân, se ia după gura 
babei, şi, de ciudă, prinde iute şi degrabă cucoşul şi-i 
dă o bătaie bună, zicând: 

— Na! ori te ouă, ori du-te de la casa mea; ca să 
nu mai strici mâncarea degeaba. 

Cucoşul, cum scăpă din mâinile moşneagului, fugi 
de-acasă şi umbla pe drumuri, bezmetec. Şi cum 
mergea el pe un drum, numai iaca găseşte o punguţă 
cu doi bani. Şi cum o găseşte, o şi ia în clonţ şi se în- 
toarnă cu dânsa înapoi spre casa moşneagului. Pe 
drum, se întâlneşte c-o trăsură c-un boier şi cu nişte 
cucoane. Boierul se uită cu băgare de samă la cucoş, 
vede în clonţu-i o punguţă şi zice vezeteului: 

— Măi! ia dă-te jos şi vezi ce are cucoşul cela în 
plisc? 

Vezeteul se dă iute jos din capra trăsurei şi c-un 
feliu de meşteşug prinde cucoşul şi, luându-i punguţa 
din clonţ, o dă boieriului. Boieriul o ia, fără păsare o 
pune în buzunar şi porneşte cu trăsura înainte. Cu- 
coşul, supărat de asta, nu se lasă, ci se ia după tră- 
sură, spuind neîncetat: 

Cucurigu ! boieri mari, 
Dați punguta cu doi bani! 


Boierul, înciudat, când ajunge în dreptul unei fân- 
tâni, zice vezeteului: 

— Măi! ia cucoşul ist obraznic şi-l dă în fântâna 
ceea. 

Vezeteul se dă iarăşi jos din capră, prinde cucoşul 
şi-l azvârle în fântână: Cucoşul, văzând această mare 
primejdie, ce să facă? Incepe a înghiţi la apă; şi-nghite, 
şi-nghite, pănă ce înghite el toată apa din fântână... 
Apoi zboară de-acolo afară şi iarăşi se ia în urma 
trăsurei, zicând: 


Cucurigu! boieri mari, 
Dați punguta cu doi bani! 


Boierul, văzând aceasta, s-a mirat cumplit şi a zis: 

— Mă! da' al dracului cucoş i-aista! Ei, las' că ţi-oi 
da eu ţie de cheltuială, măi crestatule şi pintenatule! 

Şi cum ajunge acasă, zice unei babe de la bucătă- 
rie să ia cucoşul, să-l azvârle într-un cuptor plin cu 
jăratic şi să puie o lespede la gura cuptoriului. Baba, 
cânoasă la inimă, de cuvânt: face cum i-a zis stăpânu- 
său. Cucoşul, care vede şi astă mare nedreptate, 
începe a vărsa la apă; şi toarnă el toată apa cea din 
fântână pe jăratic, pănă ce stinge focul de tot şi se 
răcoreşte cuptoriul; ba încă face ş-o apăraie prin casă, 
de s-au îndrăcit de ciudă hârca de la bucătărie. Apoi dă 
o bleandă lespezii de la gura cuptoriului, iese teafăr şi 
de-acolo, şi fuga la fereastra boierului şi începe a trânti 
cu ciocul în geamuri şi a zice: 


Cucurigu ! boieri mari, 
Dați punguta cu doi bani ! 
— Măi, că mi-am găsit beleaua cu dihania asta de 
cucoş! zise boieriul cuprins de mirare. Vezeteu! ia-l de 

pe capul meu şi-l zvârle în cireada boilor ş-a vacilor; 
poate vrun buhaiu înfuriet i-a veni de hac; l-a lua în 
coarne ş-om scăpa de supărare. 

Vezeteul iarăşi ia cucoşul şi-l zvârle în cireadă! 
Atunci, bucuria cucoşului! Să-l fi văzut cum înghiţea la 
buhai, la boi, la vaci şi la viței, păn-a înghiţit el toată 
cireada, ş-a făcut un pântece mare, mare cât un 
munte. Apoi iar vine la fereastră, întinde aripele în 
dreptul soarelui, de întunecă de tot casa boierului, şi 
iarăşi începe: 


Cucurigu! boieri mari, 
Dați punguta cu doi bani! 


Boierul, când mai vede şi astă dăndănaie, crăpa 
de ciudă şi nu ştia ce să mai facă, doar va scăpa de 
CUCOŞ. 

Mai stă boierul cât mai stă pe gânduri, pănă-i vine 
iarăşi în cap una: 

— Am să-l dau în haznaua cu banii; poate va în- 
ghiţi la galbeni, i-a sta vreunul în gât, s-a îneca ş-oiu 
scăpa de dânsul. 

Şi, cum zice, umflă cucoşul de-o aripă şi-l zvârle 
în haznaua cu banii, căci boierul acela, de mult bănărit 
ce avea, nu-i mai ştia numărul!... Atunci cucoşul 
înghite cu lăcomie toţi banii şi lasă toate lăzile pustii. 
Apoi iese şi de acolo, el ştie cum şi pe unde, se duce la 
fereasta boierului şi iar începe: 


Cucurigu ! boieri mari, 
Dați punguta cu doi bani ! 


Acum, după toate cele întâmplate, boierul văzând 
că n-are ce-i mai face, i-azvârle punguţa. Cucoşul o ia 
de jos cu bucurie, se duce în treaba lui şi lasă pe boier 
în pace. 

Atunci toate paserile din ograda boierească, vă- 
zând voinicia cucoşului, s-au luat după dânsul, de ţi se 
părea că-i o nuntă, şi nu altăceva; iară boierul se uita 
galiş cum se duceau şi paserile sale, şi zise oftând: 

— Ducă-se şi cobe şi tot, numai bine că am 
scăpat de belea, că nici lucru curat n-a fost aici! 

Cucoşul însă mergea ţanţoş, iar paserile după 
dânsul. Şi merge el cât merge, pănă ce ajunge acasă 
la moşneag, şi de la poartă începe a cânta: 
„Cucurigu!!! cucurigul!!” 

Moşneagul, cum aude glasul cucoşului, iesă din 
casă cu bucurie, şi când îşi aruncă ochii spre poartă, ce 
să vadă? Cucoşul său era ceva de spăriet: elefantul ţi 
se părea purice pe lângă acest cucoş; ş-apoi în urma 
lui veneau cârduri nenumărate de paseri, care de care 
mai frumoase, mai cucuiete şi mai boghete. 
Moşneagul, văzând pe cucoşul său aşa de mare şi de 
greoiu, şi încunjurat de atâta amar de galiţe, i-a des- 
chis poarta. Atunci cucoşul i-a zis: 

— Stăpâne, aşterne un ol aici în mijlocul ogrăzii. 

Moşneagul, iute ca un prâsnel, aşterne tolul. Cu- 
coşul atunci se aşază pe ţol, scutură puternic din aripi, 
şi îndată se umple ograda şi livada moşneagului, pe 
lângă paseri, şi de cirezi de vite; iară pe ţol toarnă o 
movilă de galbeni, care strălucea la soare, de-ţi lua 
ochii! Moşneagul, văzând aceste mari bogății, nu ştia 
ce să facă de bucurie,sărutând mereu cucoşul şi 
dezmierdându-l. 

Atunci, iaca şi baba vinea, nu ştiu de unde; şi 
când a văzut unele ca acestea, numa-i sclipeau răută- 
cioasei ochii în cap şi plesnea de ciudă. 

— Moşnege, zice ea, ruşinată, dă-mi şi mie nişte 
galbeni. 

— Ba pune-ţi pofta-n cuiu, măi babă. Când ţi-am 
cerut ouă, ştii ce mi-ai răspuns? Bate acum şi tu găina 
să-ţi aducă galbeni, c-aşa am bătut eu cucoşul, ştii tu 
din a cui pricină... şi iată ce mi-a adus! 

Atunci baba se duce în poiată, găbuieşte găina, o 
apucă de coadă şi o ia la bătaie, de-ţi venea să-i plângi 
de milă! Biata găină, cum scapă din mânile babei, fuge 
pe drumuri. Şi cum mergea pe drum, găseşte şi ea o 
mărgică ş-o înghite. Apoi repede se întoarce acasă la 
babă, şi începe de pe la poartă: „Cot, cot, cotcodac!!” 
Baba iesă cu bucurie înaintea găinei. Găina sare peste 
poartă, trece iute pe lângă babă şi se pune pe 
cuibariu; şi, după vrun ceas de şedere, sare de pe 
cuibariu, cotcodăcind. Baba atunci se duce cu fuga să 
afle ce i-a făcut găina!... Şi când se uită în cuibariu, ce 
să vadă? Găina se ouase, o mărgică!... Baba, când 
vede că şi-a bătut găina joc de dânsa, o prinde ş-o 
bate, ş-o bate, păn-o omoară în bătaie! Şi aşa, baba 
cea zgârcită şi nebună a rămas de tot săracă, lipită 
pământului. De acu a mai mânca şi răbdări prăjite în 
loc de ouă; că bine şi-a făcut râs de găină ş-a ucis-o 
fără să-i fie vinovată cu nemica, sărmana! 

Moşneagul însă era foarte bogat. El şi-a făcut 
case mari şi grădini frumoase, şi trăia foarte bine. Pe 
babă, de milă, a pus-o găinăriţă; iară pe cucoş îl purta 
în toate părţile după dânsul, cu salbă de aur la gât şi 
încălţat cu ciuboţele galbene şi cu pinteni la călcâie, 
de ţi se părea că-i un irod de cei frumoşi, iară nu cucoş 
de făcut cu borş. 

ION CREANGĂ 


Soacra cu trei nurori 


ERA ODATĂ O BABĂ care avea trei feciori nalţi ca 
nişte brazi şi tari de vârtute, dar slabi de minte. 

O răzăşie destul de mare, casa bătrânească cu 
toată pojijia ei, o vie cu livadă frumoasă, vite şi multe 
paseri alcătuiau gospodăria babei. Pe lângă acestea 
mai avea strânse şi părăluţe albe pentru zile negre, 
căci lega paraua cu zece noduri şi tremura după ban. 

Pentru a nu răzleţi feciorii de pe lângă sine, mai 
dură încă două case alăture, una la dreapta şi alta de-a 
stânga celei bătrâneşti. Dar tot atunci luă hotărâre 
nestrămutată a ţinea feciorii şi viitoarele nurori pe 
lângă sine —în casa bătrânească — şi a nu orândui 
nimic pentru împărţeală pănă aproape de moartea sa. 
Aşa făcu, şi-i râdea inima babei, de bucurie, când 
gândea numai cât de fericită are să fie, ajutată de fe- 
ciori şi mângâiată de viitoarele nurori. Ba de multe ori 
zicea în sine: „Voiu priveghea nurorile, le-oiu pune la 
lucru, le-oiu struni şi nu le-oiu lăsa nici pas a ieşi din 
casă, în lipsa feciorilor mei. Soacră-mea —  fie-i ţărna 
uşoară! aşa a făcut cu mine. Şi  bărbatu-meu — 
Dumnezeu să mi-l ierte! — nu s-a putut plânge că l-am 
înşelat, sau i-am răsipit casa... deşi câteodată erau 
bănuiele... şi mă probozea... dar acum s-au trecut 
toate!” 

Tustrei feciorii babei umblau în cărăuşie şi 
câştigau mulţi bani. Celui mai mare îi veni vremea de 
însurat şi baba, simțind asta, umbla valvârtej să-i 
găsească mireasă; şi în cinci-şase sate, abi&-abie putu 
nimeri una după placul ei: nu prea tânără, naltă şi 
uscăţivă, însă robace şi supusă. Feciorul nu ieşi din 
hotărârea maică-sa, nunta se făcu şi baba îşi luă 
cămeşa de soacră, ba încă netăiată la gură, care 

însemnează că soacra nu trebuie să fie cu gura mare şi 
să tot cârtească de toate cele. 

După. ce s-a sfârşit nunta, feciorii s-au dus în 
treaba lor, iar nora rămase cu soacra. Chiar în acea zi, 
cătră sară, baba începu să puie la cale viaţa nurori-sa. 
Pentru babă, sita nouă nu mai avea loc în cuiu. „De ce 
mi-am făcut cleşte? Ca să nu mă ard”, zicea ea. Apoi 
se suie iute în pod şi scoboară de acolo un ştiubeiu cu 
pene rămase tocmai de la răposata soacră-sa, nişte 
chite de cânepă şi vreo două dimerlii de pasat. 

— lată ce-am gândit eu, noro, că poţi lucra nop- 
tile. Piua-i în căsoaia de alăture, fusele în oboroc sub 
pat, iar furca după horn. Când te-i sătura de strujit 
pene, vei pisa malaiu şi când a veni bărbatu-tău de la 
drum, vom face plachie cu costiţe de porc, de cele 
afumate, din pod, şi, Doamne, bine vom mânca! Acum 
deodată, pănă te-i mai odihni, ie furca în brâu şi pănă 
mâni dimineaţă să găteşti fuioarele aceste de tors, pe- 
nele de strujit şi mălaiul de pisat. Eu mă las puţin, că 
mi-a trecut ciolan prin ciolan cu nunta voastră. Dar tu 
să ştii că eu dorm iepureşte; şi, pe lângă işti doi ochi, 
mai am unul la ceafă care şade purure deschis şi cu 
care văd şi noaptea şi ziua tot ce se face prin casă. Ai 
înţeles ce ţi-am spus? 

— Da, mămucă. Numai ceva de mâncare... 

— De mâncare? O ceapă, un usturoi ş-o bucată de 
mămăligă rece din poliţă sunt destul pentru o ne- 
vastă tânără ca tine... Lapte, brânză, unt şi ouă de 
am putè sclipui să ducem în târg ca să facem ceva 
parale; căci casa s-a mai îngreuiat cu un mâncău şi eu 
nu vreau să-mi pierd comândul. 

Apoi, când înseră, baba se culcă pe pat, cu faţa la 
părete, ca să n-o supere lumina de la opaiţ, mai dând a 
înţelege nurori-sa că are s-o privigheze; dar somnul o 
cuprinse îndată şi habar n-avea de ce face noră-sa. Pe 
când soacra horăia, dormind dusă, blajina noră migăia 
prin casă; acuş la strujit pene, acuş îmbăla tortul, acuş 

pisa mălaiul şi-l vântura de buc. Şi dacă Enachi se 
punea pe gene-i, ea îndată lua apă rece şi-şi spăla 
faţa, ca nu cumva s-o vadă neadormita soacră şi să-i 
bănuiască. Aşa că munci biata noră pănă după miezul 
nopţii, dar despre ziuă somnul o dobori şi adormi şi ea 
între pene, caiere, fusele cu tort şi bucul de malaiu. 

Baba, care se culcase o dată cu găinile, se sculă 
cu noaptea-n cap şi începu a trânti şi-a plesni prin 
casă, încât biata noră, care de-abia aţipise, de voie, de 
nevoie, trebui să se scoale, să sărute mâna soacrei şi 
să-i arate ce-a lucrat. Incet-încet nora s-a dat la brazdă 
şi baba era mulţămită cu alegerea ce-a făcut. 

Peste câteva zile cărăuşii sosesc, şi tânăra 
nevastă, văzându-şi bărbăţelul, mai uită din cele 
necazuri! 

Nu trece mult, şi baba pune la cale şi pe feciorul 
cel mijlociu şi-şi iè un suflet de noră întocmai după 
chipul şi asemănarea celei dintâi, cu deosebire numai 
că aceasta era mai în vârstă şi ceva încrucişată, dar 
foc de harnică: 

După nuntă, feciorii se duc iarăşi în cărăuşie, şi 
nurorile rămân iar cu soacra acasă. După obiceiu ea le 
dă de lucru cu măsură şi cum înserează, se culcă, 
spuind nurorilor să fie harnice şi dându-le de grijă ca 
nu cumva să adoarmă, că le vede ochiul cel ne- 
adormit. 

Nora cea mai mare tălmăci apoi celeilalte despre 
ochiul soacră-sa cel atoatevăzător, şi aşa, una pe alta 
se îndemnau la treabă, şi lucrul ieşea gârlă din mânile 
lor. lară soacra huzurea de bine. 

Dar binele, câteodată, aşteaptă şi rău. Nu trece 
tocmai mult, şi vine vremea de însurat şi feciorului 
celui mic. Baba însă voia cu orice chip să aibă o troiță 
nedespărţită de nurori... de aceea şi chitise una de mai 
înainte. Dar nu-i totdeauna cum se chiteşte, ci-i şi cum 
se nimereşte. Intr-o bună dimineaţă, feciorul mamei îi 
şi aduce o noră pe cuptioriu. Baba se scarmănă de 

cap, dă la deal, dă la vale, dar n-are ce face şi, de voie, 
de nevoie, nunta s-a făcut, şi pace bună! 

După nuntă, bărbaţii din nou se duc în treaba lor, 
şi nurorile rămân iar cu soacra acasă. Baba iarăşi le dă 
de lucru cu măsură, şi cum vine sara, se culcă după 
obiceiu. Cele două nurori, văzând pe cea mai tânără 
codindu-se la treabă, îi zic: 

— Da' nu te tot codi, că mămuca ne vede. 

— Cum? Eu o văd că doarme. Ce fel de treabă e 
aceasta? Noi să lucrăm şi ea să doarmă? 

— Nu căuta că horăieşte —zice cea mijlocie — 
mămuca are la ceafă un ochi neadormit, cu care vede 
tot ce facem, ş-apoi tu nu ştii cine-i mămuca, n-ai 
mâncat niciodată moarea ei. 

— La ceafă?... Vede toate?... N-am mâncat moa- 
rea ei?... Bine că mi-am adus aminte. Dar ce mâncăm 
noi, fetelor hăi? 

— la, răbdări prăjite, dragă cumnăţică... lar dacă 
eşti flămândă, iè şi tu o bucată de mămăligă din colţar 
şi cu nişte ceapă şi mănâncă. 

— Ceapă cu mămăligă? D-apoi neam de neamul 
meu n-a mâncat aşa bucate. Da' slănină nu-i în pod? 
unt nu-i? ouă nu sunt? 

— Ba sunt de toate, ziseră cele două, dar sunt ale 
mămucăi. 

— Eu cred că tot ce-i a mămucăi e ş-al nostru, şi 
ce-i al nostru e ş-al ei. Fetelor hăi! s-a trecut de şagă. 
Voi lucraţi, că eu mă duc să pregătesc ceva de-a 
mâncării, ştii cole, ceva mai omeneşte, ş-acuş vă chem 
şi pe voi. 

— Doamne, ce vorbă ţi-a ieşit din gură! ziseră 
cele două. Vrei să ne-aprindem paie în cap? Să ne 
zvârlă baba pe drum? 

— Las' dacă v-a dure capul. Când v-a întreba pe 
voi, să daţi vina pe mine şi să lăsaţi să vorbesc eu 
pentru toate. 

— Apoi dar... dă!... fă cum ştii, numai să nu ne 
bagi şi pe noi în belea. 

— Hai, fetelor, tăceţi, gura vă meargă; că nu-i 
bună pacea şi mi-i dragă gâlceava. Şi iese cântând: 


Vai săracu omul prost, 
Bun odor la cas-a fost! 


Nu trece nici un ceas la mijloc, ş-un cuptior de 
plăcinte, câţiva pui pârpâliţi în frigare şi prăjiţi în unt, o 
strachinoaie de brânză cu smântână şi mămăliguţa 
erau gata. Apoi iute cheamă şi pe celelalte două în 
bordeiu şi se pun la masă cu toatele. 

— Hai, fetelor, mâncaţi bine şi pe Domnul lăudaţi, 
că eu mă răpăd în cramă ş-aduc ş-un cofăel de vin, ca 
să meargă plăcintele aceste mai bine pe gât. 

După ce au mâncat ş-au băut bine, le-a venit a 
cânta ca rusului din gura gârliciului: 


Soacră, soacră, poamă acră! 
De te-ai coace cât te-ai coace, 
Dulce tot nu te-i mai face... 
De te-ai coace toată toamna, 
Eşti mai acră decât coarna; 
De te-ai coace-un an ş-o vară, 
Tot eşti acră şi amară! 

leşi afară ca o pară, 

Intri-n casă ca o coasă, 

Șezi în unghiu ca un junghiu. 


Ş-au mâncat, ş-au băut, ş-au cântat, pănă au 
adormit cu toatele pe loc. 

Când se scoală baba în zori de ziuă, ia nurori dacă 
ai de unde. lese afară spărietă, dă încolo, dă pe din- 
colo, şi când intră în bordeiu, ce să vadă? Bietele nu- 
rori jăleau pe soacră-sa... Pene împrăştiete pe jos, 


24 


fărmături, blide aruncate în toate părţile, cofăelul de 
vin răsturnat — ticăloşie mare!... 

— Da' ce-i acolo? strigă baba înspăimântată. 

Nurorile atunci sar arse în picioare şi cele mari 
încep a tremura de frică, şi lasă capul în jos de ruşine. 
lar cea cu pricina răspunde: 

— Da' bine, mămucă, nu ştii c-au venit tătuca şi 
cu mămuca şi le-am făcut de mâncare, şi le-am scos 
un cofăel de vin, şi de aceea ne-am chefăluit şi noi 
oleacă. laca, chiar mai dineoarea s-au dus. 

— Şi m-au văzut cuscrii cum dormeam? 

— D-apoi cum să nu te vadă mămucă? 

—  Ş-apoi de ce nu m-aţi sculat? Mânca-v-ar 
ciuma să vă mănânce! 

— D-apoi dă, mămuca, fetele acestea au spus că 
dumneata vezi tot, şi de aceea am gândit că eşti mâ- 
nioasă pe tătuca şi pe mămuca, de nu te scoli. Şi ei 
erau aşa de mâhniţi, de mai nu le-a ticnit mâncarea. 

— Ei lasă, ticăloaselor, că v-oi dobzăla eu de-acu- 
nainte! 

Şi de atunci nurorile n-au mai avut zi bună în casă 
cu baba. Când îşi aducea ea aminte de puicile cele 
nadolence şi boghete, de vinişorul din cramă, de răsipa 
ce s-a făcut cu munca ei, şi c-au văzut-o cuscrii 
dormind aşa lăfăiată, cum era, crăpa de ciudă şi rodea 
în nurori, cum roade cariul în lemn. 

Se lehămetisiseră pănă şi cele două de gura cea 
rea a babei; şi cea mai tânără găsi acum prilej să-i facă 
pe obraz şi să orânduiască totodată şi moştenirea 
babei prin o diată nemaipomenită pănă atunci, şi iată 
cum: 

— Cumnatelor, zise ea într-o zi, când se aflau sin- 
gure în vie; nu putem trăi în casa aceasta de n-om face 
toate chipurile să scăpăm de hârca de babă. 

— Ei cum? 

— Să faceţi cum v-oiu învăţa eu şi habar să n- 
aveţi. 

— Ce să facem? întrebă cea mai mare. 

— la să dăm busta în casă la babă, şi tu s-o iei de 
cânepa dracului şi s-o trăsneşti cu capul de păretele 
cel despre răsărit, cât îi pute; tot aşa să faci şi tu cu 
capul babei de păretele cel despre apus; ş-apoi, ce i-oi 
mai face şi eu, veţi vedea voi. 

— D-apoi când or veni ai noştri? 

— Atunci, voi să vă faceţi moarte-n popuşoi, să 
nu spuneţi nici laie, nici bălaie. Oiu vorbi eu şi cu 
dânşii, şi las' dacă va fi ceva?... 

Se înduplecară şi cele două, intrară cu toatele în 
casă, luară pe babă de păr, ş-o izbiră cu capul de pă- 
reţi, până i-l dogiră. Apoi cea mai tânără, fiind mai 
şugubaţă decât cele două, trânteşte baba în mijlocul 
casei ş-o frământă cu picioarele, ş-o ghigoseşte, ca pe 
dânsa; apoi îi scoate limba afară, i-o străpunge cu acul 
şi i-o presură cu sare şi cu piperi, aşa că limba îndată 
se umflă şi biata soacră nu mai putu zice nici cârc! Şi 
slabă şi stâlcită cum era, căzu la pat bolnavă de 
moarte. Apoi nurorile, după sfătuirea celei cu pricina, 
aşezară baba într-un aşternut curat, ca să-şi mai aducă 
aminte de când era mireasă, şi după aceea începură a 
scoate din lada babei valuri de pânză, a-şi da ghiont 
una alteia şi a vorbi despre stârlici, toiag, năsălie, 
poduri, paraua din mâna mortului, despre găinile ori 
oaia de dat peste groapă, despre strigoi şi câte alte 
năzdrăvănii înfiorătoare, încât numai aceste erau de 
ajuns, ba şi de întrecut, s-o vâre în groapă pe biata 
babă. 

laca fericirea visată de mai înainte cum s-a împli- 
nit! 

Pe când se petreceau aceste, iaca s-aud scârţâind 
nişte cară: bărbaţii veneau. Nevestele lor le ies întru 
întâmpinare şi, după sfătuirea celei mai tinere, de la 
poartă s-aruncă în gâtul bărbaţilor şi încep a-i lua cu 
vorba şi a-i dizmierda, care de care mai măgulitor. 

— Da' ce face mămuca? întrebară cu toţii deodată 
când dejugau boii. 

— Mămuca — le luă cea mai tânără vorba din 
gură — mămuca nu face bine, ce face; are de gând să 
ne lese sănătate, sărmana. 

— Cum? ziseră bărbaţii înspăimântați, scăpând 
răsteiele din mână. 

— Cum? la, sunt vreo cinci-şese zile de când a 
fost să ducă viţeii la suhat şi un vânt rău pesemne a 
dat peste dânsa, sărmana!... lelele i-au luat gura şi 
picioarele. 

Fiii se răped atunci cu toţii în casă la patul mâne- 
sa, dar biata babă era umflată cât o bute şi nici nu 
putea bleşti măcar din gură. Simţirea însă nu şi-o per- 
duse de tot, şi văzându-i, îşi mişcă puţin mâna şi arătă 
la nora cea mai mare şi la păretele despre răsărit, apoi 
arătă pe cea mijlocie şi păretele despre apus, pe urmă 
pe cea tânără şi jos în mijlocul casei; după aceea de- 
abie putu aduce mâna spre gură şi îndată căzu într-un 
leşin grozav. 

Toţi plângeau şi nu se puteau dumeri despre 
sem-nele ce face mama lor. Atunci nora cea tânără 
zise, prefăcându-se că plânge şi ea: 

— Da' nu înţelegeţi ce vrea mămuca? 

— Nu, ziseră ei. 

— Biata mămuca lasă cu limbă de moarte că fra- 
tele cel mare să ieie locul şi casa cea despre răsărit; 
cel mijlociu cea despre apus; iară, noi, ca mezini ce 
suntem, să rămânem aici, în casa bătrânească. 

— Că bine mai zici tu, nevastă, răspunse bărbatu- 
său. 

Atunci ceilalţi, nemaiavând încotro şovăi, diata ră- 
mase bună făcută. 

Baba muri chiar în acea zi şi nurorile, despletite, o 
boceau de vuia satul. Apoi peste două zile o îngropară 
cu cinste mare şi toate femeile din sat şi de prin 
meleagurile vecine vorbeau despre soacra cu trei nu- 

rori şi ziceau: „Ferice de dânsa c-a murit, că ştiu că are 
cine o boci!” 

ION CREANGĂ 


Fata babei şi fata moşneagului 


ERA ODATĂ UN MOŞNEAG ş-o babă; şi moşneagul 
avea o fată şi baba iar o fată. Fata babei era slută, 
leneşă, ţâfnoasă şi rea la inimă; dar, pentru că era 
„fata mamei” se alinta cum s-alintă cioara-n laţ, lăsând 
tot greul pe fata moşneagului. Fata moşneagului era 
însă frumoasă, harnică, ascultătoare şi bună la inimă. 
Dumnezeu o împodobise cu toate darurile cele bune şi 
frumoase. Dar această fată bună era horopsită şi de 
sora cea de scoarță şi de mama cea vitrigă. Noroc de 
la Dumnezeu că era o fată robace şi răbdătoare; căci 
altfel ar fi fost vai ş-amar de pielea ei. 

Faţa moşneagului la deal, fata moşneagului la 
vale; ea după găteje, prin pădure, ea cu tăbuieţul în 
spate la moară, ea în sfârşit în toate părţile după 
treabă. Cât era ziulica de mare, nu-şi mai strângea 
picioarele; dintr-o parte venea şi-n alta se ducea. Ş- 
apoi baba şi cu odorul de fiică-sa tot cârtitoare şi 
nemulţămitoare erau. Pentru babă, fata moşneagului 
era piatră de moară în casă; iar fata ei, busuioc de pus 
la icoane. 

Când se duceau amândouă fetele în sat la şeză- 
toare sara, fata moşneagului nu se încurca, ci torcea 
câte un ciur plin de fuse; iar fata babei îndruga şi ea cu 
mare ce câte-un fus; ş-apoi când veneau amândouă 
fetele acasă noaptea târziu, fata babei sărea iute peste 
pârleaz şi zicea fetei moşneagului să-i deie ciurul cu 
fusele, ca să-i ţie pănă va sări şi ea. Atunci fata babei, 
vicleană cum era, lua ciurul şi fuga în casă la babă şi la 
moşneag, spunând că ea a tors acele fuse. In zadar 
fata moşneagului spunea în urmă că acela este lucrul 
mânelor sale; căci îndată o apucau de obraz baba şi cu 
fiică-sa şi trebuia numaidecât să rămâie pe-a lor. Când 

venea duminica şi sărbătorile, fata babei era, 
împopoţată şi netezită pe cap, de parc-o linsese viţeii. 
Nu era joc, nu era clacă în sat, la care să nu se ducă 
fata babei, iar fata moşneagului era oprită cu asprime 
de la toate aceste. Ş-apoi, când venea moşneagul de 
pe unde era dus, gura babei umbla cum umblă meliţa: 
că fata lui nu ascultă, că-i uşernică, că-i leneşă, că-i 
soiu rău... că-i laie, că-i bălaie, şi... că s-o alunge de la 
casă, s-o trimeată la slujbă, unde ştie, că nu-i de chip 
s-o mai ţie; pentru că poate să înnărăvească şi pe fata 
ei. 

Moşneagul fiind un gură-cască, sau cum îţi vre să- 
i ziceţi, se uita în coarnele ei şi ce-i spunea ea sfânt 
era. Din inimă, bietul moşneag poate c-ar fi mai zis 
câte ceva, dar acum apucase a cânta găina la casa lui 
şi cucoşul nu mai avea nici o trecere. Ş-apoi, ia să-l fi 
pus păcatul, să se întreacă cu didiochiul; căci baba şi 
cu fiică-sa îl umpleau de bogdaprosti. 

intr-una din zile, moşneagul, fiind foarte amărât 
de câte-i spunea baba, chemă fata şi-i zise: 

— Draga tatei, iaca ce-mi tot spune mă-ta de 
tine! că n-o asculţi, că eşti ră de gură şi înnărăvită şi 
că nu este de chip să mai stai la casa mea; de aceea 
du-te şi tu încotro te-a îndrepta Dumnezeu, ca să nu se 
mai facă atâta gâlceavă la casa asta din pricina ta. Dar 
te sfătuiesc ca un tată ce-ţi sunt, că orişiunde te-i 
duce, să fii supusă, blajină şi harnică; căci la casa mea 
tot ai dus-o cum ai dus-o, c-a mai fost şi mila 
părintească la mijloc... dar prin străini, Dumnezeu ştie 
peste ce soi de sămânță de oameni îi da, şi nu ţi-or 
pute răbda câte ţi-am răbdat noi. 

Atunci biata fată, văzând că baba şi cu fiică-sa 
voiesc cu orice chip s-o alunge, sărută mâna tată-său 
şi cu lacrămi în ochi porneşte în toată lumea, depăr- 
tându-se de casa părintească fără nici o nădejde de 
întoarcere! 

Şi merse ea cât merse pe un drum, pănă ce din 
întâmplare îi ieşi în cale o căţeluşă, bolnavă ca vai de 
capul ei, şi slabă de-i numărai coastele. Şi cum văzu pe 
fată, îi zise: 

— Fată frumoasă şi harnică, fie-ţi milă de mine şi 
mă grijeşte, că ţi-oiu prinde şi eu bine vrodată. 

Atunci fetei i se făcu milă, şi luând căţeluşa o 
spălă ş-o griji foarte bine. Apoi o lăsă acolo şi-şi căută 
de drum, mulţămită fiind în suflet că a putut săvârşi o 
faptă bună. 

Nu merse ea tocmai mult şi numai iaca ce vede 
un păr frumos şi înflorit, dar plin de omizi în toate 
părţile. Părul, cum vede pe fată, zice: 

— Fată frumoasă şi harnică, grijeşte-mă şi curăță- 
mă de omizi, că ţi-oiu prinde şi eu bine vrodată: 

Fata, harnică cum era, curăţi părul de uscături şi 
de omizi cu mare îngrijire şi apoi se tot duce înainte 
să-şi caute stăpân. Şi, mergând ea mai departe, numai 
iaca ce vede o fântână mâlită şi părăsită. Fântâna 
atunci zice: 

— Fată frumoasă şi harnică, îngrijeşte-mă, că ți- 
oiu prinde şi eu bine vrodată. 

Fata râneşte fântâna ş-o grijeşte foarte bine. Apoi 
o lasă şi-şi caută de drum. Şi tot mergând mai departe, 
numai iaca ce dă de-un cuptior nelipit şi mai-mai să se 
risipească. Cuptiorul, cum vede pe fată, zice: 

— Fată frumoasă şi harnică, lipeşte-mă şi grijeşte- 
mă, că poate ţi-oiu prinde şi eu bine vrodată. 

Fata, care ştia că de făcut treabă nu mai cade 
coada nimănui, îşi suflecă mânicile, călcă lut şi lipi 
cuptiorul, îl humui şi-l griji, de-ţi era mai mare dragul 
să-l priveşti. Apoi îşi spălă frumuşel mânile de lut şi 
porni iarăşi la drum. 

Şi mergând ea acum şi zi şi noapte, nu ştiu ce 
făcu că se rătăci. Cu toate aceste, nu-şi pierdu nădej- 
dea în Dumnezeu, ci merse tot înainte, pănă ce, într- 
una din zile, des-dimineaţă, trecând printr-un codru 

întunecos, dă de-o poiană foarte frumoasă, şi în poiană 
vede o căsuţă umbrită de nişte lozii pletoase. Şi când 
s-apropie de acea casă, numai iaca o babă întâmpină 
pe fată cu blândeţă şi-i zice: 

— Da' ce cauţi prin aceste locuri, copilă, şi cine 
eşti? 

— Cine să fiu, mătuşă? la, o fată săracă, fără 
mamă şi fără tată, pot zice; şi numai Cel-de-sus ştie 
câte am tras de când mama care m-a făcut a pus măi- 
nile pe piept! Stăpân caut, şi necunoscând pe nime şi 
umblând din loc în loc, m-am rătăcit. Dumnezeu însă 
m-a povăţuit de am nimerit la casa dumitale şi te rog 
să-mi dai sălăşluire! 

— Sărmană fată! zise bătrâna. Cu adevărat numai 
Dumnezeu te-a îndreptat la mine şi te-a scăpat de 
primejdii. Eu sunt sfânta Duminică. Slujeşte la mine 
astăzi şi fii încredinţată că mâne n-ai să ieşi cu mânile 
goale de la casa mea. 

— Bine, măicuţă, dar nu ştiu ce trebi am să fac. 

— la, să-mi lai copilaşii, care dorm acum, şi să-i 
hrăneşti, apoi să-mi faci bucate, şi când m-oi întoarce 
eu de la biserică, să le găsesc nici reci, nici fierbinţi, ci 
cum îs mai bune de mâncat. 

Şi cum zice, bătrâna porneşte la biserică, iară fata 
suflecă mânicile şi s-apucă de treabă! Intăi şi-ntăi face 
lăutoare, apoi iese afară şi începe a striga: 

— Copii, copii, copii! Veniţi la mama să vă laie! 

Şi când se uită fata, ce să vadă? Ograda se um- 
pluse şi pădurea fojgăia de-o mulţime de balauri şi de 
tot soiul de jivine mici şi mari! Insă tare în credinţă şi 
cu nădejdea la Dumnezeu, fata nu se sparie; ci le ia pe 
câte una şi le lă şi le îngrijeşte, cât nu se poate mai 
bine. Apoi s-apucă de făcut bucate, şi când a venit 
sfânta Duminică de la biserică şi a văzut copiii lăuţi 
frumos şi toate trebile bine făcute, s-a umplut de 
bucurie. Şi după ce a şezut la masă, a zis fetei să se 
suie în pod şi să-şi aleagă de acolo o ladă care a vre ea 

şi să şi-o ieie ca simbrie, dar să n-o deschidă păn- 
acasă la tată-său. Fata se suie în pod şi vede o 
mulţime de lăzi: unele mai vechi şi mai urâte, altele 
mai nouă şi mai frumoase. Ea însă, nefiind lacomă, ş- 
alege pe cea mai veche şi mai urâtă dintre toate. ŞI 
când se dă cu dânsa jos; sfânta Duminică cam încre- 
ţeşte din sprâncene, dar n-are încotro, ci binecuvân- 
tează pe fată, care îşi ie lada în spate şi se întoarnă 
spre casa părintească cu bucurie, tot pe drumul pe 
unde venise. 

Când pe drum, iaca cuptiorul grijit de dânsa era 
plin de plăcinte crescute şi rumenite... Şi mânâncă 
fata la plăcinte şi mânâncă hăt bine; apoi îşi mai ie 
câteva la drum şi porneşte. 

Când, mai încolo, numai iaca fântâna grijită de 
dânsa era plină pănă-n gură cu apă limpede cum îi 
lacrima, dulce şi rece cum îi gheaţa. Şi pe colacul 
fântânii erau două pahare de argint, cu care a băut la 
apă pănă s-a răcorit. Apoi a luat paharele cu sine şi a 
pornit înainte. 

Şi mergând mai departe, iaca părul grijit de dânsa 
era încărcat cu pere, galbene ca ceara, de coapte ce 
erau, şi dulci ca mierea. Părul văzând pe fată, ş-a 
plecat crengile-n jos; şi ea a mâncat la pere şi ş-a luat 
la drum câte i-a trebuit. 

De acolo mergând mai departe, iaca se întâlneşte 
şi cu căţeluşa, care acum era voinică şi frumoasă, iară 
la gât purta o salbă de galbeni, pe care a dat-o fetei ca 
mulţămită pentru că a căutat-o la boală. Şi de aici fata, 
tot mergând înainte, a ajuns acasă la tată-său. 
Moşneagul, când a văzut-o, i s-au umplut ochii de 
lacrimi şi inima de bucurie. Fata atunci scoate salba şi 
paharele cele de argint şi le dă tătâne-său; apoi 
deschizând lada împreună, nenumărate herghelii de 
cai, cirezi de vite şi turme de oi ies din ea, încât 
moşneagul pe loc a întinerit, văzând atâte bogății! lară 
baba a rămas opărită şi nu ştia ce să facă de ciudă. 

Fata babei atunci ş-a luat inima-n dinţi şi a zis: 

— Las', mamă, că nu-i pradată lumea de bogății; 
mă duc să-ţi aduc eu şi mai multe. 

Şi cum zice, porneşte cu ciudă, trăsnind şi ples- 
nind. Merge şi ea cât merge, tot pe acest drum, pe 
unde fusese fata moşneagului; se întâlneşte şi ea cu 
căţeluşa cea slabă şi bolnavă; dă şi ea de părul cel 
ticsit de omide, de fântâna cea mâlită şi seacă şi pă- 
răsită, de cuptiorul cel nelipit şi aproape să se risi- 
pească. Dar când o roagă şi căţeluşa, şi părul, şi 
fântâna, şi cuptiorul, ca să îngrijească de dânsele, ea 
le răspunde cu ciudă şi în bătaie de joc: 

— Da' cum nu! că nu mi-oiu feşteli eu mânuţele 
tătucuţii şi a mămucuţii! Multe slugi aţi avut ca mine? 

Atunci, cu toate, ştiind că mai uşor ar putea 
căpăta cineva lapte de lao vacă stearpă decât să se 
îndatorească o fată alintată şi leneşă, au lăsat-o să-şi 
urmeze drumul în pace şi n-au mai cerut de la dânsa 
nici un ajutor. Şi mergând ea tot înainte, a ajuns apoi şi 
ea la sfânta Duminică; dar şi aici s-a purtat tot hursuz, 
cu obrăznicie şi prosteşte. In loc să facă bucatele bune 
şi potrivite şi să laie copiii sfintei Duminici, cum i-a lăut 
fata moşneagului de bine, ea i-o opărit pe toţi, de ţipau 
şi fugeau nebuni de usturime şi de durere. Apoi 
bucatele le-a făcut afumate, arse, şi sleite, de nu mai 
era de chip să le poată lua cineva în gură... Şi când a 
venit sfânta Duminică de la biserică, ş-a pus mânile-n 
cap de ceea ce a găsit acasă. Dar sfânta Duminică, 
blândă şi îngăduitoare, n-a vrut să-şi puie mintea c-o 
sturlubatecă şi c-o leneşă de fată ca aceasta; ci i-a 
spus să se suie în pod, să-şi aleagă de acolo o ladă, 
care i-a plăcea, şi să se ducă în plata lui Dumnezeu. 
Fata atunci s-a suit şi ş-a ales lada cea mai nouă şi mai 
frumoasă, căci îi plăcea să ieie cât de mult şi ce-i mai 
bun şi mai frumos, dar să facă slujbă bună nu-i plăcea. 
Apoi, cum se dă jos din pod cu lada, nu se mai duce 
să-şi ieie ziua bună şi binecuvântare de la sfânta 

Duminică, ci porneşte ca de lao casă pustie şi se tot 
duce înainte. Şi mergea de-i pârâiau călcâiele de frică 
să nu se răzgândească sfânta Daminică, să pornească 
după dânsa, s-o ajungă şi să-i ieie lada. 

Şi când ajunge la cuptior, frumoase plăcinte erau 
într-însul! Dar când s-apropie să ieie dintr-însele şi să- 
şi prindă pofta, focul o arde şi nu poate lua. La 
fântână, aşijderea: păhăruţele de argint, nu-i vorbă, 
erau, şi fântâna plină cu apă până-n gură; dar când a 
vrut fata să puie mâna pe pahar şi să ieie apă, pa- 
harele pe loc s-au cufundat, apa din fântână într-o 
clipă a secat şi fata de sete s-a uscat!... Când prin 
dreptul părului, nu-i vorbă, că parcă era bătut cu lo- 
pata de pere multe ce avea, dar credeţi c-a avut fata 
parte să guste vro una? Nu, căci părul s-a făcut de o 
mie de ori mai nalt de cum era, de-i ajunsese crengile 
în nouri. Şi-atunci... scobeşte-te, fata babei, în dinţi! 
Mergând mai înainte cu căţeluşa încă s-a întâlnit; salbă 
de galbeni avea şi acum la gât; dar când a vrut fata să 
i-o ieie, căţeluşa a muşcat-o, de i-a rupt degetele şi n-a 
lăsat-o să puie mâna pe dânsa. Işi muşca fata acum 
degeţelele mămucuţii şi ale tătucuţii de ciudă şi de 
ruşine, dar n-avea ce face. 

In sfârşit, cu mare ce a ajuns ea şi acasă la mă- 
sa, dar şi aici nu le-au ticnit bogăţia. Căci deschizând 
lada, o mulţime de balauri au ieşit dintr-însa şi pe loc 
au mâncat pe babă cu fată cu tot, de parcă n-au mai 
fost pe lumea asta, şi-apoi s-au făcut balaurii nevăzuţi 
cu ladă cu tot. 

lar moşneagul a rămas liniştit din partea babei, şi 
avea nenumărate bogății. El a măritat pe fiică-sa după 
un om bun şi harnic. Cucoşii cântau acum pe stâlpii 
porţilor, în prag şi în toate părţile; iar găinile nu mai 
cântau cucoşeşte la casa moşneagului, să mai facă a 
rău, c-apoi atunci nici zile multe nu mai aveau. Numai 
atâta, că moşneagul a rămas pleşuv şi spetit, de mult 

ce-l netezise baba pe cap şi de cercat în spatele lui cu 
cociorva, dacă-i copt mălaiul. 

ION CREANGĂ 


Povestea porcului 


CICĂ ERA ODATĂ o babă ş-un moşneag: moş- 
neagul de o sută de ani, şi baba de nouăzeci; şi amân- 
doi bătrânii aceştia erau albi ca iarna şi posomorâţi ca 
vremea cea rea, din pricină că n-aveau copii. Şi, 
Doamne! tare mai erau doriţi să aibă măcar unul, căci, 
cât era ziulica şi noaptea de mare, şedeau singuri- 
singurei ca cucul, şi le ţiuia urechile, de urât ce le era. 
Ş-apoi, pe lângă toate aceste, nici vro scofală mare nu 
era de dânşii; un bordeiu ca vai de el, nişte ţoale 
rupte, aşternute pe lăiţi, şi atâta era tot. Ba, de lao 
vreme încoace, urâtul îi mânca şi mai tare, căci ţipenie 
de om nu li deschidea uşa; parcă erau bolnavi de 
ciumă, sărmanii! 

In una din zile, baba oftă din greu şi zise moşnea- 
gului: 

— Doamne, moşnege, Doamne! De când suntem 
noi, încă nu ne-a zis nime tată şi mamă! Oare nu-i 
păcat de Dumnezeu că mai trăim noi pe lumea asta? 
Căci la casa fără de copii nu cred că mai este vrun 
Doamne-ajută! 

— Apoi dă, măi babă, ce putem noi face înaintea 
lui Dumnezeu? 

— Aşa este, moşnege, văd bine, dar pănă la una, 
la alta, ştii ce am gândit eu astă-noapte? 

— Ştiu, măi babă, dacă mi-i spune. 

— la, mâne dimineaţă, cum s-a amiji de ziuă, să 
te scoli şi să apuci încotro-i vede cu ochii; şi ce ţi-a ieşi 
înainte întăi şi-ntăi, dar a fi om, da' şerpe, dar în sfârşit 
orice altă jivină a fi, pune-o în traistă şi-o adă acasă. 
Vom creşte-o şi noi cum vom pute, şi acela să fie 
copilul nostru. 

Moşneagul, sătul şi el de-atâta singurătate şi dorit 
să aibă copii, se scoală a doua zi des-dimineaţă, îşi ia 
traista în băț şi face cum i-a zis baba... Porneşte el şi 
se duce tot înainte pe nişte ponoare, pănă ce dă peste 
un bulhac. Şi numai iaca că vede în bulhac o scroafă 
cu doisprezece purcei, care şedeau tologiţi în glod şi se 
păleau la soare. Scroafa, cum vede pe moşneag că 
vine asupra ei, îndată începe a grohăi, o rupe de fugă, 
şi purceii după dânsa. Numai unul, care era mai 
ogârjit, mai răpănos şi mai răpciugos, neputând ieşi 
din glod, rămăsese pe loc. 

Moşneagul degrabă îl prinde, îl bagă în traistă, 
aşa plin de glod şi de alte podoabe cum era, şi 
porneşte cu dânsul spre casă. 

— Slavă ţie, Doamne, zise moşneagul, că pot să 
duc şi babei mele o mângâiere!... Mai ştiu eu!... Poate 
ori Dumnezeu, ori dracul, i-a dat în gând ieri noapte de 
una ca asta. 

Şi cum ajunge acasă, zice: 

— laca, măi băbuşcă, ce odor ţi-am adus eu! 
Numai să-ţi trăiască! Un biet ochios, sprâncenat şi fru- 
muşel, de nu se mai poate! lţi samănă ţie ruptă bu- 
căţică! Aqum pune de lăutoare şi grijeşte-l cum ştii tu 
că se grijesc băieţii, că după cum vezi, îi cam colbăit, 
mititelul!... 

— Moşnege, moşnege, zise baba, nu râde: că şi 
aista-i făptura lui Dumnezeu, ca şi noi... ba poate şi 
mai nevinovat, sărmanul! 

Apoi, sprintenă ca o copilă, face degrabă leşie, 
pregăteşte de scăldătoare, şi, fiindcă ştia bine treaba 
mo-şitului, lă purcelul, îl scaldă, îl trage frumuşel cu 
untură din opaiţ pe la toate încheiturile, îl strânge de 
nas şi-l sumuţă, ca să nu se dioache odorul! Apoi îl 
peaptănă şi-l grijeşte aşa de bine, că peste câteva zile 
îl scoate din boală; şi cu tărâţe, cu cojiţe, purcelul 
începe a se înfiripa şi a creşte văzând cu ochii, de-ţi 
era mai mare dragul să te uiţi la el... lară baba nu ştia 

ce să mai facă de bucurie că are un băiet aşa de 
chipos, de hazliu, de gras şi învălit ca un pepene. Să-i 
fi zis toată lumea că-i urât, şi obraznic, ea ţinea una şi 
bună — că băiet ca băietul ei nu mai este altul! Numai 
de un lucru era baba cu inima jignită — că nu putea să 
le zică tată şi mamă. 

Intr-una din zile, moşneagul voieşte a merge la 
târg să mai cumpere câte ceva. 

— Moşnege, zise baba, nu uita să aduci şi nişte 
roşcove pentru ist băiet, că tare a fi dorit, mititelul ! 

— Bine, măi babă. 

Dar în gândul său: „Da' mânca-l-ar brânca să-l 
mănânce surlă, că mult mă mai înăduşi cu dânsul! De 
am avè pâne şi sare pentru noi, da' nu să-l mai îndop 
şi pe dânsul cu bunătăţi. Când m-aş potrivi eu babei la 
toate cele, apoi aş lua-câmpii!” 

In sfârşit, moşneagul se duce la târg, târguieşte el 
ce are de târguit şi când vine acasă, baba îl întreabă, 
ca totdeauna: 

— Ei, moşnege, ce mai ştii de pe la târg? 

— Ce să ştiu, măi babă? la, nu prea bune veşti: 
împăratul vrea să-şi mărite fata. 

— Şi asta-i veste rea, moşnege? 

— D-apoi îngăduieşte puţin, măi babă, că nu-i nu- 
mai atâta, că de ce am auzit eu mi s-a suit părul în 
vârful capului. Şi când ţi-oi spune pănă la sfârşit, cred 
că ţi s-a încrâncina şi ţie carnea pe tine. 

— Dar de ce, moşnege? Vai de mine! A 

— D-apoi, iaca de ce, măi babă, ascultă: Impa- 
ratul a dat de ştire, prin crainicii săi, în toată lumea, că 
oricine s-a afla să-i facă, de la casa aceluia şi pănă la 
curţile împărăteşti, un pod de aur pardosit cu pietre 
scumpe, şi fel de fel de copaci, pe de-o parte şi pe de 
alta, şi în copaci să cânte tot felul de paseri, care nu se 
mai află pe lumea asta, aceluia îi dă fata; ba cică-i mai 
dă şi jumătate din împărăţia lui. lară cine s-a bizui să 
vie ca s-o ceară de nevastă, şi n-a izbuti să facă podul, 

aşa cum ţi-am spus, aceluia pe loc îi şi taie capul. Și 
cică pănă acum o mulţime de feciori de crai şi de 
împărați, cine mai ştie de pe unde, au venit, şi nici 
unul din ei n-a făcut nici o ispravă; şi împăratul, după 
cum s-a hotărât, pe toţi i-a tăiat, fără cruţare, de li 
plânge lumea de milă! Apoi, măi babă, ce zici? Bune 
veşti sunt acestea? Ba şi împăratul cică s-a bolnăvit de 
supărare! 

— Of! moşnege, of! boala împăraţilor e ca sănă- 
tatea noastră! Numai despre feţii de împărat ce mi-ai 
spus, mi se rupe inima din mine, că mare jale şi alean 
or fi mai ducând mamele lor pentru dânşii! Mai bine că 
al nostru nu poate vorbi şi nu-l duce capul ca pe alţii la 
atâtea iznoave. 

— Bune-s şi acestea, măi babă, da' bună ar fi şi 
aceea când ar ave cineva un fecior care să facă podul 
şi să ieie pe fata împăratului, că ştiu c-ar încăleca pe 
nevoie şi, Doamne!, mare slavă ar mai dobândi în 
lume! 

Când vorbeau bătrânii, purcelul şedea în culcuş, 
într-un cotlon sub vatră, cu râtul în sus, şi, uitându-se 
ţintă în ochii lor, asculta ce spun ei şi numai pufnea din 
când în când. Şi cum sfătuiau bătrânii ei în de ei, 
despre acestea, numai iaca se aude sub vatră: 

— Tată şi mamă! eu îl fac. 

Baba atunci a ameţit de bucurie; moşneagul însă, 
gândind că-i Ucigă-l crucea, s-a spăriet şi, uimit, se 
uita prin bordeiu în toate părţile să vadă de unde a 
ieşit acel glas: dar nevăzând pe nime, şi-a mai venit în 
sine. Insă godacul iar a strigat: 

— Tată, nu te înfricoşa, că eu sunt!... Ci trezeşte 
pe mama, şi du-te la împăratul de-i spune că eu îi fac 
podul. 

Moşneagul atunci zise îngăimat: 

— D-apoi ai să-l poţi face, dragul tatei? 

— Despre asta n-aibi grijă, tată, că eşti cu mine... 
Numai du-te şi vesteşte împăratului ce am spus eu! 

Baba, atunci, venindu-şi în sine, sărută băietul şi-i 
zise: 

— Dragul mamei, drag! Nu-ţi pune viaţa în pri- 
mejdie! Şi pe noi să ne laşi, tocmai acum, străini, cu 
inima arsă şi fără nici un sprijin! 

— Nu te îngriji, mămucă, de feliu, că trăind şi ne- 
murind ai să vezi cine sunt eu. 

Atunci  moşneagul, nemaiavând ce zice, îşi 
piaptănă barba frumos, ie toiagul bătrâneţelor în 
mână, apoi iese din casă şi porneşte spre împărăție. Şi 
cum ajunge în târg, se duce cu peptul deschis drept la 
palatul împăratului. Un străjer, cum vede pe moşneag 
că stă pe acolo, îl întrebă: 

— Dar ce vrei, moşule? 

— la, am treabă la împăratul: feciorul meu se 
prinde că i-a face podul. 

Străjerul, ştiind porunca, nu mai lungeşte vorba, 
ci ia moşneagul şi-l duce înaintea împăratului. 
impăratul, văzând pe moşneag, îl întreabă: 

— Ce voieşti de la mine, moşule? 

— Să trăiţi mulţi ani cu bine, luminate şi prea 
puternice împărate. Fecioru-meu, auzind că aveţi fată 
de măritat, m-a trimes, din partea lui, ca să aduc la 
cunoştinţa măriei voastre că el, cică, poate să vă facă 
podul. 

— Dacă poate să-l facă, facă-l, moşnege; şi atunci 
fata şi jumătate din împărăţia mea ale lui să fie. lară 
de nu, atunci... poate-i fi auzit ce au păţit alţii, mai de 
viţă decât dânsul? Dacă te prinzi aşa, apoi mergi de-ţi 
adă feciorul încoace. lară de nu, caută-ţi de drum şi nu 
umbla cu gărgăunii în cap. 

Moşneagul, auzind aceste chiar din gura împăra- 
tului, se pleacă pănă la pământ, apoi iese şi porneşte 
spre casă, ca să-şi aducă feciorul. Şi, cum ajunge 
acasă, spune fecioru-său ce a zis împăratul. Purcelul 
atunci, plin de bucurie, începe a zburda prin bordeiu, 

dă un ropot pe sub lăiţi, mai răstoarnă câteva oale cu 
râtul şi zice: 

— Haidem, tătucă, să mă vadă împăratul! 

Baba atunci începe a se boci şi a zice: 

— Se vede că eu nu mai am parte în lumea asta 
de nimica! Pană acum m-am chinuit de l-am crescut şi 
l-am scos din toată nevoia şi acum... parcă văd c-am 
să rămân fără dânsul! 

Şi tot bocind ea, o apucă leşin de supărare. lar 
moşneagul, de cuvânt: pune cuşma pe cap, o îndeasă 
pe urechi, îşi iè toiagul în mână, iese din casă şi zice: 

— Hai cu tata, băiete, s-aducem noră mâne-ta! 

Purcelul, atunci, de bucurie, mai dă un ropot pe 
sub lăiţi, apoi se ia după moşneag, şi cât colè, mergea 
în urma lui grohăind şi muşluind pe jos, cum e treaba 
porcului. Abi€ ajung ei la porţile palatului împărătesc, 
şi străjerii, cum îi văd, încep a se uita unul la altul şi a 
bufni de râs. 

— Da' ce-i aceasta, moşule? zise unul din ei. 

— D-apoi acesta mi-i feciorul care se prinde c-a 
face podul împăratului. 

— Doamne, moşule, Doamne! multă minte îţi mai 
trebuie, zise un străjer bătrân.Se vede că ţi-ai urât 
zilele! 

— Apoi dă, ce-i scris omului în frunte-i este pus, şi 
tot de o moarte are să moară cineva. 

— Dumneata, moşule, cum vedem noi, cauţi pri- 
cina ziua miaza-mare, cu lumânarea, ziseră străjerii. 

— D-apoi asta nu vă priveşte pe dumneavoastră; 
ia mai bine păziţi-vă gura şi daţi de ştire împăratului c- 
am venit noi, răspunse moşneagul. 

Străjerii atunci se uită lung unul la altul şi strâng 
din umere... Apoi unul din ei vesteşte împăratului 
despre venirea noilor peţitori: moşneagul cu purcelul 
său!... Atunci împăratul îl cheamă înaintea sa. Moşnea- 
gul, cum intră, se pleacă pănă la pământ şi stă la uşă, 

smerit. lară purcelul calcă înainte pe covoare, 
grohăind, şi începe a muşlui prin casă. 

Atunci împăratul, văzând aşa mare obrăznicie, pe 
de o parte i-a venit a râde, iară pe de alta se tulbură 
grozav şi zise: 

— Da' bine, moşnege, când ai venit în cela rând, 
parcă erai în toată mintea; dar acum unde te visezi, de 
umbli cu porci după tine? Şi cine te-a pus la cale să mă 
iei tocmai pe mine în bătaie de joc? 

— Ferească Dumnezeu, înălțate împărate, să 
cuget eu, om bătrân, la una ca asta! D-apoi să avem 
iertare, luminarea voastră, că acesta mi-i flăcăul 
despre care v-am spus mai dăunăzi că m-a trămis la 
măria voastră, dacă vă mai aduceţi aminte. 

— Şi el are să-mi facă podul? 

— D-apoi aşa nădăjduim în Dumnezeu, că chiar 
el, măria ta! 

— Hai! ia-ţi porcul de aici şi ieşi afară. Şi dacă 
până mâne dimineaţă n-a fi podul gata, moşnege, are 
să-ţi steie capul unde-ţi stau talpele. Inţelesu-m-ai? 

— Milostiv este Cel de sus, măria voastră. lară 
dacă s-a întâmpla — să nu bănuiţi, puternice împărate! 
— după dorinţa luminării voastre, apoi atunci să ne tri- 
meteţi copila acasă. 

Şi zicând aceste, se pleacă după obiceiu, îşi iè 
purcelul, iese şi porneşte spre casă, urmat de câţiva 
ostaşi, în paza cărora l-a dat împăratul pănă a doua zi, 
ca să vadă ce poate fi una ca asta... Căci multă vorbă, 
mult râs şi mare nedumerire se mai făcuse la palat şi 
în toate părţile despre o astfel de batjocură nemaipo- 
menită. 

Şi, cătră sară, ajungând moşneagul şi cu purcelul 
acasă, pe babă o şi apucă un tremur, de spaimă, şi 
îeepe a se văicăra şi a zice: 

— Vai de mine, moşnege! da' ce foc mi-ai adus la 
casă? ! Mie ostaşi îmi trebuiesc? 

— Încă mai ai gură să întrebi? Acestea-s faptele 
tale. M-am luat după capul tău cel sec, şi m-am dus pe 
coclauri să-ţi aduc copii de suflet. Şi acum, iaca în ce 
chichion am intrat! Că n-am adus eu ostaşii, ci ei m-au 
adus pe mine. Şi capului meu se vede că pănă mâne 
dimineaţă i-a fost scris să mai steie unde stă! 

Purcelul însă umbla muşluind prin casă după 
mâncare şi nici grijă n-avea despre încurcala ce 
făcuse. Moşnegii s-au ciondănit cât s-au mai ciondănit 
şi, cât erau ei de îngrijiţi, despre ziuă au adormit. lară 
purcelul atunci s-a suit binişor pe laiţă, a spart o fe- 
reastră de bârdăhan şi, suflând o dată din nări, s-au 
făcut ca două suluri de foc, de la bordeiul moşnea- 
gului, care acum nu mai era bordeiu, şi pănă la palatul 
împăratului. Şi podul, cu toate cele poruncite, era 
acum gata. lară bordeiul moşneagului se prefăcuse 
într-un palat mult mai strălucitor decât al împăratului! 
Şi, deodată, baba şi moşneagul se trezesc îmbrăcaţi în 
porfiră împărătească şi toate bunătăţile de pe lume 
erau acum în palaturile lor. lară purcelul zburda şi se 
tologea numai pe covoare în toate părţile. 

Tot în acea vreme, şi la împărăție straşnică 
zvoană s-a făcut, şi însuşi împăratul cu sfetnicii săi, 
văzând această mare minune, grozav s-au spăriet! Şi 
temându-se împăratul să nu i se întâmple ceva de rău, 
a făcut sfat şi a găsit cu cale să deie fata după feciorul 
moşneagului, şi de îndată a şi trimes-o. Căci şi împă- 
ratul, cât era de împărat, le dăduse acum toate pe 
una, şi nici măcar aceea nu era bună: frica ! 

Nuntă n-a mai făcut, căci cu cine era s-o facă? 
Fata împăratului, cum a ajuns la casa mirelui, i-au 
plăcut palaturile şi socrii, iar când a dat cu ochii de 
mire, pe loc a încremenit, dar mai pe urmă strângând 
ea din umere, a zis în inima sa: 

„Dacă aşa au vrut cu mine părinţii şi Dumnezeu, 
apoi aşa să rămâie!” Şi s-a şi apucat de gospodărie. 

Purcelul toată ziua muşluia prin casă, după obi- 
ceiul său, iară noaptea, la culcare, lepăda pelea cea 
de porc şi rămânea un fecior de împărat foarte frumos! 
Şi n-a trecut mult, şi nevasta lui s-a deprins cu dânsul, 
de nu-i mai era acum aşa de urât ca dintâi. 

La vro săptămână, două, tânăra împărăteasă, cu- 
prinsă de dor, s-a dus să-şi mai vadă părinţii; iară pe 
bărbat l-a lăsat acasă, căci nu-i da mâna să iasă cu 
dânsul... Părinţii, cum au văzut-o, s-au bucurat cu 
bucurie mare şi întrebând-o despre gospodărie şi băr- 
bat, ea a spus tot ce ştia. Atunci împăratul a început s- 
o sfătuiască, zicând: 

— Draga tatei! Să nu cumva să te împingă pă- 
catul să-i faci vrun neajuns, ca să nu păţeşti vreo 
nenorocire! Căci după cum văd eu, omul acesta, sau 
ce a fi el, are mare putere. Şi trebuie să fie ceva ne- 
înţeles de mintea noastră, de vreme ce a făcut lucruri 
peste puterea omenească! 

După aceasta au ieşit amundouă împărătesele 
în grădină ca să se primble. Şi aici mama sfătui pe fată 
cu totul de alt fel: 

— Draga mamei, ce fel de viaţă ai să mai duci tu, 
dacă nu poţi ieşi în lume cu bărbatul tău? Eu te sfă- 
tuiesc aşa: să potriveşti totdeauna să fie foc zdravăn în 
sobă şi, când a adormi barbatu-tău, să iei pelea cea de 
porc şi s-o dai în foc, ca să ardă, şi atunci ai să te 
mântui de dânsa! 

— Că bine zici, mamă, iaca, mie nu mi-a venit în 
cap de una ca asta... 

Şi cum s-a întors împărăteasa cea tânără sara, 
acasă, a şi poruncit să-i facă un foc bun în sobă. Şi, 
când dormea barbatu-său mai bine, ea a luat pelea 
cea de porc, de unde o punea el, şi a dat-o pe foc. 
Atunci perii de pe dânsa au început a pârâi şi pielea a 
sfârâi, prefăcându-se în cioric ars şi apoi în scrum. Şi s- 
a făcut în casă o duhoare aşa de grozavă, încât 
barbatul pe loc s-a trezit înspăimântat, a sărit drept în 

picioare şi s-a uitat cu jale în sobă. Şi, când a văzut 
această mare nenorocire, a lăcrămat zicând: 

— Alei! femeie nepricepută! Ce ai făcut! De te-a 
învăţat cineva, rău ţi-a priit; iară de ai făcut-o din 
capul tău, rău cap ai avut! 

Atunci ea deodată s-a văzut încinsă peste mijloc 
cu un cerc zdravăn de fer. lară barbatu-său i-a zis: 

— Când voi pune eu mâna mea cea dreaptă pe 
mijlocul tău, atunci să plesnească cercul acesta, şi 
numai atunci să se nască pruncul din tine, pentru că ai 
ascultat de sfaturile altora, de ai nenorocit şi căzăturile 
ieste de bătrâni, m-ai nenorocit şi pe mine şi pe tine 
deodată. Şi dacă vei avea cândva nevoie de mine, 
atunci să ştii că mă cheamă Făt-Frumos şi să mă cauţi 
la Mănăstirea de Tămâie. 

Cum a sfârşit de zis aceste, deodată s-a stârnit un 
vânt năprasnic şi, venind un vârtej înfricoşat, a ridicat 
pe ginerele împăratului în sus şi s-a făcut nevăzut. 
Atunci podul cel minunat îndată s-a stricat şi s-a 
mistuit, de nu se ştie ce s-a făcut; iară palatul în care 
şedeau moşnegii şi cu nora, cu toate bogăţiile şi 
podoabele din el s-a schimbat iarăşi în sărăcăciosul 
bordei al moşneagului, de mai nainte. Atunci bătrânii, 
văzând astă mare nenorocire şi pe nora lor în aşa hal, 
au început a o mustra cu lacrămile în ochi şi a-i zice cu 
asprime să se ducă unde ştie, că ei n-au cu ce s-o ție. 

Ea văzându-se acum aşa de nenorocită şi 
horopsită, ce să facă şi încotro s-apuce? Să se ducă la 
părinţi? — se temea de asprimea tată-său şi de 
şugubaţa defăimare a oamenilor! Să rămâie pe loc? — 
nu avea cele trebuitoare şi-i era lehamite de mustrările 
socrilor. In sfârşit s-a hotărât a se duce în toată lumea 
să-şi caute bărbatul. Şi hotărându-se astfel, a zis 
Doamne-ajută! şi a pornit încotro a văzut cu ochii. Şi a 
mers ea, a mers tot înainte prin pustiuri un an de zile 
pănă ce a ajuns într-un loc sălbatic şi cu totul 
necunoscut. Şi aici, văzând o căsuţă tupilată şi acope- 

rită cu muşchiu, care mărturisea despre vechimea ei, a 
bătut la poartă. Atunci se aude dinlăuntru un glas de 
femeie bătrână, zicând: 

— Cine-i acolo? 

— Eu sunt, un drumeţ rătăcit. 

— De eşti un om bun, aproape de chilioara mea; 
iară de eşti om rău, departe de pe locurile aceste, că 
am o căţea cu dinţii de oţel şi de i-oi da drumul te face 
mii şi fărâme! 

— Om bun, măicuţă! 

Atunci i se deschide poarta şi drumeaţa intră înlă- 
untru. 

— Da' ce vânt te-a adus şi cum ai putut răzbate 
prin aceste locuri, femeie, hăi! ? Că pasere măiastră 
nu vine pe aici, necum om pământean. 

Atunci drumeaţa a oftat din greu şi a zis 

— la, păcatele mele m-au adus, măicuţă. Caut 
Mănăstirea de Tămâie şi nu ştiu în care parte a lumei 
se află! 

— Se vede că tot mai ai oleacă de noroc, de ai 
nimerit tocmai la mine. Eu sunt sfânta Miercuri, de-i fi 
auzit de numele meu. 

— De nume am auzit, măicuţă, dar că te afli în 
lumea asta, nici prin cap nu mi-a trecut vreodată. 

— Vezi? Tot de noroc să se plângă omul! 

Apoi sfânta Miercuri a strigat o dată cu glas pu- 
ternic şi pe loc s-au adunat toate jivinele din împărăţia 
ei; şi întrebându-le despre Mănăstirea de Tămâie, au 
răspuns toate deodată că nici n-au auzit măcar 
pomenindu-se de numele ei. Sfânta Miercuri auzind 
aceste, s-a arătat cu mare părere de rău, dar, neavând 
nici o putere, a dat drumeţei un corn de prescure şi un 
păhăruţ de vin, ca să-i fie pentru hrană la drum; şi i-a 
mai dat încă o furcă de aur care torcea singură şi i-a 
zis cu binişorul. 

— Păstraz-o că ţi-a prinde bine la nevoie. 

Apoi a îndreptat-o la soră-sa cea mai mare, la 
sfânta Vineri. 

Şi drumeaţa, pornind, a mers iar un an de zile, tot 
prin locuri sălbatice şi necunoscute, pănă ce cu mare 
greu ajunse la sfânta Vineri. Şi aici i s-a întâmplat ca şi 
la sfânta Miercuri, numai că sfânta Vineri i-a mai dat şi 
ea un corn de prescure, un păhăruţ de vin şi o 
vârtelniţă de aur care depăna singură! şi a îndreptat-o 
şi ea, cu multă bunătate şi blândeţă, la soră-sa cea 
mai mare, la sfânta Duminică. 

Şi de aici drumeaţa, pornind chiar în acea zi, a 
mers iarăşi un an de zile, prin nişte pustietăţi şi mai 
grozave decât cele de pănă aici. Şi fiind însărcinată pe 
al treilea an, cu mare greutate a putut să ajungă pănă 
la sfânta Duminică. Şi sfânta Duminică a primit-o cu 
aceeaşi rânduiala şi tot aşa de bine ca şi surorile sale. 
Şi, făcându-i-se milă de această nenorocită şi 
zdruncinată fiinţă, a strigat şi sfânta Duminică, o dată 
cât a putut, şi îndată s-au adunat toate vietăţile: cele 
din ape, cele de pe uscat şi cele zburătoare. Şi atunci 
ea le-a întrebat cu tot dinadinsul dacă ştie vreuna din 
ele în care parte a lumei se află Mănăstirea de Tămăie. 
Şi toate au răspuns, ca dintr-o singură gură, că nu li s- 
a întâmplat să audă măcar vorbindu-se vreodată 
despre aceasta. Atunci sfânta Duminică a oftat din 
adâncul inimei, s-a uitat galiş la nenorocita drumeaţă 
Şi i-a zis: 

— Se vede că vrun blăstăm al lui Dumnezeu, sau 
altăceva, aşa trebuie să fie, de nu ai parte de ceea ce 
cauţi, fiica mea! Că aici este capătul unei lumi necu- 
noscute încă şi de mine, şi orice ai voi tu şi oricare 
altul să mai meargă înainte de aici, este cu neputinţă. 

Şi atunci, numai iaca un ciocârlan şchiop se vede 
viind cât ce putea. Şi, şovâlc, şovâlc, şovâlc! se înfă- 
ţişează înaintea sfintei Duminici. Atunci ea îl întreabă 
şi pe acesta: 

— Tu, ciocârlane, nu cumva ştii unde se află Mă- 
năstirea de Tămăâie! ? 

— Da' cum să nu ştiu, stăpână? Că doar pe acolo 
m-a purtat dorul, de mi-am frânt piciorul. 

— Dacă-i aşa, apoi acum îndată ie pe această fe- 
meie, du-o numaidecât acolo, cum îi şti tu şi povăţu- 
ieşte-o cum a fi mai bine. 

Atunci ciocârlanul, oftând, a răspuns cu smerenie: 

— Mă supun cu toată inima la slujba măriei- 
voastre, stăpână, deşi este foarte cu anevoie de mers 
pănă acolo. 

Apoi sfânta Duminică a dat şi ea drumeţei un corn 
de prescure şi un păhăruţ de vin, ca să-i fie pentru 
hrană pănă la Mănăstirea de Tămâie; şi i-a mai dat o 
tipsie mare de aur, şi o cloşcă tot de aur, bătută cu 
pietre scumpe şi cu puii tot de aur, ca să-i prindă bine 
la nevoie, şi apoi a dat-o pe sama ciocârlanului, care 
îndată a şi pornit, şovâlcăind. 

Şi când ciocârlanul pe jos, când drumeaţă pe sus, 
când ea pe jos, când el pe sus. Şi când biata drumeaţă 
nu mai putea nici pe sus, nici pe jos, atunci îndată 
ciocârlanul o lua, pe aripioarele sale şi o ducea. Şi tot 
aşa mergând ei încă un an de zile, cu mare greutate şi 
zdruncin, au trecut peste nenumărate ţări şi mări, şi 
prin codri şi pustietăţi aşa de îngrozitoare în care 
foşgăiau balauri, aspide veninoase, vasilisicul cel cu 
ochi fărmăcători, vidre câte cu douăzeci şi patru de 
capete şi altă mulţime nenumărată de gângănii şi ji- 
gănii înspăimântătoare, care stăteau cu gurile căscate, 
numai şi numai să-i înghită; despre a căror lăcomie, 
viclenie şi răutate nu-i cu putinţă să povestească limba 
omenească! 

Şi, în sfârşit, după atâta amar de trudă şi 
primejdii, cu mare ce au izbutit să ajungă la gura unei 
peşteri. Aici călătoarea s-a suit iarăşi pe aripile 
ciocârlanului din care abia mai putea fâlfâi, şi el şi-a 

dat drumul cu dânsa pe o altă lume, unde era un raiu 
şi nu altăceva! 

— laca Mănăstirea de Tămâie! zise ciocârlanul. 
Aici se află Făt-Frumos pe care-l cauţi tu de atât amar 
de vreme. Nu cumva ţi-i cunoscut ceva pe aici? 

Atunci ea, deşi îi fugeau ochii de atâtea străluciri, 
se uită mai cu băgare de samă şi îndată cunoaşte po- 
dul cel minunat din cea lume şi palatul în care trăise 
ea cu Făt-Frumos aşa de puţin şi îndată i se umplură 
ochii de lacrămi de bucurie. 

— Mai stăi! şi nu bucura aşa degrabă, că încă eşti 
nemernică, pe aceste locuri şi tot n-ai scăpat de pri- 
mejdii, zise ciocârlanul. 

li arătă apoi o fântână, unde trebuia să se ducă 
trei zile de-a rândul; îi spune cu cine are să se în- 
tâlnească şi ce să vorbească; o povăţuieşte ce să facă, 
rând pe rând, cu furca, cu vârtelniţa, cu tipsia şi cu 
cloşca cu puii de aur, dăruite ei de cele trei surori: 
sfânta Miercuri, sfânta Vineri şi sfânta Duminică. 

Apoi, luându-şi ziua bună de la călătoarea încre- 
dinţată lui, iute se întoarnă înapoi, zburând neîncetat, 
de frică să nu-i mai rupă cineva şi celălalt picior. lară 
nemernica drumeaţă, lăcrimând, îl petrecea cu ochii în 
zbor, mergând spre fântâna ce-i arătase el. 

Şi cum ajunge la fântână, scoate mai întăi furca, 
de unde o avea strânsă, şi apoi se pune jos să se odih- 
nească. 

Nu trece mult, şi viind o slujnică să ieie apă, cum 
vede o femeie necunoscută şi furca cea minunată tor- 
când singură fire de aur, de mii de ori mai subţiri decât 
părul din cap, fuga la stăpână-sa şi-i dă de veste. 

Stăpâna acestei slujnice era viespea care înălbise 
pe dracul, îngrijitoarea de la palattal lui Făt-Frumos, o 
vrăjitoare straşnică care închega apa şi care ştia toate 
drăcăriile de pe lume. Dar numai un lucru nu ştia 
hârca: gândul omului. Talpa iadului, cum aude despre 
aceasta minunăţie, trimete slujnica degrabă să-i 

cheme femeia cea străină la palat. Şi, cum vine, o 
întreabă: 

— Am auzit că ai o furcă de aur care toarce sin- 
gură. Nu ti-i de vânzare şi cât mi-i cere pe dânsa, 
femeie, hăi? 

— la, să mă laşi să stau într-o noapte în odaia 
unde doarme împăratul. 

— De ce nu? Dă furca încoace şi rămâi aici pănă 
la noapte, când s-a înturna împăratul de la vânătoare. 

Atunci drumeaţa dă furca şi rămâne. Ştirba-baba- 
cloanţa, ştiind că împăratal are obiceiu a bea în toată 
sară o cupă de lapte dulce, i-a pregătit acuma una ca 
să doarmă dus pănă a doua zi dimineaţă. Şi cum a 
venit împăratul de la vânătoare şi s-a pus în aşternut, 
hârca i-a trimes laptele; şi cum l-a băut împăratul, pe 
loc a adormit ca mort. Atunci talpa iadului a chemat pe 
necunoscuta drumeaţă în odaia împăratului, după cum 
avusese tocmală, şi a lăsat-o acolo, zicându-i încetişor: 

— Şezi aici pănă despre ziuă, că am să vin atunci 
tot eu să te iau. 

Hârca nu doar că şoptea şi umbla cătinel ca să n- 
o audă împăratul, ci avea grijă să n-o audă, din odaia 
de alăturea, un credincios al împăratului, care în toate 
zilele umbla cu dânsul la vânat. 

Şi cum s-a depărtat băboiul de acolo, nenorocita 
drumeaţă a îngenuncheat lângă patul soţului ei şi a 
început a plânge cu amar şi a zice: 

— Făt-Frumos! Făt-Frumos! Intinde mâna ta cea 
dreaptă peste mijlocul mea, ca să plesnească cercul ist 
afurisit şi să se nască pruncul tău! 

Şi, sărmana, s-a chinuit aşa pănă despre ziuă, dar 
în zadar, căci împăratal parcă era dus pe ceea lume! 

Despre ziuă, tălpoiul a venit posomorâtă, a scos 
pe necunoscuta de acolo şi i-a zis cu ciudă să iasă din 
ogradă şi să meargă unde ştie. Şi nenorocita, ieşind cu 
nepus în masă şi necăjită ca vai de ea, s-a dus iarăşi la 
fântână şi a scos acum vârtelniţa. Şi viind iarăşi 

slujnica la apă, şi văzând şi această mare minune, fuga 
la stăpână-sa şi-i spune că femeia cea de ieri are acum 
o vârtelniţă de aur care deapănă singură şi, care-i mult 
mai minunată decât furca ce i-a dat. Atunci pohoaţa de 
babă o cheamă iarăşi la dânsa prin slujnică, pune 
mâna şi pe vârtelniţă, tot cu acelaşi vicleşug, şi a doua 
zi des-dimineaţă o scoate iarăşi din odaia împăratului 
şi din ogradă. 

insă în această noapte, credinciosul împăratului 
simțind ce s-a petrecut, şi făcându-i-se milă de neno- 
rocita străină, ş-a pus în gând să descopere vicleşugul 
babei. Şi cum s-a scalat împăratul şi s-a pornit la 
vânătoare, credinciosul i-a spus cu de-amănuntul ce se 
petrecuse în odaia lui în cele două nopţi din urmă. ŞI 
împăratul, cum a auzit aceste, pe loc a tresărit, de 
parcă i-a dat inima dintr-însul. Apoi a plecat ochii în jos 
şi a început a lăcrima. Şi pe când din ochii lui Făt- 
Frumos se scurgeau şiroaie de lacrimi, la fântâna 
ştiută, urgisita şi zbuciumata lui soţie scosese acum pe 
tipsie şi cloşca cu puii de aur, cea mai de pe urmă a ei 
nădejde! Şi cum sta ea în preajma fântânei, numai ce 
iaca pe slujnica ştiută iarăşi o aduce Dumnezeu la 
fântână. Şi când mai vede şi această mare minunăţie, 
nici mai aşteaptă să ieie apă, ci fuga la stăpână-sa şi 
spune: 

— Doamne, stăpână, Doamne! Ce am văzut eu! 
Femeia ceea are acum o tipsie de aur şi o cloşcă de 
aur cu puii tot de aur, aşa de frumoşi, de-ţi fug ochii pe 
dânşii. 

Baborniţa, cum aude aceasta, pe loc trimete s-o 
cheme, zicând în gândul său: 

„După ce umblă ea, nu se mănâncă...” 

Şi cum vine străina, hoanghina pune mâna şi pe 
tablaua cea de aur şi pe cloşca de aur cu puii de aur, 
tot cu acelaşi vicleşug. 

Dar împăratul, când a venit în astă-sară de la vâ- 
nat şi când i s-a adus laptele, a zis în gândul său: 

„Acest lapte nu se mai bè.” Şi cum a zis, l-a şi aruncat 
pe furiş, undeva, şi pe loc s-a făcut că doarme dus. 

După ce hârca s-a încredinţat că împăratul 
doarme, bizuindu-se ea şi acum în puterea băuturei 
sale, a adus iarăşi pe străină în odaia lui, tot cu 
aceeaşi rânduială ca şi în nopţile trecute; şi lăsând-o 
acolo, s-a depărtat! Atunci zbuciumata drumeaţă, 
căzând iarăşi în genunchi lângă patul soţului ei, se 
îneca în lacrimi, spuind iarăşi cuvintele aceste: 

— Făt-Frumos! Făt-Frumos! Fie-ţi milă de două 
suflete nevinovate, care se chinuiesc de patru ani, cu 
osânda cea mai cumplită! Şi întinde mâna ta cea 
dreaptă peste mijlocul meu, să plesnească cercul şi să 
se nască pruncul tău, că nu mai pot duce această 
nesuferită sarcină! 

Şi când a sfârşit de zis aceste, Făt-Frumos a întins 
mâna, ca prin somn, şi când s-a atins de mijlocul ei, 
dang! a plesnit cercul, şi ea îndată a născut pruncul, 
fără a simţi câtuşi de puţin durerile facerii. După 
aceasta, împărăteasa povesteşte soţului său câte a pă- 
timit ea de când s-a făcut el nevăzut. 

Atunci împăratul, chiar în puterea nopţii, se 
scoală, rădică toată curtea în picioare şi porunceşte să- 
i aducă pe hârca de babă înaintea sa, dimpreună cu 
toate odoarele luate cu vicleşug de la împărăteasa lui. 
Apoi mai porunceşte să-i aducă o iapă sireapă şi un 
sac plin cu nuci, şi să lege şi sacul cu nucile şi pe hârcă 
de coada iepei, şi să-i deie drumul. Şi aşa s-a făcut. ŞI 
când a început iapa a fugi, unde pica nuca, pica şi din 
talpa iadului bucăţica; şi când a picat sacul, i-a picat şi 
hârcei capul. 

Hârca aceasta de babă era scroafa cu purceii din 
bulhacul peste care v-am spus că dăduse moşneagul, 
crescătorul lui Făt-Frumos. Ea, prin drăcăriile ei, pre- 
făcuse atunci pe stâpână-său, Făt-Frumos, în purcelul, 
cel ogârijit, răpciugos şi răpănos, cu chip să-l poată 
face mai pe urmă ca să ieie vreo fată de a ei, din cele 

unsprezece ce avea, şi care fugise cu dânsa din 
bulhac. laca dar, pentru ce Făt-Frumos a pedepsit-o 
aşa de grozav. lară pe credincios cu mari daruri l-au 
dăruit împăratul şi împărăteasa, şi pe lângă dânşii l-au 
ţinut până la sfârşitul vieţii lui. 

Acum, aduceţi-vă aminte, oameni buni, că Făt- 
Fru-mos nu făcuse nuntă când s-a însurat. Dar acum a 
făcut şi nunta şi cumătria totodată, cum nu s-a mai 
pomenit şi nici cred că s-a mai pomeni una ca aceasta 
undeva... Şi numai cât a gândit Făt-Frumos, şi îndată 
au şi fost de faţă părinţii împărătesii lui şi crescătorii 
săi, baba şi moşneagul, îmbrăcaţi iarăşi în porfiră îm- 
părătească, pe care i-au pus în capul mesei. Şi s-a 
adunat lumea de pe lume la această mare şi bogată 
nuntă, şi a ţinut veselia trei zile şi trei nopţi, şi mai ţine 
şi astăzi, dacă nu cumva s-a fi sfârşit. 

IOAN POP-RETEGANUL 


Toarceţi, fete, c-a murit Baba Cloanţa 


ILEANA LELEI NASTASIE era o fată cât să-i cerci 
părechea de frumoasă ce era; nu e deci nici o mirare 
că era cam somnuroasă; la omul frumos îi stă bine şi 
cam somnuros. Cele babe slabe de gură-i scoaseră 
vestea c-ar fi chiar lenoasă, ca toţi lenoşii, că ziuliţa 
îndelungată sade numai şi mănâncă şi cască gura 
după cei drumari, că numai a se găti ştie... Şi mai ştiu 
eu câte vorbe nu mai scoaseră blăstămatele de babe 
despre Ileana lelei Nastasie? Oleacă de adevăr poate 
că era şi-n vorbele babelor, fireşte nu tocmai aşa 
cornurat, cum îl spuneau ele. Ba ce să zicem? Unii 
oameni, Dumnezeu să nu le scrie-n osândă, răi la gură, 
ori că doară prieteni de-ai babelor, ori că doară 
duşmani de-ai Ilenei, unii oameni de-aceştia mai scor- 
niră minciuna că lelea Nastasie ar cam netezi din când 
în când pe lleana cea frumoasă şi lenoasă cu câte-o 
despicătură de lemn, ca s-o facă harnică şi bărbată, 
dar în zadar! Eu nu-s omul care să cred minciuni, cu 
deosebire despre fetele frumoase nu voi să aud pic de 
hulă, că şi de-o aud, nu o cred. 

Destul că odată, aşa se povesteşte, lelea Nastasie 
chiar peria pe Ileana c-o despicătură de lemn şi încă 
aşa de frumos, încât biata fată scotea nişte zbierete, 
de gândeai că se prăpădeşte lumea. Crudă mamă mai 
era lelea Nastasie! Chiar când se văita Ileana mai cu 
tărie, când plângea mai cu lacrimi şi ofta mai cu sus- 
pin, trece feciorul împăratului pe-acolo într-o căruţă, 
cum numai la fecior de împărat vezi. Fata plângea 
amar. Cugetând feciorul împăratului că poate ajuta cu 
ceva, opreşte trăsura-n drum şi intră-nlăuntru. In vre- 
murile acelea se vede treaba că nici feciorii de împărat 
nu erau aşa făloşi ca acum; mai intrau şi ei prin casele 

oamenilor de rând. Întrebă deci pe faţă de ce plânge? 
Dar buna mamă, lelea Nastasie, nu lăsă pe lleana să 
se obosească cu răspunsul, ci răspunse ea: 

— Doară uite, domnişorule, trăsnita asta de fată 
are să-mi mănânce zilele cu-ndărătnicia ei; avut-am 
noi cânepă, avut-am şi in, eu n-am tors nici un fir, 
numai tot ea, doar voi vedea-o  sătulă de tors; de 
unde? Mai ajută la cele vecine, mai la neamuri, mai şi 
la străini, cine numa ştia c-are cânepă, nu scăpa de ea 
să nu-i dea un caier de tors, până gată la tot satul. 
Acum, după ce nime nu mai are de tors, s-a pus, 
focuita, că n-oi zice mai bine, s-a pus dumniaei să 
toarcă, cum n-a mai tors om pe lume, uite dumniata, 
domnişorule, nuielele din gard; apoi să n-o bat? Ba o 
omor cu bătaia. 

— Numai atâta a greşit? întrebă feciorul împăra- 
tului; dacă toată greşeala ei e asta, atunci n-o mai 
bate, făr' las-o să vină cu mine la mama, îi va da ea 
cânepă şi in până se va sătura de tors şi n-a fi silită să 
toarcă grădelele. 

Lelea Nastasie, într-o bobotă de mânie, dădu 
bucuroasă pe Ileana şi din minutul acela n-a mai văzut- 
O. 

După ce ajunse feciorul împăratului acasă, spuse 
mamei sale întâmplarea cu fata cea frumoasă, chiar 
cum v-o spusei şi eu dumneavoastră, adică el spuse 
mamei sale atâta cât ştiu de la lelea Nastasie, dar ea 
ştiind mai mult decât el, vă spusei ceva mai multişor. 
Destul că împărătesei îi păru bine că feciorul i-a adus o 
fată atât de harnică, o torcătoare atât de năzdrăvană, 
că vedeţi dumneavoastră, doară şi la curţile îm- 
părăteşti este lucru şi încă cât lucru?! Să îmbraci tu 
atâta amar de cătane, să le hrăneşti, să le mai dai şi 
arme, şi Dumnezeu mai ştie cât este acolo de lucru şi 
de învăluit. 

Impărăteasa însă, muiere bună şi-nţeleaptă, nu 
dădu Ilenei câteva zile nimic de lucru, că doară era 

obosită de cale, şi o lăsă până-şi va veni în ori. Într-o 
seară însă, după ce cam gândi împărăteasa că şi 
Ileana se va fi odihnit destul, o chemă în curte şi-i 
dădu nici mai mult nici mai puţin decât doi saci plini, 
unul cu fuioare de cânepă şi altul cu fuioare de in, şi-i 
zise: 

— leană, vezi tu aceşti doi saci, sunt plini de 
fuioare şi cred că tu până dimineaţă le vei toarce 
toate; dimineaţa să vii dar, draga mea, cu sacul cu 
ghemele; acum poţi merge, dar toarce subţirel şi răsu- 
ceşte bine tortul, să fie tare, să nu avem val cu el la 
ţesut! 

Sărmana lleană! De-abia-şi duce biata de ea sar- 
cinile până-n chilie, nici nu cutează a le dezlega, ci 
începe a se boci şi a plânge, şi plânge şi se văietă, şi-şi 
blestemă ceasul în care s-a născut şi blestemă pe 
mumăsa de ce n-a spus adevărul la feciorul îm- 
păratului, căci atunci nu o aducea la curte s-o facă de 
ruşine. Până la miezul nopţii ţinu tot un plâns... Atunci 
vede că se deschide uşa singură şi intră îin casă o 
babă lungă, seacă, gheboasă, cu nişte dinţi lungi ca şi 
colții de la greblă, era-n adevăr deşirată, de nu o poţi 
numi mai potrivit ca „Miezul-nopţii”, ori „Marţi-seara”, 
ori „Mama-huciului”. Era Baba Cloanţa. Fiind însă că 
întâmplarea o aduse chiar într-o marţi seara, Ileana 
credea că vede pe Marţolea. Cât ce intră baba-n casă, 
suflând greu în degete şi răzimată pe-o cârjă, începe a 
încuraja pe Illeana. 

— Nu te teme, draga mătuşii... Ştiu eu de ce 
plângi, ştiu eu ce supărare ai, cunosc eu necazul care 
te-a ajuns, dar nu te supăra nimic, culcă-te şi dormi în 
pace; voi isprăvi eu tot lucrul, apoi trăind în săcreata 
asta de lume, îmi vei răsplăti tu cândva osteneala. 

Se culcă Ileana cât de frică, cât de supărare, cât 
de ruşine şi cât de bucurie; îi venea a crede că baba 
asta e o strigoaie şi vrea s-o omoare, atunci se îngrozi 
şi-i era frică de ea; apoi se gândea că da' dacă-i 

muma pădurii şi poate că n-a omori-o, ci-i va toarce 
fuioarele, dar o va şi spune împărătesei, apoi ce ruşine 
o să fie aceea pentru ea!? Se cam uita din pat, de sub 
învelitoare, şi nu se putea destul mira de iuţeala cu 
care se învârtea fusul în degetele babei; gândeai că nu 
alta fără dracul îl poartă, doamne iartă-mă şi nu mă 
scrie-n osândă! aşa de repede sfârâia fusul între 
degetele cele lungi şi subţiri ale babei. Nu trecu un 
ceas bun de vreme şi baba goli un sac de fuioare şi-l 
umplu cu gheme. Tot aşa de lesne făcu şi inul tot 
gheme, fireşte după ce-l toarse, şi cum gătă lucrul, se 
făcu nevăzută, pieri ca o nălucă. Ileana nu credea că 
fuiorul e tors, credea că ea visase numai întâmplarea 
ce vi-o spun, cu baba. Dar nici noaptea nu pitu ţine 
până-i lumea; se făcu odată şi ziuă şi, până încă nu se 
îmbrăca, fugi la sac. Bucuria ei, când văzu sacii plini 
de gheme, da' nu scotea ghemele afară, da' nu le 
cântărea în mâini, era numai voie bună, puteai prinde 
iepuri cu ea de voioasă ce era. Colea după prânz 
merge cu sacii cei plini de gheme la înălţata 
împărăteasă. Să fi auzit la laude, să fi văzut de-aici 
încolo trai şi mai bun, mâncări şi mai scumpe, haine şi 
mai alese, scurt: lleana-şi avea raiul pe pământ la 
curtea împărătească. 

Impărăteasa era cu voie bună, feciorul 
împăratului nu era supărat, Ileana... off! ea era fericită. 
Şi merse vestea fetei peste mări şi peste ţări şi veneau 
împă-rătese şi crăiese să vadă pe Illeana cea harnică şi 
frumoasă şi duceau numai vorbe de laudă despre ea. 
Odată chiar erau multe doamne de cele mari la curte 
şi împărăteasa chemă pe Ileana înainte şi zise: 

— lleană, ca să vadă doamnele acestea cât eşti 
de harnică, până mâne dimineaţa vei toarce fuioraşele 
acestea de in. 

Adică erau patru saci mari, plinuţi cu fuioare de 
in, încât nici a-i aduce nu putea, ci doi argaţi 
împărăteşti fură nevoiţi a-i duce până-n chilia Ilenei. 

Acum se puse lleana iar pe gânduri, plângea, suspina, 
se ruga la Dumnezeu: ori s-o omoare, ori să-i aducă iar 
pe Baba Cloanţa să o scoată din necaz. Când era la 
miezul nopţii, uşa se deschise şi deşirata de babă 
intră: 

— Bună seara, draga mătuşii: de ce plângi? 
Culcă-te şi dormi în pace, lasă pe mătuşa şi vina ei să 
fie de va fi vreo scădere. 

Ce să mai întind vorba? Ileana se culcă şi dormi 
boiereşte, iar baba toarse-n câteva minute tot inul, 
apoi îl făcu gheme şi hai cu ele-n sac, după aceea se 
făcu soră cu drumul. 

In dimineaţa următoare căută Ileana sacul cu 
ghemele, le numără, le  cântări-n mână, apoi 
îngenunche şi, plângând de bucurie, mulţămi lui 
Dumnezeu. După prânz le duse doamnei împărătese, 
care o lăudă foarte şi-o îmbrăcă-n haine şi mai 
frumoase, apoi o arătă doamnelor celor străine, care 
încă o lăudară cu toatele şi o cinstiră cu bani de aur şi 
de argint, pentru hărnicia ei. Nu-i lipsă să vă mai spun 
cât era Illeana de voioasă. 

Acum începură a veni chiar şi feciori de Împărați 
să o vadă. Şi le căzu dragă, că doară era frumoasă, nu 
glumă, apoi de hărnicia ei nu mai era om dimprejur, 
care să nu ştie. Trebile se puneau de minune la cale. 
Intr-o zi feciorul împăratului, care o adusese, zise 
mamei sale: 

— Mamă, mi-a venit vremea să mă-nsor; avere 
avem destulă, ţări înc-avem, dacă însă totuşi avem 
lipsă de ceva, apoi aceea e o muiere harnică; ce zici, 
mamă, oare să nu iau eu pe Ileana de soţie? 

Mumă-sa nu mult se gândi şi zise: 

— Fiule, chiar era să zic, dar am aşteptat să-ţi văd 
gândurile tale mai întâi; după ce am adus-o la noi în 
casă, după ce e aşa de frumoasă şi de harnică, ştiu că 
peţitori i-or veni destui şi s-a mărita, dar noi de ruşine 
n-o putem lăsa fără pic de zestre; apoi şi tu, 

Dumnezeu ştie pe cine ai lua, să nimereşti mai bine 
decât cu ea? O să mai fac, dragul mamei, o probă cu 
ea şi de s-a ivi tot harnică, ca pân-acum, a ta să fie, 
adică a noastră: muierea ta şi nora mea. 

Pe cum se vede, pe vremurile acelea nici feciorii 
de împărat nu se ruşinau a lua fete de nație, din popor, 
dacă chibzuiau că-s harnice. Astăzi? Tot petecitul ar 
trage să ia tot doamne şi încă doamne bogate şi 
frumoase şi-nvăţate. 

Peste câteva zile, chiar într-o marţi pe la ojină, 
merge împărăteasa în chilia Ilenei şi-i zice: 

— Draga mamei, să vii să-ţi mai arăt ce să torci 
noaptea. 

Şi merse Ileana cu înălţata împărăteasă şi 
numără împărăteasa zece saci plini, cinci cu fuioare de 
cânepă, cinci cu fuioare de in, şi-i zise: 

— Pe mâne dimineaţă să fie gata, ci vezi de-l 
toarce ca sârma, că vom face din el aţă de cusut haine 
cătăneşti. 

Zece slugi de-abia duseră sacii până-n chilia 
Ilenei. După ce rămase Ileana singură-n chilie, se puse, 
nenişorule, iar pe plâns, dar aşa plângea, de-i curgeau 
lacrimile ca bobul pe obraz la vale. „Cum nu m-a 
trăsnit Dumnezeu, se bocea ea, să nu fi mai cunoscut 
nici mamă, nici feciori de împărați, nici curţi 
împărăteşti! Cine m-a pus să tac, să nu spun la început 
că eu nu ştiu toarce, că doară zicea popa nostru în 
biserică: cu minciuna nu mergi departe, ori cinezi, ori 
prânzeşti cu ea, dar amândouă rar le faci; peste mine 
trecu ispita de două ori, dar a treia oară ştiu că nu 
scap, de m-o prinde cu minciuna, tot mă omoară, de 
nu m-oi omori eu de ruşine; m-arunc în fântână cu 
capul în jos, colo de cătră ziuă !” Tot astfel de gânduri 
îi umblau fetei prin cap până colo către miezul nopţii, 
atunci uşa se deschide, şi Doamne apără, intră adecă 
Baba Cloanţa! 

— Bună seara, draga mătuşii! Tu iar eşti supă- 
rată, iar plângi... slabă mai eşti de înger; taci, că te 
scap eu şi de necazul acesta, dar uite, pentru 
osteneală, tu să mă chemi la nunta ta, ori după cine ți- 
a fi rânduit să te măriţi, să mă chemi şi eu voi veni şi 
mult bine-ţi voi prinde. 

— Dar cum voi şti să te chem? întrebă Ileana. 

— Vei ieşi, zise baba, vei ieşi afară când vor fi 
oaspeţii adunaţi şi când vei fi la tăietor vei zice:Babă 
Cloanţă, hai la ospăț, că iată mă mărit; înţelesu-m-ai? 

— Inţeles. 

— Şi te legi că mă vei chema? 

— Mă leg. 

— Ei bine, dormi în pace şi n-avea nici habar de 
tors. 

Şi unde nu se puse Ileana pe un somn dulce, de 
gândeai că nu alta, fără de-ar fi şapte nopţi legate 
laolaltă încă s-ar cumpăni să le doarmă. Şi se deşteptă 
ea de deşteptat, ca omul îngândurat când era de mult 
ziuă. Împărăteasa se uitase îa vreo două, trei rânduri 
pe fereastră la ea, de când se făcu ziuă, dar îşi zise: „E 
obosită, sărmana, ar fi păcat s-o trezesc, că acum e 
somnul mai dulce, după atâta amar de muncă.” In 
urmă însă, rupând-o foamea pe llenuca, se deşteptă şi, 
frecându-se la ochi, merse la saci să-şi vadă munca. 
După ce pipăi cu băgare de seamă şi simţi în toţi sacii 
ghemele tari şi mari ca bostanii, nu se putu stăpâni a 
nu o podidi un plâns de bucurie şi a nu zice 
"Mulţumescu-ţi, Doamne, că m-ai scăpat şi de astă 
muncă, îndură-te şi nu mă părăsi până voi fi vie”. Dar 
gândul îi era la Baba Cloanţa! Şi împărăteasa auzi 
vorbele ei, era chiar la uşă, şi-ncepu şi ea a plânge de 
bucurie, apoi intră în chiliuţa Ilenei, o ridică din 
genunchi, o strânse la piept şi sărutând-o, zise: 

— Lasă, lleană, tu, pentru hărnicia ta, să ştii că 
mi-ai intrat atât de dragă, încât m-am hotărât să mi te 
fac noră! 

Toate ca toate, dar una ca asta n-o visase Ileana, 
că, mă rog, a fi împărăteasă doar e lucru mare, nu iac- 
aşa. Se vede că Ileana se născuse în planeta cea bună, 
că feciorul împăratului, prinţul, vine la ea cu feluri de 
haine şi scumpeturi şi-i spune să se gate de nuntă. 
Apoi mă rog; cine nu se ştie găta când are cu ce? Colo 
de către seară încep oaspeţii a veni. În urmă vine şi 
popa de-i cunună, apoi se pun la mâncate, la băute, la 
dinum-danum de gândeai că trei prinți se însoară, nu 
numai unul. Când era veselia mai pogană, Ileana iese 
afară, se duce la tăietor şi zice-ncet: 

— Mătuşă Cloanţă, hai la ospăț, şi iartă că te 
chem aşa târziu! 

Baba atunci fu aci, lungă, deşirată, gheboasă, col- 
tată, seacă, cum o cunoaşteţi; şi cum ieşi la iveală, 
zise Ilenei: 

— Draga mătuşii, când vom intra în casă, tu să 
zici: „Cinstiţi boieri de cinste şi de omenie, să nu vă fie 
lucru cu supărare dacă am cutezat a chema pe mătuşa 
la nunta mea; e bătrână, e urâtă, cum o vedeţi, dar are 
o inimă tare bună către mine şi-o iubesc şi-o cinstesc 
ca pe mama, ba şi mai tare, că mama e departe, dar 
ea e aici”. 

Şi-aşa făcură. lar oaspeţii se mirau de baba aceea 
deşirată şi împărăteasa nu se putu răbda să nu zică: 

— Mătuşă! De ce ai dinţi aşa de lungi şi degete 
aşa sucite? 

— O, draga mătuşii, torsul cel mult, torsul m-a 
schimonosit, că numai nepoata Ileana mai e 
torcătoare, cum eram eu în vremea mea, dar 
mulţumesc lui Dumnezeu că-şi căpătă bărbat care 
doar n-a pune-o la tors să i se strice faţa, şi dinţii, şi 
degetele şi să se facă, din frumoasă cum e, o schiloadă 
ca mine! 

lar împărăteasa mulţămi bătrânei că le spuse şi 
zise înaintea tuturor: 

— Ileana, draga mamei, de azi încolo să nu mai 
cutezi a prinde caier în mână, că nu doresc să te văd 
ca pe mătuşă-ta, iar de vei cuteza a călca porunca, te 
alung nu numai de la curte, dar şi din ţările mele; 
priceputu-m-ai? 

— Priceput, răspunse Ileana, iar oaspeţii strigară: 
bravo ! şi vivat! 

Baba Cloanţa se duse de unde-a venit şi de-atunci 
nu s-a mai ivit să mai ajute cuiva la tors; din curţile 
împărăteşti a ieşit caierul încă-n dimineaţa următoare 
şi ieşit e până-n ziua de azi; Ileana cu prinţul ei, de n- 
au murit, şi azi mai trăiesc,iar eu gătându-mi minciuna 
zic: 

„Toarceţi, fete, toarceţi, c-a murit Baba Cloanţa !” 

IOAN POP-RETEGANUL 


Stan Bolovan 


ZICE CĂ ERA ODATĂ un om, om cu stare şi cu 
socoteală, după cum se mai află şi astăzi câte unul ici- 
colea; el îşi avea vituţele sale, moşioara sa, căsuţa sa, 
cu un cuvânt avea ce-i trebuia. Un necaz însă avea şi 
el, ca toţi oamenii, că bag seamă, om fără nici un 
necaz şi iarnă fără frig nu se poate. 

Necazul şi supărarea lui era aceea că n-avea 
copii. Şi se ruga bietul om zi şi noapte, se ruga în coate 
şi în genunchi să-i dăruiască D-zeu copii, dar în zadar, 
că tot nu i se împlinea rugarea. Era cât pe-aci să 
piardă şi nădejdea, ba-şi făcuse şi cântec: 


Doamne, Doamne! 

Mult zic Doamne, 

D-zeu gândesc că doarme 
Cu capul pe mănăstire, 
Că de mine n-are ştire. 


Odată, cum mergea el gândindu-se la bucuria oa- 
menilor cu copii şi la nefericirea lui, să întâlneşte, cu 
D-zeu şi cu Sf. Petru. 

— Dar unde mergi, măi omule? îl întrebă D-zeu. 

— O, Doamne! Mă duc să mă prăpădesc de 
necaz, răspunse omul. 

— Şi ce necaz ai, omule? Spune-mi ce doreşti? 
Căci eu îţi pot împlini orice poftă a ta. Ce-ai vrea ca să 
ai? 

— Copii, doamne! Copii aş vrea să am! 

— Şi ce ai mai vrea să ai? 

lar Stan, că aşa-i era numele, răspunse şi-a doua 
oară că copii ar vrea să aibă. 

— Te mai întreb o dată, omule, zise D-zeu: ce-ai 
mai vrea tu să ai? 

lar Stan răspunse şi a treia oră că copii ar vrea să 
aibă. 

— Bine — zise D-zeu — copii să ai, după cum ai 
cerut tu. 

Şi se duse Stan acasă; adecă, ce să vezi? Şi casa, 
şi curtea îi era plină de copii; nici mai mulţi, nici mai 
puţini, decât o sută de copii află el acasă, care toţi îi 
ziceau tată şi-i cereau demâncare. Acum, dă-le, Stane, 
demâncare, dacă ai de unde! Se puse omul meu pe 
gânduri: cu ce să hrănească atâta amar de copii? 
Vându tot ce avu pe lângă casă şi cumpără tot fărinăı, 
apoi să duse în lume să le câştige hrană. 

Mergând el prin această sâcretă de lume mare, 
ajunse seara la o stână, lângă o pădure mare. In staur 
erau câteva mii de oi, iar în comarnic vreo doisprezece 
păcurari, unul mai lat în spate decât celălalt. 

— Bună seara, feciori! zise Stan intrând în co- 
marnic. 

— Să fii sănătos, bade! răspunseră ciobanii, apoi 
îi puseră scăuneciu să şadă, ca la om străin, şi înce- 
pură a vorbi mai de una, mai de alta, până Stan le 
spune că el a luat lumea în cap să câştige mâncare la 
cei o sută de copii. 

Păcurarii încă-i povestiră că lor le merge bine, că 
oile au păşune destulă, dar s-a învăţat un trăsnit de 
zmeu, şi în toată noaptea fură câte trei oi. 

— Oh — zise Stan — şi voi nu vă puteţi apăra de 
el? 

— Nu, răspunseră păcurarii. 

— Haideţi, să ne tocmim; ce-mi daţi să vă mân- 
tuiesc de el? 

Şi se tocmiră să-i dea a treia parte din toate oile, 
dacă va fi harnic să alunge pe zmeu de la turmă. 


I Fărină -făină. 

Aoum, se puse Stan la pândă în staur, în mijlocul 
oilor, de bună seamă, după ce cinară un balmoş pă- 
cnrăresc. Colo, către miezul nopţii, veni zmeul şi dă să 
intre în staur, dar Stan îl strigă răstit: 

— Mai încet, mă, ce vrei să faci? 

Dară foruitul de zmeu râse cu hohot şi zise: 

— Cine eşti tu, care vreai să mă opreşti să nu 
intru în staur? 

— Eu sunt Stan Bolovan, care mănânc pietre şi 
carne de zmeu, dar tu cine eşti? 

— Eu sunt zmeul; dar dacă tu zici că mănânci 
pietre şi carne de zmeu, hai să ne cercăm puterile. 

— Nu-mi pasă, zice Stan, să vedem dară care din 
noi va putea stoarce apă din piatră? 

Şi apucă zmeul un bolovan mare şi tot îl sfarmă în 
mână, da nu ieşi pic de apă din el; atunci apucă Stan 
un bruşz de caş ce-l avea în traistă şi cum îl strânge, 
începe a-i curge zărul printre degete. 

— Noa, vezi, zmeule, aşa să faci tu, dacă eşti 
tare! 

lar zmeul răspunse: 

— Cunosc că eşti mai tare decât mine; dar ştii ce? 
Hai la noi slugă, că mama de multă vreme tot cearcă, 
doară va afla o slugă tare ca tine. 

— Ei bine, zise Stan, şi ce simbrie îmi vei da pe un 
an? 

— Eu, răspunse zmeul, îţi dau o desagă de bani 
de aur. 

Târgul fu gata. Stan intră în comarnic la păcurari 
şi le spuse că de zmeu i-a mântuit pe vecie, dar ei să 
facă bine şi să ducă partea lui de oi la el acasă, să nu-i 
moară copiii de foame, că el a intrat în slujba zmeului 
pe un an de zile. Păcurarii se legară că-i vor duce oile 
acasă până într-una, ceea ce şi făcură, că vedeau cu 


1] Foruit — afurisit, blestemat. 
2 Bruş — bucată, cocoloş. 

cine are de lucru, iar Stan merse cu zmeul acasă. Pe 
atunci, anul era de trei zile. 

Când ajunseră acasă, aflară pe mama zmeului cu 
trei căldări cu apă fierbinte, ca să opărească oile ce le 
va aduce zmeul. După ce intrară în casă, spuse zmeul 
bătrânei, numai la ureche, ca să nu mai tragă nădejde 
de oi, că acum fu Stan Bolovan la stână, care-i aşa de 
tare, de scoate apă din piatră. 

— Şi cine e acela Stan Bolovan? întrebă zme- 
oaica. 

— lată! L-am băgat slugă pe un an, aci e. 

— Bine, zise zmeoaica, bine; să vă cercaţi 
puterile, să văd care sunteţi mai tari. 

Şi se apucă zmeul să-şi arunce buzduganul cel de 
nouăzeci şi nouă de măji, cale de-o poştă. Apoi, zice 
către Stan: 

— Noa, Stane, haideţi după buzdugan şi să 
vedem, tu până unde-l vei putea arunca? 

— Să cercăm, zise Stan, dar să ne luăm merinde 
baremi pe trei zile, că eu vreau să-ţi arăt ce pot! 

Şi-şi luară merinde şi se puseră la drum, şi du-te, 
du-te până deteră de buzdugan. Acolo, Stan nu mai 
putea de obosit, deci se puse să şadă pe buzdugan. 

— Dar ce faci, Stane, întrebă zmeul, nu mai dai? 

— Ba dau îndată, răspunse Stan, numai aştept 
oleacă până ce trece luna, să n-o nimeresc cumva s-o 
stric, ori să-ţi rămână buzduganul pe-acolo, că chiar în 
lună am un frate faur; de ţi-l prinde, ştiu că nu-l mai 
vezi. 

— Ba, zise zmeul, decât să faci atâta pagubă mai 
bine lasă că dau eu şi pentru tine. 

— Cum vreai, zise Stan. 

lar zmeul luă buzduganul şi-l aruncă îndărăt 
acasă. 

O zi era trecută. 

Seara, spuse zmeul mamei sale toată întâmplarea 
şi se mirară grozav de puterea lui Stan cea mare. 

A doua zi, îi mână zmeoaica după apă. Fiecare 
luară câte o piele mare de bivol, cusută ca burduful, că 
în acelea aduceau apă, alte vase n-aveau. Când ajunse 
la fântână, zmeul umplu peile amândouă cu apă şi dă 
să plece. Dar Stan zise: 

— Ho! Ho ! Cine să care atâta apă în toate zilele? 
Dacă-ţi sunt slugă, voi să te slujesc pe dreptate. 

Şi scoase Stan cuțitul din şerpar şi începu a 
brăzda locul în jurul fântânei. 

— Ce faci, bre? întrebă zmeul. 

— Ce să fac? zise Stan. Voi să duc toată fântâna 
odată! 

— Ba lasă-te, zise zmeul, mai bine duc eu şi 
burduful tău, numai nu strica fântâna, că o avem de la 
moşi-strămoşi. 

— Cum voieşti, zise Stan, numai să nu zici că nu 
te slujesc pe dreptate. 

Două zile trecură. Seara iar povesti, zmeul mamei 
sale de toată întâmplarea, şi se mirară amândoi de 
puterea lui Stan. 

A treia zi, îi trimise zmeoaica după lemne: după 
ce ajunseră la pădure, zmeul rupse un copac din 
rădăcină şi dă să plece către casă. Stan, însă, tot lega 
la vite de curpen una de alta, să facă — drag doamne! 
funie din ele şi să facă nu ştiu ce lucru mare cu ele. 

— Ce faci, Stane? întrebă zmeul. 

— Ce să fac? răspunse Stan, doară numai n-am 
nebunit să merg cu vreascuri acasă, ca ţiganii; eu 
vreau să duc cu o cale toată pădurea ca să nu zici că 
nu-s slugă pe dreptate! 

— Ba, zice zmeul, una ca aceea n-o fi, să scoţi tu 
din pământ astă dragă de pădure toată o dată, mai 
bine duc eu şi pentru tine un copac! 

— Cum vrei, zise Stan, numai să nu zici că nu te- 
am slujit pe dreptate! 

Şi luă zmeul încă un copac în spate şi mergea 
gâfâind către casă, iar Stan, îndărătul lui, mergea 
duhănind ca un domn., 

Trei zile trecură, anul era împlinit. 

Veni rândul să-i dea o desaga de galbeni. După 
cină, însă, zise zmeoaica către zmeu: 

— Mă, de noi nu va fi bine de scapă din casa 
noastră cu zile Stan; mergi la noapte, când doarme, şi-l 
loveşte cu buzduganul chiar în frunte, auzitu-m-ai? 
Chiar în frunte, să piară, că şi de-atâţia bani ce-i dăm 
îmi pare rău, dar mai rău îmi pare de voi şti că scapă 
sănătos din casa mea, c-atunci nu mai cutezăm a ieşi 
de-aci de frica lui. 

Stan ascultase la uşă, dar nu se înspăimântă, 
ştiind că zmeul e prost ca miezul nopţii. Deci merse în 
casa lui şi culcă în pat un butuc mare de lemn; apoi, 
după ce-l acoperi bine cu ţolul, se băgă sub pat. Colo, 
către miezul-nopţii, vine zmeul şi dă de vreo câteva ori 
cu sabia în butuc, crezând că s-a văieta de durere: 
apoi mai în urmă, dete cât putu de tare cu buzduganul 
şi merse voios la mumă-sa. 

— Noa, da omorâtu-l-ai? 

— L-am şters dintre cei vii, răspunse zmeul. 

Adecă dimineaţa, spre mirarea lor, Stan se scoală 
întinzându-se şi căscând o gură de gândeai că vrea 
să-i soarbă. 

— Dar cum te hodinişi astă-noapte, Stane? 
întrebă zmeoaica: 

— Mulţam de întrebare, stăpână, bine, numai cât 
am visat ca şi când m-ar fi muşcat nescai pureci şi 
parcă preste frunte mi-a trecut un şoarece. 

Şi nu se puteau destul mira de tăria lui; deci, zise 
zmeoaica. 

— Te-ai purtat bine, fătul meu, Stane, ţi-ai împlinit 
anul foarte omeneşte, acum aci ţi-e simbria, o desagă 
de galbeni, poţi merge acasă şi să-i foloseşti în pace. 

Dar Stan bine vedea că zmeul cu mumă-sa îi duc 
frica, deci zise hotărât: 

— Eu gândeam că baremi doi-trei ani să slujesc la 
voi, să am cu ce merge acasă la copilaşi; numai cu 
atâta agonisită, ce voi ştie eu face cu o sută de copii? 
Băgaţi-mă slugă baremi pe un an încă. 

Dar zmeul cu mumă-sa atâta frică ştiau de Stan, 
încât se hotărâră a-i da şi două, şi trei perechi de 
desagi cu galbeni, numai să se vadă scăpaţi de el; 
deci, zise zmeul: 

— Stane, îţi dăm două perechi de desagi pline cu 
galbeni, numai mergi şi ne lasă-n pace. 

Dar Stan nu se învoi. 

— Auzi, Stane, zise zmeoaica, îţi dăm trei perechi 
de desagi plini cu galbeni, numai fii bun, du-te şi ne 
lasă în pace, că nu mai avem lipsă de slugă. 

Stan se cugetă puţin, apoi zise: 

— Fie, dacă-mi daţi trei perechi de desagi plini- 
plinuţi cu galbeni de aur, atunci plec, dar să mi-i şi 
ducă zmeul până la mine acasă. 

Şi se învoiră. Zmeul luă trei perechi de desagi 
plini cu galbeni în spate şi merse după Stan. Dar zmeul 
aşa greu sufla de greutatea poverii, încât, când sufla, 
Stan mergea fuga înainte, ca suflat de un vânt pogan; 
când trăgea zmeul răsuflarea, Stan iar venea îndărăt, 
tras de răsuflarea lui. Tot merge zmeul şi tace mult 
timp, dar o dată nu se poată răbda să nu întrebe pe 
Stan: 

— De ce fugi tot înainte şi vii iar îndărăt? 

lar Stan răspunse: 

— Să pot, aş zbura până acasă, dar văd că nu te 
poţi ţine de mine, şi-mi vine să mă întorc la tine şi 
numai una să-ţi dau cu pumnul în frunte, să te învăţ 
cum ai de mers pe drum, când eşti cu mine pe cale. 

Zmeul tremura şi mergea după Stan. 

Când erau aproape de casa lui Stan, ieşiră toţi 
copiii în calea lor, zbierând de foame. 

— Ce zic copiii aceia? întrebă zmeul pe Stan. 

— lată, răspunse Stan, copilării de-a lor, zic c-ar 
mânca carne de zmeu. 

Atunci zmeul aruncă desagii jos şi... du-te, copile! 

Ce-o fi spus la mumă-sa nu mai ştiu, atâta ştiu că, 
din minuta aceea, oopiii lui Stan nu se mai văietau de 
foame. Mulţi din ei vor fi murit de-atunci, că doar e de 
mult, dar care n-au murit încă, aceia şi azi trăiesc. 

G. CĂTANĂ 


Povestea lui Pantilie 


A FOST ODATĂ, oameni buni şi de omenie, a fost 
un om şi o muiere săraci, săraci, că n-aveau alta după 
suflet decât căsuţa în care locuiau şi mânile harnice cu 
care munceau, ca să-şi ţină viaţa în oase. Pe bărbat îl 
chema Pantilie şi pe muiere o chema Măria. 

Într-o zi se duce Pantilie la pădure să-şi aducă un 
căpătâi de lemne de foc şi, când era căpătâiul gata, 
legat cu o funie de tei, numai să-l ia în spate, se po- 
meneşte că din văzduh cade ca un fulger o dihanie 
mare tocmai la picioarele sale. Ce era, mă rog dum- 
neavoastră? Era adecăte un vultur mare, ce căzu din 
înălţime, şi omul meu văzându-l se cutremură în tot 
trupul lui şi vru să-şi lase căpătâiul şi să fugă, dar n- 
avu vreme, că vulturul îi zise cu glas de om: nu fugi, 
omule, mai bine vino de-mi leagă aripa puşcată, ca să 
se vindece, că şi eu ţi-oi da ţie un lucru, de ţi-o fi de 
mare folos în viaţă. 

Şi Pantilie, milos ca tot omul sărac şi plin de ne- 
cazuri, se întoarse, îşi scoate din buzunar o cârpă, o 
udă într-un izvor din apropiere, caută o frunză ce ştia 
că-i bună de leac şi legă astfel aripa bietului vultur. 
Vulturul îi mulţumi şi-l rugă să vină mâne-zi iară, să-i 
pună altă frunză. Omul meu vine şi a doua zi şi vine şi 
a treia zi şi leagă aripa vulturului. A treia zi după ce îi 
leagă aripa, vulturul se simţi aşa de bine, că putea să 
zboare. Mulţumi omului şi dându-i o pană din coada sa, 
îi zise: „Na această pană fermecată, cu ea poţi face ce 
gândeşti. Numai una îţi zic, să nu spui muierii tale 
nimic de puterea acestei pene, ca să nu te căieşti. De 
nu asculţi de mine, rău va fi de tine”. 

Şi vulturul se ridică în aripi, ca o boghie de fân, 
tot mai sus, tot mai sus, până ajunse în nori şi omul 

nu-l mai văzu. Atunci Pantilie puse pana de vultur în 
pălărie, îşi opinti sarcina şi plecă. Dar la marginea 
pădurii se socoti omul că totuşi ar fi bine să probeze el 
puterea penei, dar de va fi cumva... după cum spusese 
vulturul, nu ştii... doamne fereşte. Cu gândul acesta se 
opreşte, lasă jos sarcina, ia pana din pălărie, o privi 
lung, o închină spre soare-răsare şi zise: „Dă-mi, 
doamne, un car cu boi, să nu mai aduc lemne cu 
crosna, din pădure”. Şi iată, mirare mare, răsăriră ca 
din pământ un car cu doi boi lungi în coarne ca de-un 
stânjen, de-un drag să cauţi la ei. Şi omul se miră mult 
de puterea penei, apoi mai zise: „Dă-mi, doamne, şi 
două vaci cu viței !” Şi iarăşi răsăriră două vaci 
frumoase cu doi viței după ele. Şi Pantilie mulţumi lui 
Dumnezeu, puse pana în praşchie, încărcă carul cu 
lemne, numai fag uscat, legă vacile de leucile dinapoi, 
se sui în car şi „cea suroni”, „hog codălboni”, începu a- 
i mâna către casă, iar viţeii prinseră a zburda pe lângă 
vaci şi a boncăni ca doi bici d-ăi spăieşti. 

Şi mergea Pantilie în fală cu carul prin sat, iar oa- 
menii se minunau, că nu mai văzuseră aşa boi frumoşi, 
aşa vaci mari şi pulpoase şi viței ca două inele. 

Când ajunse acasă şi văzu şi lelea Mărie ce co- 
moară bagă bărbatul ei în curtea lor, nu mai putea de 
bucurie şi îi zise: 

— Alduit să fii, bărbate, dar cine şi-a făcut milă de 
noi şi ne-a dăruit cu astă mare bogăţie? 

— Nu mai întreba, muiere! 

Şi lelea Mărie nu-l mai întrebă nimic pe bărbatul 
ei, că pricepu ea, că lucru mare se întâmplase. 

Desprinseră boii, îi legară de leucile dinainte, că 
grajd nu aveau, aduseră el la boi şi ea la vaci câte un 
braţ de fân, îşi descărcară lemnele şi făcură un foc 
zdravăn, puseră căldăruşa pe foc, făcură o mămăligă 
colea ştii numai bună, o acoperi lelea Mărie cu un 
măsai curat, ca să rămână caldă, mulse vacile şi mân- 

cară o cină aşa de bună şi aşa de dulce, ca şi care în 
viaţa lor nu mai mâncaseră. 

Şi omul aduse o pală de fân în car, muierea aş- 
ternu peste fân o poneavă: curată şi se culcară 
amândoi în car, iar boii şi vacile fiind şi ei sătui, se cul- 
cară şi începură a rumega. 

După ce se aşezară la odihnă, zise lelea Măria 
către bărbatul ei, aşa mereuţ, ca să nu-i audă nime: 

— Mă Pantilie, uită-te colo pe cer carul mare cu 
patru boi înjugaţi la el; să ne ajute Dumnezeu, să ve- 
dem şi noi patru boi la carul nostru, că tot mi-a spus 
mie vrăjitoarea, că noi o să ajungem oameni bogaţi. 
Numai ştii tu ce, Pantilie, ia spune-mi şi mie, cum fă- 
cuşi, şi ce lucraşi şi cine fu omul ăla care ne dete astă 
blagă? 

— la taci tu, muiere, nu mai întreba! Ştii, aşa mi-e 
de greu când mă întrebi. Lasă, fie de la cine o fi, bine 
că-i avem... 

— Că bine, mă Pantilie, dar uite aşa mi-e şi mie 
de greu, când tu ascunzi de mine ceva, parcă nu ţi-aş 
fi muiere credincioasă. De atâţia ani că trăim noi la- 
olaltă, m-ai simţit tu vreodată să fi ascuns eu ceva de 
tine, cum ascunzi tu acum de mine? Aşa că nu? Vezi, 
asta mă doare pe mine. 

— Ştii ce, muiere, bine ţi-i, bine taci, ia lasă-mă în 
pace cu vorbele tale; toate ţi-am spus şi-ţi spun şi de 
aici înainte, dar asta, baş! asta nu pot să ţi-o spun, nu 
pot, şi pace, că nu-i bine de mine, mă pricepi? 

Şi lelea Măria îl mai slăbi oleacă, nu mai stărui să- 
i spună şi durmiră ei aşa bine, cum de mult nu mai 
durmiseră. 

Dimineaţa, cum se crăpă de ziuă, Pantilie mai 
aduse o sarcină de fân la vitele sale; se sculă şi lelea 
Măria, mulse vacile şi plecă apoi cu ele la păşune, iar 
Pantilie rămase acasă, să mai facă una-alta ce-i tre- 
buia. 


l Poneavă — pătură. 

Şi cum rămase Pantilie singur, se duse în 
căscioara lui să nu-l vadă nime, scoase pana 
fermecată şi dori să aibă o pungă mare plină de 
galbeni. Gândul lui se împlini pe dată, şi nu-şi putea 
crede ochilor, când văzu atâta putere de galbeni noi- 
nouţi, ce străluceau de-ţi luau vederile. 

Apoi mai dori Pantilie ca să aibă o casă cu două 
rânduri ca la spăii:, cu grădină mare, cu grajduri pen- 
tru vite, cu cai şi căruţă, cu slugi şi slujnice, ca spăia 
din satul lor. 

Şi minunea minunilor, toate răsăriră ca din pă- 
mânt, toate după gândul lui, şi se mirau şi oamenii din 
sat de norocul ce a dat peste Pantilie, iar lelea Măria, 
când veni acasă cu boii de la păşune, se miră şi se 
cruci de ce-i văzură ochii. Nici nu îndrăznea să se bage 
pe poarta mare, de nu-i ieşea Pantilie înainte şi o 
chema înlăuntru. 

Şi se bucurară oamenii mei de norocul ce a dat 
peste ei şi trăiră aşa multă vreme. 

Hei! dar ştii cum e muierea, limbă de şarpe, cu- 
rioasă din cale-afară să ştie rostul bărbatului ei, care 
ce visează noaptea face ziua, tot mereu sta cu gura pe 
el să-i spună şi să-i spună , în ce-i stă puterea de a le 
face toate după gând; dar Pantilie, om cu glavă la cap, 
nu voia să se lase amăgit de muiere, că ştia el şi 
auzise şi în biserică şi ca copil în şcoală, că Eva a 
înşelat pe Adam de a mâncat din pomul oprit şi astfel 
Dumnezeu i-a scos din rai, de la bunătăţile şi 
mândreţele de care nu te mai saturi. Le auzise el toate 
astea, ba încă şi vulturul ce i-a dat norocul i-a spus să 
nu se încreadă în muiere şi să nu-i spună toate 
adâncurile lui. De aceea el mereu zicea către muiere: 
nu întreba ce şi cum, nu mă tot necăji, că ţi-am mai 
spus de câte ori că muierea nu trebuie să ştie toate ca 
omul, că ea nu-i cu cruce în cap. Muierea e gură de 
petice şi de-ţi spun şi ţie, mă tem că fuge norocul de la 

noi şi ne-o cădea greu, să picăm din mărirea de acum 
în necazul de mai înainte. Nu mai stărui deci pe lângă 
mine să-ţi spun, lasă-mă în pace, că-i bine şi de mine 
şi de tine. 

Şi lelea Măria până la o vreme nici nu mai 
îndrăznea să-l întrebe; hai, dar ştii cum zice cântecul 
că: 


Toate-s trecătoare 
Câte sunt sub soare 
şi 

După nor vine senin 
După dulceaţă, venin. 


Muierea lui Pantilie, făloasă din cale-afară de no- 
rocul ce a dat peste ea, şi fiind acum zburdată şi având 
ce-i trebuie, începu a arunca ochii prin a lume, începu 
a se sătura de bărbatul ei şi a prinde dragoste cu un 
fecior din sat, ce tocmai venise acasă din cătănie. 

Acesta, dându-se pe lângă lelea Măria, începu a o 
ispiti, că de unde şi cum au căpătat ei blaga lor, că ştie 
că mai-nainte fuseseră oameni săraci. 

— Că nici eu nu ştiu, că am tot întrebat pe băr- 
batul meu, dar nu l-am putut face să-mi spună. 

Şi drăguţul ei azi aşa, mâine aşa, şi lelea Măria iar 
se puse cu gura pe bietul Pantilie să-i spună secretul; 
dar toate fură zadarnice. 

Odată, drăguţul lelei Măria îi spuse verde că, dacă 
nu află de la bărbatul ei şi să-i spună şi lui în ce stă 
puterea de a se îmbogăţi, să ştie că o lasă. 

Atunci lelea Măria, ca scoasă din minţi, cap de fe- 
meie, poale lungi şi minte scurtă, vulpe vicleană, nu se 
pune de se îmbrăcă frumos şi se culcă în pat, pre- 
făcându-se că moare, îşi aprinde luminile la cap şi în- 
chide ochii. 

Când vine bărbatul ei acasă, o află întinsă pe pat, 
gemând şi se întristează şi el de ce vede. Muierea îi 
zise, fiind numai ei amândoi: 

— Tu, bărbate, am trăit atâţia ani cu tine, ţi-am 
fost muiere credincioasă, dar tu nu ai fost credincios 
faţă de mine; eu ţi-am spus toate adâncurile inimii 
mele, tu însă nu! Acum, cel puţin când mă vezi că mor, 
spune-mi secretul tău, ca să nu plec de aici cu gând 
rău despre tine, ba mi se pare că, de mi-ai spune, mi- 
ar trece! Deci, de mai ţii la mine şi la credinţa noastră, 
spune-mi, de nu, lasă-mă să mor necăjită şi tu trăieşte 
fără mine şi să dea Dumnezeu să trăieşti mult, ca să 
vezi cine am fost eu. 

Şi lelea Măria începu a plânge şi a suspina. 

Şi bietul Pantilie, om şi el, i se muie inima şi crezu 
că cel puţin acum, în ceasul de pe urmă, să-i spună 
secretul şi să nu o lase să plece necăjită de pe această 
lume, unde au trăit şi au suferit laolaltă. Deci îi zise: 

— Să-ţi spun, muiere, ascultă şi nu plânge! Şi se 
aşeză Pantilie pe scaun lângă patul ei şi începu: Ştii, 
muiere, când am fost la pădure de venii cu boii şi cu 
vacile, atunci veni la mine un vultur mare şi se rugă de 
mine să-i leg aripa puşcată, eu i-am căutat o frunză 
lecuitoare, i-am legat aripa în trei zile una după alta. 
Vulturul s-a vindecat şi, în semn de mulţumită, mi-a 
dat o pănă fermecată din coada sa, pe care o am la 
mine în praşchie. Cu ea pot face ce doresc, o închin 
spre soare-răsare şi gândesc la ce voiesc şi toate mi se 
fac pe voie. 

Şi scoase Pantilie pana din praşchie şi i-o arătă 
nevestei sale, care îl rugă să pună pana în ceapsa: ei, 
că poate s-o vindeca şi să se gândească şi el ca să se 
vindece. Şi Pantilie făcu aşa, o închină spre răsărit şi îi 
puse pana în ceapsa nevestei, care pe dată se ridică 


l Ceapsă — mică bonetă sau scufiţă de pânză albă, bogat 
împodobită cu ornamente colorate. 

din pat şi se făcu sănătoasă şi încă mai veselă de cum 
fusese mai înainte.” 

Atâta îi trebui nevestei. Ea purtă gana în ceapsă 
ziua întreagă până seara. Atunci îşi chemă ibovnicul şi- 
i spuse secretul. Şi plănuiră ei amândoi ca să scape de 
Pantilie şi să rămână numai ei doi la atâta avere ce era 
la casa lui Pantilie. 

Cu ajutorul penei fermecate prefăcură pe Pantilie 
în câne, ca să le păzească casa şi averea, şi ibovnicul 
se mută în casă la lelea Măria şi trăiau lumea albă, că 
aveau din ce. 

Şi bietul Pantilie privea cu jale la ei şi-i vedea 
îndrăgostindu-se, dar nu avea ce face, el era câne şi 
trebuia să stea afară şi să se îndestulească cu cojile de 
pe masa lor şi să stea în ploaie şi frig, ca vai de el. Se 
căia el de ce-a făcut, dar acum căieşte-te, ori lasă-te, 
totuna era. 

Ce putea face alta decât începea a urla, de se 
aprindea curtea de urletul lui. Şi văzând lelea Măria şi 
cu ibovnicul ei asta, se luară cu parii după el şi-l goniră 
să se ducă unde o vrea; şi-l alungară aşa până îl 
scoaseră din sat, dându-l înaintea unor copii să-l bată 
şi să-l omoare. Dar bietul câne, care înţelegea ce vor- 
beau ei, fugea cât îl ţineau picioarele, până ajunse în 
munte la o stână de oi. 

Păcurarii, văzând cânele că vine la ei, îl primiră 
bine, îi deteră de mâncare şi-l giugiuliră cu atât mai 
vârtos, că aveau câni puţini la stână şi ursul în toată 
noaptea venea de fura câte ceva. 

In noaptea aceea ursul încă veni, dar cânele Pan- 
tilie, care auzise vorbele păcurarilor şi ştia ce e, îl simţi 
şi îndată le dete de ştire prin lătratul său, că e 
primejdie, şi săriră păcurarii cu boţile, cu furcile de fier 
şi cu pistoalele şi cânele ţinu ursul în loc până păcurarii 
îi făcură apa mare. 

Şi păcurarii fură voioşi că s-au scăpat de urs şi 
deteră cânelui mâncare de unde mâncau ei, şi-l iubeau 

ca pe un frate al lor şi nu l-ar fi dat nici pe o păreche 
de boi. 

Şi se lăţi vestea în ţară, că la curtea împăratului, 
tot la o lună, vine cine vine, o dihanie mare, cu ciocul 
de aramă, cu aripi de fier şi cu gheare de oţel, de 
stinge toate lămpile, încât se face întuneric beznă şi 
fură copiii împăratului. Cică a furat până acuma doi 
copii, şi pe al treilea încă se temea împăratul că-l fură. 
De aceea dete împăratul de ştire că acela care îi va 
scăpa copilul, va primi de la el un sac de galbeni. Şi 
păcurarul cu cânele Pantilie merse să apere copilul 
împăratului de dihania aceea; şi se aşeză omul în 
sobă:, iar cânele în soba aceea unde era copilul de 
împărat. 

Şi în noaptea aceea, pe la miezul nopţii, numai ce 
se pomeniră toţi că vine o dihanie fâlfâind din aripi, de 
stinse toate lămpile şi se aruncă asupra copilului de 
împărat. 

Atunci cânele cunoscu dihania, că era vulturul din 
pădure şi-i zise: 

— Stai, prietene!, Ce vrei să faci ? 

Şi vulturul cunoscu pe binefăcătorul său şi zise: 

— Ce e cu tine, de te văd acuma câne? 

Şi Pantilie spuse vulturului păţania sa, şi vulturul 
îi zise: 

— Au nu ţi-am spus eu ţie, să nu spui nimic 
muierii şi să nu te încrezi în ea că te căieşti? Nu m-ai 
ascultat, acuma sufere, n-am ce-ţi face. 

Şi zise Pantilie iar către vultur: 

— De vrei să-mi mai faci totuşi vreun bine, cum ti- 
am făcut eu ţie, lasă în pace copilul ăsta şi spune-mi 
unde sunt ceilalţi doi, ce i-ai furat, ca să-i aduc la 
împărat. 

Şi vulturul îi zise: 

— Fiindcă ai fost om bun şi milostiv faţă de mine, 
iată, te ascult şi-ţi fac pe voie; eu zbor de aici fără a 


1 Sobă — cameră, odaie. 

lua copilul, tu te ia după mine până la cuibul meu şi 
acolo afli copiii. 

Şi vulturul se ridică în aripi, iar cânele începu a 
lătra şi se luă după vultur. Atunci stăpânul cânelui şi 
slugile împăratului se luară după câne, până ajunseră 
într-o pădure, chiar în pădurea unde mai întâi dase 
Pantilie peste vultur. 

Acolo aflară cuibul vulturului şi cei doi copii de 
împărat se jucau şi erau aşa de veseli şi de frumoşi ca 
doi îngeri. Şi slugile împăratului luară copiii şi-i duseră 
la împăratul, care dacă îi văzu nu mai putea de 
bucurie, că acuma are iarăşi toţi trei copiii. Impăratul 
în bucuria lui dete stăpânului cânelui trei saci cu gal- 
beni, de tot copilul sacul, iar la grumazul cânelui puse 
o salbă de bani şi pietre scumpe, precum şi tot felul de 
medalii de aur şi argint, şi-i ţinu la curtea sa o 
săptămână încheiată, cinstindu-i cu mâncări şi băuturi 
alese. Şi se duse omul cu cânele său acasă, plin de 
bucurie şi trăi boiereşte, că avea din ce. 

Dar cânele fiind astfel împodobit, îşi gândi el una. 
Se socoti adică să meargă la nevasta sa, că credea 
el, că văzându-l aşa împodobit cu galbeni şi pietre 
scumpe, poate se va milostivi şi-l va dezlega din bles- 
temul acela. 

Şi merse cânele acasă şi nevastă-sa, văzându-l îl 
chemă la sine, îi luă salba de la grumaz şi toate podoa- 
bele ce le avea şi închinând cu pana fermecată spre el, 
îl transformă într-o pupăză şi-l hâşăi pe-aci încolo. 

Şi bietul Pantilie, făcut acuma pupăză, cât era ziu- 
lica de mare sta tot în aretul: casei şi cânta pu-pu-pu, 
pu-pu-pu, şi se uita a milă cum se îndrăgostea 
nevastă-sa, iar el, sărmanul, el era blestemat să fie 
acum pupăză, scuipat de toţi oamenii şi batjocorit de 
toţi copiii, care strigau aruncând cu pietre după el: 


Pu-pu-pu-pu, pu-pu-pu-pu, 
1 Aretul — împrejurul casei. 

Ce nu mergi vara la lucru, 
Numai tot cânţi pu-pu-pu-pu. 


Şi şezu bietul Pantilie aşa pupăză vro câteva 
săptămâni şi-i veni gândul să se ducă iară colo în 
pădure la vultur şi aflându.-l îi zise: 

— Impărate vulture, ştiu-te mai mare peste 
păsări, iată din câne mă făcu nevasta pupăză, să mă 
batjocorească oamenii şi să mă hâşăie copiii; te rog 
mai învaţă-mă să scap numai o dată şi să mă văd 
iarăşi om ca mai-nainte, că apoi ştiu eu ce voi lucra. 

Şi vulturului făcându-i-se milă de bietul Pantilie îi 
zise: 

— Hai cu mine şi eu voi sparge o fereastră de la 
casă, nevastă-ta şi ibovnicul ei s-or lua după mine, tu 
bagă-te pe fereastră în sobă, caută la grindă pana de 
la mine, prinde-o în cioc şi fă ce voieşti cu ei. 

Şi se bucură Pantilie şi plecă cu vulturul în zbor şi 
vulturul sparse cu ciocul său o fereastră; nevasta lui 
Pantilie şi ibovnicul ei se spăimântară de dihania aia şi 
ieşiră afară să vadă ce-i, iar pupăza se băgă în sobă, 
află pana fermecată la grindă, o prinse cu ciocul şi 
gândi să se facă iarăşi om ca mai-nainte şi se făcu aşa; 
apoi pe nevastă-sa şi ibovnicul ei îi prefăcu în doi boi 
mari şi graşi. 

Şi Pantilie luă boii de funie şi-i duse la primarul 
satului şi-i zise: 

— Domnule primar! lată perechea asta de boi o 
cinstesc comunei, fiecare om din sat să lucre cu ei câte 
o săptămână, până s-or prerândi toţi oamenii şi apoi 
iar să înceapă din nou şi tot aşa până s-or prăpădi boii. 

Şi mulţumi primarul lui Pantilie în numele satului 
pentru acest dar şi făcu începutul chiar de la sine, 
ţinând boii o săptămână, căci şi avea mult de lucru, că- 
şi făcea chiar o casă nouă, şi apoi după şapte zile îi luă 
alt om, şi apoi altul, până se prerândi tot satul, şi după 
trei ani de zile iar ajunse rândul la primar să ia boii, dar 

acum bieţii boi erau slabi, sărmanii, numai pielea pe ei, 
şi pedeapsă mai mare ca asta nici că le trebuia bieţilor 
oameni. lar Pantilie trăi de aci înainte fericit, şi-şi 
povestea păţania sa către toată lumea şi chiar de la el 
am auzit-o şi eu: 


Chiar din gura lui Pantilie 
Ce fu om de omenie 

De la noi din Bănăție. 

Și eu spun ca să o ştie 

Și alți oameni de omenie 
Povestea lui Pantilie. 

POVESTE POPULARĂ ROMÂNEASCĂ 


Petru Cenuşă 


A FOST ODATĂ, oameni buni şi ai lui Dumnezeu, a 
fost un om sărac, sărac şi avea 6 copii, că la omul 
sărac găseşti mulţi copii, iar la mine şi la „grecu” 
nostru, nu-i nici unul, nu te împiedici în ei ca la Bosioc 
Fluture. Destul că omul nostru avea 6 copii, cari 
strigau „laia, tată! lai, tată !” de-i venea bietului om să 
ia lumea în cap de răul lor. 

Şi o duse omul nostru aşa cu chiu cu vai până îi 
văzu zburăturiţi ca puii cu penele bune, şi atunci se 
rugă el de chinezu din sat să-l Ingăduie să-şi îngră- 
dească o prinsoare în izlazul comunal, în care să-şi 
pună şi el din cucuruz, un cuib, două de păsulă> ori de 
crumpis, un strat, două de ceapă, mai una-alta, spre a- 
şi mai uşura traiul vieţii. Şi lucrau copiii omului nostru 
cu toată inima în grădină, că era grădina mare şi se 
făceau bucatele de poveste. Şi se bucura bietul om de 
hărnicia copiilor lui, că erau toţi sprinteni şi iuți ca 
furnicili, afară de copilul cel mic, pe care îl chema 
Petru. Acesta era de la firea lui moale, lenos, nu-i 
plăcea nici un lucru, ci câtă-i ziua tot în vatra 
luminiia,în  ungheţul cu cenuşă şi mânca la cărbunii 
ce au mai rămas încă prin cenuşă nearşi de tot. 

Anul întâi, al doilea şi al treilea după ce ş-au 
făcut ei grădina, au tot semănat în ea bucate de sapă, 
cucuruz, păsulă, ludăis, cânepă, ceapă, salată, crumpi, 
iar în anul al patrulea au semănat trifoi, că prinseseră 


1 „Mălai” (explicaţia culegătorului). 
2 Păsulă — fasole 

3 Crumpi — cartofi. 

4 „Focului” (explicaţia culegătorului). 
5 Ludaie -— dovleac, bostan. 

oamenii o văcuţă şi doi juncani şi le trebuia nutreţ 
verde. 

Şi creştea trifoiul lor de minune, parcă ar ieşi din 
apă şi-ţi era mai mare dragul a-ţi paşte ochii peste el, 
ca peste un covor verde ce se îndoia în suflarea 
vântului în dreapta şi în stânga, ca valurile unui lac 
mare. 

Şi nu trecea ziuă ca să nu se ivească omul pe la 
grădina cu trifoi, că se temea săracul că vine cineva de 
i-l fură, că nu era trifoi ca la el în tot hotarul. Odată, 
colo după paşti, pe la sf. Gheonghe, i se păru omului 
că cineva îi călăreşte trifoiul, parcă ar fi nişte cai. 

Cum băgă el de seamă asta, trimise copilul cel 
mai mare ca să păzească trifoiul, dându-i aspră 
poruncă să nu doarmă toată noaptea, doar va prinde 
pe mişelul care îi face pagubă aşa de mare. 

Plecă copilul, ascultând porunca tatălui său şi se 
hotărî a nu dormi toată noaptea; dar când fu colo cătră 
ziuă, în revărsatul zorilor, nu se mai putu stăpâni, i se 
închiseră ochii, îl cuprinse o moţăială şi... şi aţâpi. 

Soarele era pe cer ca de un stânjen şi el tot dor- 
mea. Văzând tatăl său că nu mai vine şi temându-se să 
nu i se fi întâmplat ceva, se luă şi se duse să vadă de 
el; când colo, cât de mare îi fu mirarea şi năcazul când 
află copilul hârconinda, iar trifoiul tot călărit şi terfelit, 
de-ţi era mai mare mila uitându-te la el. Gândeai că 
caii lui sân-Toader, nu alţii, au alergat prin el. 

Bietul om văzând aceasta, îşi descarcă tot 
năcazul pe copil, care se pomeni cu inima bătându-i-se 
de frică de suidalmele şi loviturile tatălui său. 

— Putoareo şi somnorosule, atâta nădejde am eu 
de tine? Uită-te şi vezi cum ni-e trifoiul; aşa ştii să-ţi 
păzeşti lucrul? Amar de mine cu voi, am năcăjit destul 
pân' v-am crescut, acuma când mă credeam cu ajutor, 
iacă ce nădejde am din partea ta: nu poţi nici o noapte 


l A hârconi — a sforăi. 

sta de pază, ca să nu dormi, somnorosule, putoareo! 
zicea tată-său, plin de mânie. 

Noaptea următoare trimise pe al doilea copil, a 
treia pe celălalt, şi aşa se prerândiră toţi copiii, dar 
parcă era făcătură, nu alta: nici unul nu putea străjui 
noaptea întreagă, ci pe toţi îi fura somnul colo de către 
ziuă şi baş atunci aducea năstrecea: pe cine aducea, 
de le călărea trifoiul. Şi se năcăjea, tatăl copiilor şi le 
spunea vorbe de să nu-i iai din gunoi, îi făcea obială, 
dar în zadar, că şi ei singuri vreau să se ţină ca să nu 
adoarmă, dar venea somnul ca un hoţ, de-i fura, nu 
alta. Nu era chip ca să poată străjui noaptea întreagă. 

Acum veni şi rândul lui Petru. Se ridică şi el din 
cotul lui cu cenuşă, se duse la mumă-sa şi-i zise: 

— Ştii ce, mamo? la fă-mi tu mie o pogoace de 
cenuşă, să vezi de nu fac eu de râs pe toţi fraţii mei, 
măcar că se ţin ei aşa făloşi, aşa ştudenţi! 

— la taci tu, hăbăucule! zise tatăl său mânios, dar 
cine necuratu o să mănânce la noapte cărbunii din 
cenuşă, ori tu eşti mai bun decât fraţii tăi? 

— Tată, eu mă prind să păzesc trifoiul, lasă-mă şi 
pe mine la noapte! 

— Bine, zise tatăl, dar să ştii că de nu-mi afli pe 
cei ce-mi călăresc trifoiul, tu nu mănânci mulţi cărbuni 
din vatră, ai auzit? Să nu crezi că eu glumesc, că m-am 
săturat de voi de toţi. 

Şi îi făcu mamă-sa o pogoace de cenuşă, o luă 
Petru Cenuşă (căci aşa îl batjocorea lumea) în straiţă 
şi, cum apuse soarele, o luă către grădină. 

Stătu el la pază toată noaptea fără să doarmă; 
când colo către ziuă începu să bată un vânt căldicel şi 
îmbătător, care se lăsă pe gene-i şi era p-aci, p-aci să-l 
ademenească. Dar Petru Cenuşă nu se lăsa; când văzu 
că nu-i modru, se duse la gardul cu spini, luă câţiva 
spini şi îi puse pe lângă sine şi când cucăia, se 
împungea în spini şi fugea somnul de 3 stânjeni de el. 


1] Diavolul. 

Când fu colo de cătră ziuă, în revărsatul zorilor, numa' 
ce se pomeni Petru că iacă trei cai ca trei munţi se 
lăsară în grădină şi începură a alerga prin trifoi. Petru 
Cenuşă făcu ce făcu şi-i prinse pe toţi trei. Erau caii 
zânelor, cari slobozeau din nări vânt căldicel şi dulce, 
care adormea pe orişicine; dar ei erau fermecaţi, că 
îndată ce dă cineva ochi cu ei, se fac blânzi ca mieii şi-i 
poate prinde orişicine. Cum îi prinse, Petru vru să-i 
ducă acasă la tatăl său, dar caii îi ziseră: 

— Fii bun, slobozi-ne, că prea mult întârziem, că 
tot cu noi n-ai ce face, că noi nu ni-s cai ca ceilalţi; dar 
dacă ne slobozi, noi ţ-om fi de mare folos o dată. 

Petru se învoi să le dea drumul şi caii atunci îi 
deteră unul un căpăstru de aramă, altul un căpăstru 
de argint şi al treilea un căpăstru de aur, şi îi ziseră: 

— Când vei avea lipsă de noi, Petre, când vei fi în 
vrun rău năcaz, scutură căpestrele şi noi deloc vom 
veni şi-ţi vom ajuta. Dar tu nu spune la nime nimic 
despre noi. 

Şi caii deodată pieriră ca o nălucă, iar Petru, 
luând căpestrele, le băgă în sân şi plecă acasă. 

Acolo spuse tatălui său să nu mai aibă grija tri- 
foiului că nime nu-l mai strică de aici înainte. 

Petru se puse iar în cotul lui cu cenuşă, iar ceilalţi 
îşi căutau de trebile lor şi erau harnici, şi începu a le 
merge bine şi a-şi aduna câta stăricică. 

Pe vremea aceea ieşi vestea în ţară că împăratul, 
fiind bătrân, îşi caută un ginere la fata lui, căruia să-i 
dea tronul şi împărăţia. Dete dară de ştire la lume şi 
la ţară ca să se strângă toţi junii de laturi de oraşul în 
care şedea împăratul, ca să-şi aleagă fata din ei. Şi era 
plănuit aşa, că fata să şadă în un loc anumit şi să ţină 
coroana în mâna şi toţi junii să treacă în fuga calului 
pe lângă ea; şi acel june care va putea cu sabia dobori 
coroana din mâna fetei de trei ori una după alta, acela 
să fie ginerele împăratului. 

Şi pe vremea aceea era aşa rânduială că nu se 
luau numai după ranguri ca acum, ci putea şi un 
paore: să fie ginere de împărat, dacă îi plăcea fetei de 
el şi de vitejia lui. Că pe atunci se da mult pe isteţimea 
şi vitejia omului, dar nu pe bogății, ranguri şi domnii ca 
acum. De aceea, chemă împăratul nu numai pe fiii de 
prinți şi de împărați, ci şi pe fiii de paori, ca să vină la 
sărbare spre a-şi alege fata lui pe cel mai vrednic. 

Şi veniră, vai, maica mea, ca la un târg mare, 
feciori din toată lumea, fii de împărați, de crai, de 
prinți, de domni şi de paori, cari de cari îmbrăcaţi mai 
frumos şi pe cai mai sprinteni, ce vărsau parcă foc din 
nări. Că râvneau mulţi după închinata de fată, că era şi 
frumoasă, bat-o stelele s-o bată, să-i sorbi apa din 
guriţă, şi avea o ţară mare şi frumoasă şi bogății 
nenumărate, şi era numai una fată la părinţi. 

Auzind de aceasta şi Petru Cenuşă, ce se socoti 
el? leşi din cotul său şi haid şi el, dragă doamne, să-şi 
arate vitejia înaintea fetei de împărat, şi să-i câştige 
inima. Hei! şi nu ştii din ce tufă sare iepurele; nu ştii 
din cine pieri; că porcu râniosz mănâncă para cea mai 
frumoasă. 

Văzând el că fraţii lui ceilalţi toţi au plecat şi pe el 
nimeni nu-l cheamă, nu se socoti mult, ci plecă şi, de 
laturi de sat, scoase căpăstrul de aramă, îl scutură de 
trei ori şi veni, drag doamne, un cal de aramă roşu ca 
para focului şi sprinten ca caii arăpeşti, şi-i zise lui 
Petru Cenuşă: 

— Ce pofteşti, stăpâne? 

— Să mă duci la fata împăratului şi să mă porţi 
vitejeşte pe dinaintea ei, ca să-i dobor coroana şi să-i 
câştig mâna. 

— Bine, stăpâne, dar mai nainte îmbrăcă hainele 
ce ţi-am adus şi încinge sabia, că încolo grija mea. 


l Paore — ţăran. 
2 Rânios — râios. 

Şi îmbrăcă Petru Cenuşă hainele ce i le adusese 
calul şi încinse sabia şi se schimbă omul meu de nu-l 
cunoşteai, nici frate să-i fi fost. Că străluceau hainele, 
sabia şi pintenii ca para focului, bătând în roşu-galben, 
iar faţa lui credeai lumină de seară. Aşa era el şi aşa îl 
purta calul în fală în fruntea celorlalţi feciori. Dar am 
uitat să vă spun că Petru Cenuşă, mergând cu calul 
său spre oraşul cu pricina, iacă vede şi pe fraţii săi cu 
trăsura într-o baltă şi nu mai puteau bieţii cai să-i 
scoată din bara: aceea. El, cum îi văzu, îi cunoscu, dar 
ei când îl văzură îşi luară pălăriile, că crezură că-i un 
fiu de împărat, aşa de împodobit era. 

— Ce-i, Pavele, loane, Ghiţă, Dănilă şi Eremie, nu 
mai poate Lila cu Fani să vă scoată din noroi! zise 
Petru cătră fraţii lui. 

— Nu, măria-ta! ziseră ei cu mirare, că de unde 
ştie el cum îi cheamă pe ei— şi caii nu ne pot 
scoate, că-s slabi, amărâţi. 

— De ce n-aţi luat şi pe Petru, fratele vostru? Că 
el ar fi împins la leucă şi v-ar scoate din imală2. 

— Lasă-l, păcatelor, măria-ta, că un om ca el nu-i 
vrednic să-i pomenim numele. 

— Aşa ziceţi voi, dar să ştiţi că Petru Cenuşă vă 
scoate din imală. 

Şi suflă o dată pe nări calul său şi împinse cocia 
cu caii fraţilor săi de trei poşte înainte. 

Şi se minunau fraţii de vorbele necunoscutului, şi 
pe vorbă semăna cu Petru Cenuşă, dar de unde putea 
el să fie acela? Că-l ştiau rămas în cotul său acasă: ei 
şi, apoi îmbrăcămintea şi calul de unde să le fi avut? 
Nu putea să fie el Petru, fratele lor, nu, şi pace! 

Aşa ziceau fraţii lui, iar Petru ajunsese mult îna- 
intea lor la oraşul împărătesc. 


l Bară — mocirlă, smârc. 
2 Imală — noroi, glod. 

Acolo, lume şi ţară câtă frunză şi iarbă. Cum 
ajunse el, toţi se uitau la el ca la altă ce şi se întreba al 
cărui împărat să fie feciorul ăsta? Unii ziceau că e al 
împăratului Roşu, alţii că e al împăratului Verde, alţii 
ziceau că e al împăratului Galben; iar feciorii de crai 
toţi îl duşmăneau, că era mai pe sus decât ei şi ei nu-l 
cunoşteau cine e şi a venit numai să le strice norocul 
lor. Deodată sunară trâmbiţele şi se începu comedia, 
sau cum să-i zicem. 

Fata împăratului se sui pe o masă lucrată cu 
multă măiestrie şi scobită în marmură roşie, îmbrăcată 
toată în fir de aur şi împodobită cu pietri scumpe, de 
strălucea ca soarele; şi şezând pe un scaun de aur, 
ţinea în mână coroana împărătească; iar care doreau a 
avea această coroană şi pe care o ţinea în mână, 
zburau pe rând pe sub mâna ei, cu caii lor iuți ca 
rândunelele, iar cu sabia cercau a lăpăda coroana din 
mâna fetei. Dar care cum lovea, i se frângea sabia şi 
coroana nici nu se clătea. 

In scurtă vreme, în nişte ceasuri numai, şi erau la 
picioarele fetei o grămadă de săbii frânte. 

Toţi cei adunaţi se mirau că feciorul acela cu hai- 
nele de aramă se lăsa pe urma tuturor. 

Când fură toţi gata, îşi strânse Petru Cenuşă calul 
său şi ca fulgerul trecu pe sub mâna fetei cea cu 
coroana, iar cu sabia lovi coroana aşa de puternic, de 
era mai să zboare în cotul lui cu cenuşă. Toţi cei de 
faţă bătură din palme de bucurie, iar împăratul le dărui 
la toţi cei adunaţi mâncare şi beutură, şi le spuse că la 
trei zile să se adune, că vor mai încerca, până când se 
va afla unul care de trei ori va dobori coroana. Şi se 
veseli lumea şi toţi vorbeau numai de feciorul cu 
hainele de aramă, apoi cei mai aproape se duseră 
acasă, iar cei mai îndepărtați rămaseră aici. Petru 
Cenuşă încă se întoarse acasă, ori mai bine zis la cotul 
său de cenuşă. 

Când ajunseră şi fraţii săi acasă, începură a po- 
vesti cele ce au văzut. Petru tăcea şi asculta. Apoi 
spuseră cum s-au înţâţânat cu cocia într-o bară şi de 
nu venea, un domn chiţoş: să le ajute, n-ar mai fi putut 
ieşi de acolo. Petru începu a râde din cotul lui şi le zise: 

— Şi eu am văzut cum calul domnului aceluia 
numai a suflat pe nări şi v-a împins trei poşte înainte 
cu căruţă cu tot. 

— Şi de unde ştii tu, nimenio? ziseră fraţii lui; de 
unde ştii tu? 

— De unde? Eu m-am suit pe corelnic2 şi am vă- 
zut mai bine decât voi. 

Şi mai povestiră fraţii cum se întreceau craii şi 
prinții ca să răstoarne coroana din mâna fetei cu părul 
de aur. Dar oare cum lovea cu sabia, i se rupea sabia 
în două, iar coroana nici nu se clătea. Când mai pe 
urmă veni şi domnul care-i scoase din imală şi cum 
dădu el cu sabia, coroana ajunse cine ştie unde peste 
capetele mulţimii. 

— Şi eu l-am văzut pe domnul acela, zise Petru; 
era îmbrăcat tare frumos, şi el şi calul numai în haine 
de aramă ca para focului. Că de pe corelnicul nostru se 
vede tot. 

Fraţii lui îl înjurară cum erau obicinuiţi şi de năcaz 
se duseră şi rupseră corelnicul, zicând că Petru numai 
îşi bate joc de ei, că adică el să vadă de pe corelnic 
mai bine decât ei, cari au fost acolo. 

In ziua a treia, rânduită ca să se adune mulţimea, 
fraţii lui Petru iar înhămară caii la celigaz lor şi hi! la 
drum, că de cai nu-i bai, numai bici bun să ai. 

Cum plecară ei, Petru Cenuşă iar ieşi din cotul lui 
şi plecă şi el. Cum ajunse de lături de sat, scoase din 
sân căpăstrul de argint, îl scutură de trei ori şi deloc 


l Ghiţoş — înzorzonat. 
2 „Coteţul găinilor” (explicaţia culegătorului). 
3 Brişcă, cabrioletă. 

veni un cal de argint, mândru şi frumos, şi aduse lui 
Petru un rând de haine, sabie şi zale de argint; şi după 
ce le îmbrăcă, calul îl purtă ca vântul până ajunse la 
oraşul împăratului. Acolo era adunată o mulţime de 
oameni şi mai mare ca mai nainte. Copii de crai şi 
prinți erau îmbrăcaţi numai în fir şi mătasă, iar caii lor 
băteau cu picioarele şi-şi muşcau zăbalele, aşteptând 
începerea jocului. 

Când ajunse însă Petru cu calul lui, îi acoperi cu 
strălucirea sa, toţi rămaseră nimic pe lângă el şi-l 
priveau cu duşmănie că acesta e care i-a întrecut în 
rândul trecut şi îi va întrece şi acum. 

Şi se începu lupta sau jocul cu săbiile; Petru 
rămase iarăşi cel din urmă. Ca şi în rândul trecut, aşa 
şi acum, care cum ajungea la rând şi lovea cu sabia, i 
se rupea sabia în bucăţi şi coroana nici nu se mişca; iar 
când ajunse Petru la rând şi lovi cu sabia, sări coroana 
cât colo, cu scântei după ea. 

Şi toată mulţimea rămase mirată de frumuseţea 
şi vitejia acestui tânăr, pe care-l porecliră Craiul Roşu. 

Şi împăratul îi dete scrisoare şi acum ca şi rândul 
trecut, scrisoare de biruinţă, şi totodată spuse mulţimii 
că peste trei zile iar să se adune pentru cea din urmă 
oară, că atunci va fi biruinţa biruinţelor. 

Şi se îndepărtă mulţimea, iar Petru Cenuşă ori 
Craiul Roşu, cum să-i zicem, se întoarse iar în cotul lui 
cu cenuşă, până când va veni ziua în care să se bucure 
şi el o dată. Când veniră fraţii lui acasă, începură a 
povesti ce au văzut, iar Petru Cenuşă zise că el ştie 
mai bine decât ei, şi începu a povesti de se mirau fraţii 
lui cum ştie să spună ca pe carte. 

ŞI-I întrebară fraţii lui că de unde ştie toate cum s- 
or întâmplat? lar el zise: 

— De unde? M-am suit pe poiata porcilor şi am 
văzut toate, că de nu aş fi văzut, cum v-aş şti povesti? 

Şi se năcăjiră fraţii lui că el ştie mai bine ca ei, 
cari au fost de faţă, şi stricară poiata porcilor, pe care, 
cică, se suise Petru. 

Şi veni şi ziua a treia, zi de plată şi răsplată, şi 
plecară fraţii lui Petru către oraşul împărătesc; iar 
Petru, după ce plecară ei, se sculă din cotul lui, scutură 
căpăstrul de aur şi veni, drag doamne, un cal mândru 
de aur cu frâul şi şaua numai de aur curat şi îi aduse şi 
lui Petru un rând de haine de aur şi sabie de aur, zale 
şi pinteni cu totului tot de aur. Şi când le îmbrăcă Petru 
şi încălecă pe cal gândeai că-i fiul soarelui, nu altă, aşa 
strălucea şi el, şi calul, şi armătura lui. 

Şi se strânsese acum şi mai multă lume la oraşul 
cu pricina decât altă dată şi toţi căutau după Craiul 
Roşu, cel care întâi a fost îmbrăcat în haine cu fir de 
aramă, a doua oară era îmbrăcat în haine cu fir de 
argint, căci ştiau că numai el singur va putea lepăda 
coroana din mâna fetei. Toţi se uitau în toate părţile să 
vadă pe Craiul Roşu venind şi vorbeau numai de el, 
când, iată-l, se vedea strălucind de departe de-ţi lua 
vederile. Intr-o minută şi fu aci. Toţi cei de faţă băteau 
în palme şi strigau să trăiască Craiul Roşu; numai 
feciorul împăratului Negru îl duşmănea, că el iubea 
tare fata şi cică ar fi zis că ar da împărăţia tatălui său 
toată, numai să o dobândească pe frumoasa fată. 

Fata însă nici grijă n-avea de el, că ea căuta pe 
lângă frumuseţe, şi vitejie; şi la dâmsul nu găseai nici 
o însuşire bună, nici frumuseţe, nici vitejie, şi asta îl 
mânca pe el. Şi se începu jocul şi Petru iară rămase cel 
din urmă, ca să nu i se zică că se măreşte şi umblă 
după domnie; ba el avea de gând nici să nu-şi încerce 
norocul, dar după ce toţi cercară şi nicicare nu fură în 
stare să câştige inima fetei, mulţimea striga: 

— Să probeze şi Craiul Roşu, să-l vedem, că nu ne 
ducem de aici până nu-l vedem şi pe el. 

Astfel Petru, vrând-nevrând, fu silit să-şi cerce 
norocul. 

Fata, cum îl văzu, se îndrăgosti foc în el, dar şi el 
în ea; şi când ajunse înaintea fetei, ea îi puse coroana 
în cap, se cobori la el, îl apucă de mână şi îi spuse că-l 
iubeşte şi numai el va fi alesul inimii sale. 

Apoi veni şi tatăl fetei, împăratul, şi le dădu 
binecuvântarea sa, apoi aduse un preot, care-i cunună 
în faţa mulţimii şi făcură, dragă doamne, un ospăț de 
cele împărăteşti şi toţi cei de faţă fură oaspeţii împăra- 
tului. 

lar Petru îşi chemă fraţii şi pe tatăl său, îi băgă 
într-o odaie numai pe ei şi le spuse: 

— Eu sunt Petru Cenuşă, fratele vostru şi fiul tău, 
tată. A fost norocul meu că m-am dus de am păzit 
trifoiul, căci caii cari ne călăreau trifoiul mi-au adus 
norocul şi mie, dar şi vouă. 

Şi fraţii lui căzură în genunchi înaintea lui şi-l 
rugară de iertare, iar el îi sărută pe toţi şi-i aduse la 
curtea sa. 

Şi ţinu veselia o săptămână încheiată şi se bucu- 
rară toţi, dar mai tare se bucura fata împăratului, că ş- 
a căpătat aşa un bărbat tras printr-un inel. Şi îm- 
păratul, fiind bătrân, dete domnia ginerelui său, numit 
Craiul Roşu, care domni cu blândeţe şi înţelepciune 
multă vreme şi, de nu va fi murit, şi astăzi trăieşte. 

POVESTE POPULARĂ ROMÂNEASCĂ 


Un ochi plânge, unul râde 


A FOST ODATĂ ca niciodată, a fost un împărat 
mare şi puternic, de s-a dus vestea de el peste nouă 
mări şi nouă ţări. Dar împăratul era nenorocit, că 
rămăsese văduv şi singura lui mângâiere erau trei 
copii ce-i avusese cu împărăteasa. De aceea, împăratul 
şi-a dat toată osteneala ca să-i crească, să-i facă mari 
şi cu minte; că îi iubea pe tustrei împăratul, dar mai 
ales pe cel mic. Şi ori de câte ori îl vedea şi de oriunde 
se întorcea, împăratul de el întreba şi pe el îl lua în 
poală şi-l dragostea. 

Dar cum era împăratul din firea lui că cu un ochi 
plângea şi cu unul râdea, feciorii lui vedeau şi se 
minunau, însă nu îndrăzneau să-l întrebe ce are. O 
dată văzând ei că pe fratele lor cel mai mic îl îndră- 
gosteşte şi-i place aşa de tare, s-au gândit ca să-l pună 
pe el să-l întrebe, că n-are să se supere dacă-l va 
întreba, şi aşa s-au şi înţeles cu toţii. Şi, într-o zi, când 
împăratul îl ţinea în braţe şi-l dragostea, copilul cel 
mic îi zise: 

— Tată , eu te-aş întreba ceva, dar să nu te su- 
peri; şi-l întrebă de ce cu un ochi plânge şi cu unul 
râde. 

Impăratul oftă o dată şi apoi zise: 

— Ar fi trebuit să nu-ţi spun, dar pentru că m-ai 
întrebat, tot îţi spun. Un ochi plânge pe mama voastră, 
care a murit, şi un ochi râde pentru că vă văd pe voi 
crescând, pentru că voi sunteţi mângâierea mea. 

A mai trecut după aceea vreme multă şi feciorii 
se făcuseră mari; şi celor doi mai mari le venise vre- 
mea să se-nsoare, şi ei nu îndrăzneau să-i spună îm- 
păratului dorinţa lor. De aceea s-au gândit iară ca să 
pună tot pe fratele lor cel mic să roage pe tată-lor ca 

să le dea slobozenie; şi împăratul nu li s-a pus 
împotrivă, numai le-a poruncit ca seara să se culce toţi 
într-un aşternut; şi cum erau ei culcaţi, împăratul a 
luat coroana lui de împărat şi le-a pus-o pe cap la toţi 
trei şi le-a zis ca să bage bine de seamă ce vor visa să 
ţină minte, iar a doua zi să-i spună. 

Cei trei feciori de împărat s-au culcat şi a doua zi, 
când s-au sculat, de s-au văzut cu tatăl lor, i-a întrebat 
să-i spună, fiteşicare visul visat. Feciorul cel mai mare 
i-a spus, bunioară, că a visat că are să se însoare şi are 
să-şi ia fată de la răsărit; cel mijlociu i-a spus iară că a 
visat că are să se însoare şi are să-şi ia o fată de la 
apus. Când a venit rândul la cel mai mic, de l-a 
întrebat împăratul şi pe el să spună şi el ce a visat, 
copilul se cam codea şi nu vrea să spună şi el ce a 
visat, că zicea că nu spune, că nu e bine, şi mai bine 
să-l lase să tacă. Dar împăratul i-a poruncit să spună 
adevărat ce a visat şi atunci copilul, neavând ce face, 
zise: 

— Eu am visat că am să ajung împărat în locul 
dumitale. 

Impăratul, cât a auzit aşa ceva, l-a oropsit pe 
băiat şi, din drag ce-i era, a început să-l urască, pentru 
că nu-i venea bine să-l vadă pe el domnind. Şi ca să nu 
mai aibă de ce să se teamă, s-a gândit ca să-l piardă. 
De aceea a poruncit de i-a adus un chervan;, şi pe 
feciorul cel mai mic l-a luat şi l-a legat cu mâinile 
îndărăt şi l-a legat şi la ochi, şi l-a pus în chervan, şi l-a 
dat la un ţăran să se ducă cu el în pustiu şi să-l 
omoare. Da' i-a spus să-i aducă semn să se 
încredinţeze că l-a omorât, să-i aducă degetul cel mic 
cu inelul şi inima şi ficatul. Țăranul a pornit cu cherva- 
nul şi cu feciorul de împărat legat de el şi a ieşit la 
câmp şi a mers cât a mers, departe-departe, şi o dată 
se uită îndărăt şi vede că o pasăre şedea pe capul 
feciorului de împărat, şi vrea să o dea; şi când o da de 


l Chervan — car mare. 

pe cap, i se punea pe umeri şi de pe umeri când o da, 
iară i se punea pe cap, şi nu se depărta cu nici un chip. 
Cărăuşul, văzând minunea asta, credea că e vrun 
semn de la Dumnezeu şi i se face milă şi nu s-a îndurat 
să-i piardă sufletul feciorului de împărat şi s-a hotărât 
să-l dezlege. Da' el trebuia să ducă semn împăratului 
şi a întrebat pe feciorul de împărat că ce să facă. ŞI 
cum sta pasărea pe capul lui, s-a gândit ca să o taie şi 
să-i ia inima şi ficatul şi aşa au şi făcut. Mai rămânea 
acum degetul cu inelul, că acolo nu putea face altfel 
decât să-l taie, şi feciorul de împărat s-a învoit, şi l-a 
pus pe un buştean şi s-a uitat în altă parte şi harş! cu 
un cuţit i l-a retezat ţăranul şi l-a pus în traistă, în 
cârpă şi a plecat la împăratul. lar pe feciorul l-a lăsat 
să meargă unde-l va milui Dumnezeu. Şi s-a dus cu 
degetul şi cu inima şi cu ficatul la împăratul, şi 
împăratul, cum a văzut, s-a bucurat lucru mare că a 
scăpat de primejdie şi l-a cinstit mai mult decât s- 
aştepta. 

Feciorul de împărat s-a pornit înainte peste câm- 
puri şi pustietăţi şi merge cât va fi mers, până dă o 
dată de trei poteci care apuca în trei părţi. El nu ştia pe 
care să apuce şi cum să aleagă: să apuce pe cea de la 
dreapta, ori pe cea de la stânga ? Ce să facă? S-a 
hotărât, să apuce pe cea din mijloc, şi s-a pornit pe ea 
şi mergi, mergi pe drum cu greutăţi şi prin pustiu, de 
nu vedea decât cerul şi pământul. 

După ce a mers cât va fi mers, poate o 
săptămână, ori două, ori o lună, ori mai mult, dă de un 
bordei, de o casă şi în casă era o fleaşcă de babă. 
Feciorul de împărat se duce şi bate la uşe şi se roagă 
de babă să-l primească în casă, să-şi facă milă, să-i 
dea o coaje de pâine, că e trudit de drum şi licnit de 
foame. 

Baba i-a spus că-l primeşte, dar are un unchiaş 
orb de treizeci de ani; acum e dus cu oile, dar când se 
va întoarce are să-l miroasă şi are să-l mănânce, să-l 

soarbă. Feciorul era frumos şi zdravăn, şi baba n-avea 
copii, şi tare ar fi vrut să-l ţină la ea; şi s-a gândit cum 
l-ar putea ţine la ea, ca să-l aibă ca pe copilul ei, şi s-a 
înţeles cu feciorul de împărat să-l pună într-o albie şi 
să-l acopere cu velinţe şi să îl legine, şi el să plângă ca 
copiii. 

Seara vine unchiaşul acasă şi de departe miroase 
a om străin, şi întreabă pe baba să-i spună drept ce 
strein a înnoptat la el în casă, că el miroase că e 
cineva. Baba a început să-i spună că e adevărat, că nu 
se înşală, şi când i-o spune cine e, are să-i pară bine. 
Şi-apoi baba începe să-i spună că azi dimineaţă s-a 
apucat de a făcut un mălai şi l-a băgat în cuptor să se 
coacă, şi l-a întors pe toate părţile până s-a copt; şi 
după ce s-a copt şi a vrut să-l scoată afară, vede 
îndărătu-i, jos, un copil. Unchiaşul se bucură tare că 
are şi el un copil, că baba-i spunea că e frumos şi 
voinic şi unchiaşul îi cerea să-l ia în braţe şi să-l sărute; 
dar baba nu i l-a dat până n-a mai trecut ceva vreme. 

După ce a mai trecut câtăva vreme şi băiatul ve- 
dea pe unchiaş că se ducea cu oile, a cerut el să se 
ducă cu oile; dar unchiaşul nu vrea să-l lase, că zicea 
că sunt primejdii, pentru că nu ştie pe unde să se ducă 
cu ele. Astăzi roagă, mâine roagă, până când unchiaşul 
i-a îngăduit să se ducă cu oile, dar i-a dat mare grijă să 
nu se ducă pe departe; şi i-a spus că în cutare parte e 
moşia vulpii, în cutare a lupului, în cutare a ursului, şi 
în cutare parte e moşia zânelor. Băiatul răspundea: 
„nu mă duc, taică”, dar pe de altă parte îşi pregăti 
săgeți, de-şi umplu o geantă plină, îşi luă cu el fluiere, 
îşi luă tilinci şi porni încet-încet cu oile şi apucă spre 
moşia vulpii şi îşi paşte oile şi le adapă şi apoi le lasă 
departe, şi el începe să cânte din fluier; şi cum cânta 
din fluier, îl aude vulpea şi vine la el. 

— Ce cauţi, fecior de lele, pe moşia mea? 

— Ce, e a ta? Tu ai făcut pământul, tu să-mi po- 
runceşti? 

— Vrei să ne luăm la luptă „ori să ne batem în 
săgeți? 

— In luptă, că e mai dreaptă. 

Şi se ia la luptă şi răpune pe vulpe şi o omoară şi 
îi ia pielea; şi către seară pleacă acasă. Unchiaşul, cum 
îl simţi, nu mai putea de bucurie că a omorât pe vulpe, 
şi i-a rămas moşia lui. Dar i-a spus pe la lupi să nu se 
ducă, să nu i se întâmple nenorocire. 

A doua zi feciorul de împărat iară plecă cu oile şi 
se îndreptă către moşia lupului. Şi iară cum şi le 
adapă, le dă la o parte şi începe să cânte; şi vine 
lupul, şi iar se ia la luptă şi omoară pe lup şi îi ia pielea 
pe ciomag şi pleacă seara cu ea acasă. Şi unchiaşul iar 
s-a bucurat că a scăpat de lup şi că i-a rămas lui 
moşia. 

A treia zi tot aşa s-a întâmplat cu ursul, de l-a 
omorât şi pe el, dar mai cu greu, şi i-a luat pielea şi 
moşia, şi unchiaşul tare se bucura că are un fecior aşa 
de voinic. 

Mai rămânea cu fântâna zânelor. 

Unchiaşul văzuse că din ce îi zicea fecioru-său să 
nu se ducă pe la moşiile lupului şi ursului, el tot s-a dus 
şi îi era frică să nu se ducă şi pe la zâne şi să-i rămâie 
oasele pe acolo, ori să-i ia şi lui vederea. Şi s-a gândit 
să-l ţină acasă, să nu-l mai lase să se ducă cu oile. L-a 
ţinut două zile acasă, dar a treia zi n-a mai fost cu 
putinţă; şi cât a stat acasă, feciorul de împărat în cele 
două zile s-a tot pregătit şi şi-a făcut tot ce-i trebuia, şi 
în a treia zi plecă drept la zâne. Cum ajunge 
acolo, şi adapă oile şi le dă de-o parte şi începe să 
cânte din fluier. Cât îl aud ielele, vin la el, că erau 
douăsprezece fete, şi îi zic şi ele: 

— Fecior de lele, ce cauţi pe moşia noastră? Ai să 
ne cânţi până când vom osteni, jucând, să cânţi cât 
om putea juca, că de unde nu, eşti prăpădit. 

Feciorul de împărat începu să cânte, şi cântă şi 
cântă, de când va fi început el să cânte, şi vedea că 

zânele nu mai ostenesc. Şi el nu vrea să se dea os- 
tenit, ca să nu fie prăpădit de zâne, de aceea, cum 
cânta, el tot băga scuipat în fluier şi se făcea că nu mai 
poate cânta cu el; şi îl lua şi îl bătea să iasă scuipatul 
din el, până îl crăpă. Şi cum l-a crăpat, a cerut alt fluier 
de la zâne şi ele i-au adus altele numaidecât, şi el a 
început să le încerce; lua pe unu, sufla în el, nu cânta; 
al doilea tot aşa, al treilea tot aşa, până le-a încercat 
pe toate, şi nici unul nu cânta. Şi când au văzut zânele 
că nici unul nu cântă, l-a întrebat că ce fel de fluier era 
al lui, din ce era făcut? Şi feciorul de împărat le-a 
răspuns că era de vână de nuc. Zânele aveau acolo 
mulţi nuci şi de toate mărimile, şi numaidecât aduc 
topoare şi taie un nuc care era mai mare şi îi taie 
trunchiul şi vrea să-l crape ca să-i scoată inima. Şi 
feciorul de împărat, cum bătea pene şi vrea să despice 
trunchiul de nuc, pune pe zâne să ţină cu mânile de 
crăpătură; şi când ţineau ele mai bine, el scoate 
penele, de zânele rămân încleştate cu mânile în butuc. 
Zânele se roagă de feciorul de împărat să le dea 
drumul, dar el le spune că nu le dă drumul până nu i-or 
da ochii moşului. Zânele, neavând ce face, i-au spus că 
i-i dă, i-au spus să se ducă să ia cheile, să se ducă la 
ele acasă, la palatul lor şi să caute pe poliţă, şi ce ochi 
vor fi mai mari, pe aceia să-i ia, că aceia sunt ochii 
moşului. 

Feciorul de împărat s-a dus la palatul ielelor şi 
cum umbla el pe acolo, de bătea şi făcea zgomot, 
copiii ielelor s-au speriat; şi cum era focul făcut şi 
căldarea cu apă fierbinte pe foc, unii au dat în foc, iar 
alţii au dat în căldare de s-au opărit şi au murit cu toţii. 

Feciorul de împărat a luat de pe poliţă ochii cei 
mai mari şi o sticlă de apă vie şi altă sticlă de apă 
moartă, după cum îi învăţaseră ielele, şi vrea să plece. 
Când să iasă afară se întâlneşte cu bărbaţii zânelor; şi 
cum îl văd, îl întreabă că ce caută acolo, şi le spune că 
l-au trimis ielele să vadă ce fac copiii, dar copiii dorm 

cu toţii, că de mult ce s-au jucat au obosit şi acuma 
dorm duşi. 

— Dar ielele unde sunt şi ce fac ? 

— Ele sunt la fântână, fac masă mare şi mi-au zis 
că dacă vă voi întâlni să vă zic să veniţi şi dumnea- 
voastră acolo. 

Plecară cu toţii spre fântâna ielelor şi pe drum dă 
de un munte, şi lângă el o groapă mare şi ca un fel de 
pivniţă; şi se prind care poate să sară de acolo până 
jos. Feciorul de împărat a sărit el întâi şi s-a dat sub 
pivniţă şi şi-a scos paloşul, şi cum sărea din bărbaţii 
ielelor, câte unul, îl săgeta şi pe care sărea iar îi 
săgeta, şi până i-a ucis pe toţi doisprezece şi i-a închis 
acolo în pivniţă. De acolo s-a dus la fântâna ielelor; şi 
cum stau ele tot cu mânile prinse în butuc, le-a tăiat 
capetele la toate şi le-a lăsat tot acolo. Apoi şi-a luat 
oile şi s-a pornit să se ducă acasă, că mai trecuse şi 
noaptea, şi se apropia de ziuă. 

Acasă unchiaşul şi baba îl tot aştepta, şi unde nu 
mai venea, credea că s-a prăpădit; de aceea, când îl 
aud cântând din fluier, îi ies înainte şi îl întreabă: ce a 
făcut, ce a păţit de a stat atâta? Feciorul de împărat le 
spune că nimic nu i s-a întâmplat, dar îşi pierduse oile 
şi a stat de şi le-a adunat. Unchiaşului nu-i venea să 
creadă şi îi zise: 

— Te-ai dus la fântâna zânelor şi nu vrei să-mi 
spui! 

— Nu m-am dus, răspunse feciorul de împărat, 
dar am să mă duc mâne. 

Dar unchiaşul nu l-a mai lăsat să se ducă, că-i era 
frică să nu-l piardă, că atâta bucurie avea şi el. 

După două-trei zile copilului i s-a făcut milă de 
unchiaş, că-şi pierduse vederea de treizeci de ani, a 
scos ochii din batistă şi i-a pus la loc şi a pus apă 
moartă şi apă vie, şi a văzut. Unchiaşul i-a căzut în 
genunchi şi i-a mulţumit că i-a dat vederea şi că a 
omorât pe zâne şi le-a luat moşia. De aci înainte 

unchiaşul nu mai lăsa pe copil să meargă nicăieri, că el 
se ducea cu oile la apă şi peste tot la păscut, că şi 
unchiaşul în vremea lui fusese viteaz mare. 

Băiatul, cum sta acasă, umbla de vedea tot ce e 
pe acolo şi o dată mai departe de casă, vede devale un 
puț şi acolo era un porc şi un cal; porcul priponit la 
iarbă verde, iară calul nămolit în noroi până în gât. 
Băiatul, cum vede aşa ceva, gândeşte în gândul lui că 
unchiaşul trebuie să fie nebun, că în loc să lege calul la 
iarbă şi porcul în noroi, i-a legat de-a-ntoarsele. Şi 
numaidecât se duce la cal, îl scoate din noroi, îl spală 
şi-l leagă la iarbă verde, iar pe porc îl aruncă în noroi; 
şi seara, când era să vie unchiaşul acasă, iar îi 
schimbă, şi multe zile tot aşa a făcut. 

Vine într-o zi o sărbătoare şi unchiaşul şi cu baba 
se duc la biserică, iară pe băiat îl lasă acasă ca să 
îngrijească de casă şi să le pună masa pe când s-or 
întoarce. Feciorul de împărat numaidecât a dat fuga la 
cal să-l schimbe şi pe când îl schimba de-l scotea din 
noroi şi-l da la iarbă, calui i-a vorbit şi i-a spus că are 
să-i facă un bine; şi băiatul l-a întrebat că ce bine, şi 
calul i-a spus că are să-l ajute, că tatăl lui e în război 
şi, de nu se va duce degrabă, va fi biruit şi va pierde 
împărăţia şi viaţa. 

Baba, pe când se închina în biserică, ce face, ce 
nu face, că se aprinde, şi unchiaşul, când vede, zice 
către babă că ăsta-i semn mare, că trebuie să se fi 
întâmplat ceva acasă. Dă fuga numaidecât amândoi 
acasă şi vede că băiatul nu era nicăiri. Că învățase 
calul pe feciorul de împărat ce să ia de acasă de la 
unchiaş, să ia un peptene, o gresie şi un urcior cu apă, 
şi după ce luase, îi spusese să încalece pe el şi cum a 
încălicat, numai cât a luat-o la fugă şi fugi, fugi, de 
mergea prin noroi şi pe pământ. Unchiaşul ce să facă? 
Încalecă numaidecât pe porc şi se ia numaidecât după 
ei, şi din ce fugea calul, fugea şi porcul, că era mai să-i 
ajungă şi să-i înghită. Când s-a uitat feciorul de 

împărat şi a văzut pe unchiaş aşa de aproape, îi era 
groază şi calul l-a învăţat să arunce peptenele peste 
cap şi băiatul a aruncat peptenele şi cât l-a aruncat s-a 
făcut o pădure deasă, deasă, de împedeca pe unchiaş 
să treacă. Porcul s-a necăjit cât s-a necăjit şi a scăpat 
de pădure şi iară o ia la fugă după cal. Când era iară 
să-i ajungă, calul  învăţă pe feciorul de împărat să 
arunce gresia, să se facă în urma lui o stană de piatră 
din cer până în pământ de înaltă, să nu mai poată 
trece unchiaşul. Dar unchiaşul trece cu mult greul- 
pământului şi peste asta şi iară era aproape să-i 
ajungă; şi calul iar a învăţat pe feciorul de împărat să 
arunce peste spate urciorul cu apă, să se falcă o gârlă 
cu apă clocotită, lată de la răsărit până la apus. ŞI 
când dă porcul să treacă prin ea, apa l-a fript de l-a 
făcut să iasă la țărm şi unchiaşul a descălecat pe țărm 
şi a strigat şi pe feciorul de împărat să se oprească pe 
ţărmul celălalt să mai vorbească o dată: 

— Stai să ne înţelegem; să ştii că de te prindeam, 
te înghiţeam; şi dacă mi-ai scăpat a fost norocul tău. 
N-am ciudă pe tine, nu te blestem, dar calul strică, că 
el te-a învăţat. 

Apoi şi-au luat sănătate bună şi unchiaşul s-a în- 
tors acasă, că, oricum, pe urma băiatului îşi căpătase 
vederea şi rămăsese cu moşia vulpii, şi a lupului, şi a 
zânelor. 

Feciorul de împănat a plecat în drumu-i şi merge, 
merge înainte până dă de o cârciumă. Calul învaţă pe 
fecior ca să-i dea cu căpăstrul în cap, că se face o 
căpăţână de cal uscată; şi feciorul de împărat se face 
cerşetor şi merge acolo la cârciumă şi cere să-i dea o 
bucăţică de pâine să mănânce, că e mort de foame. 
Când l-a văzut cârciumarul aşa de tânăr, s-a mirat şi l- 
a întrebat de ce nu munceşte. Şi feciorul de împărat a 
cerut să-i dea de lucru, şi i-a dat să spele şi să aducă 
apă şi să facă ce trebuie. Seara, feciorul ia căpăţâna 
de cal şi o pune în odaie sub pat, şi seara ascultă şi el 

prin cârciumă cum se vorbea de luptă, că se zicea că 
împăratul mai are până mâine să piarză el şi cei doi fii 
ai lui capul, că împărăţia a perdut-o, i-a luat-o; că de 
era băiatul ăl mic, de nu da să-l omoare, îl scăpa. 

Şi tot ce se vorbea auzea feciorul de împărat şi-l 
apuca jalea că pe tată-său are să-l taie în război. 

Seara se culcă în casa unde era căpăţâna şi noap- 
tea, când dormeau toate cumpenile, de se linişteau 
toate apele, căpăţâna întreabă pe băiat dacă doarme: 

— Scoală să vorbim, să nu ne auză nimeni. Bagă 
de seamă să mă iei să mă duci pe luncă şi să ţii minte 
unde mă pui, să nu uiţi, să vii pe la două ceasuri, când 
vine oştirea, să scoţi căpăstrul, să mă loveşti cu el, că 
mă fac iar cal. 

Aşa a făcut feciorul de împărat şi a doua zi din 
căpăţână s-a făcut un cal mai frumos de cum era, cu 
un corn în frunte şi cu douăzeci şi patru de aripi: 

— Bagă mâna în urechea dreaptă şi scoate de mă 
înfrânează. 

Şi feciorul băgă mâna în urechea dreaptă şi 
scoase nişte frâne de străluceau şi înfrână calul; şi 
băgă mâna şi în urechea stângă şi scoase şi pentru el 
haine, şi se îmbrăcă cu ele, şi încălecă şi luă sabia în 
mâna dreaptă şi începu să se învârtească prin oştirea 
vrăjmaşă şi să taie soldaţi, de cădeau ca snopii. Şi bă- 
trânul împărat îl vedea şi credea că nu e om, că e 
Sfântul Ilie. Şi cum tăia vrăjmaşi, sângele îi curgea pe 
mână, pe cot în jos şi împăratul scoase batista să i-o 
dea să se lege, că credea că e tăiat, şi băiatul o ia şi o 
ţine la el; şi când vine seara, băiatul se ascunde şi a 
doua zi el se arată la împăratul şi împăratul începe să 
se închine şi să-i sărute tălpile. Atunci fiu-său i-a zis: 

— Nu te închina, că nu sunt Sf. Ilie; eu sunt fiul 
cel mic, pe care l-ai dat spre perzare. Dacă vrei să te 
încredinţezi, scoate degetul cel mic cu inelul, care-mi 
lipseşte de la mână. 

Şi împăratul îl scoase şi feciorul de împărat îl puse 
la loc şi scoase apă vie, apă moartă şi degetul se lipi la 
loc; apoi scoase şi batista de i-a dat-o împăratul, că ieri 
nu era tăiat, ca să se lege cu ea. Atunci împăratul şi 
mai mult se minuna şi îşi cerea iertare şi îi săruta 
tălpile; dar nu mai trăi, că rămase mort pe loc, iar 
feciorul de împărat îi luă domnia şi astfel i s-a izbândit 
visul. 

POVESTE POPULARĂ ROMÂNEASCĂ 


Voinic de Plumb 


A FOST ODATĂ, a fost, că de n-ar fi nici s-ar 
povesti; că nici eu nu-s deodată cu poveştile, mânca- 
mi-ar pita fălcile, că-s mai mic c-o zi, cu două, mânca- 
mi-le-ar pe amândouă. Mi-aduc însă aminte când 
poveştile pe la poarta noastră trecea, maica atunci mă 
făcea; şi eu luai o poveste de coadă ş-o ţipai la noi în 
ogradă, ş-o bătui bine, bine, să mă-nveţe şi pe mine. 

De atunci eu nu minţesc cum se minţeşte! Ci min- 

tesc de pârlesc, că în lume aşa se trăieşte. 
N Destul c-a fost odată un împărat care se numea 
impăratul Roşu, şi avea o bogăţie cât nu se poate 
spune. Pe lângă bogăţia cea mare, avea el singur 
pentru a lui împărăție: soare, lună şi stele. Mai avea 
el şi trei fete, frumoase, doatmne, ca trei îngeraşi. 

Dar oameni răi erau şi pe acele vremuri, şi de ne- 
cazuri, bag seamă, nici împărații nu sunt scutiţi. Ş- 
odată, ca niciodată, i-au furat soarele, luna şi stelele. 

Cui i-iar fi fost drag acum să trăiască tot în 
întuneric, ca sub talpa iadului? 

— Văzând împăratul atâta neomenie, îndată 
scrise cărţi în toate părţile, răvaşe în toate oraşele, 
ţidule în toate bujdulea, şi făcu de ştire, că cine le va 
afla şi i le va aduce, îi va da jumătate din împărăție şi 
fata cea mai mică. 

Vorba ceea: lac să fie, că broaşte se află. 

Tocmai în acel oraş pe acea vreme trăia un moş 
bătrân, foarte bătrân şi pârlit de sărac. Acel bătrân 
avea trei feciori. Doi dintr-înşii se ţineau colea isteţi, 
jucăuşi mari, ba voinici în tot locul, iar cel mai mic, un 
strâns în maţe, nebăgat în seamă de nimeni. Şi părinţii 


1 Bujdulă — cocioabă. 

îl socoteau ca pe unul de a doua mână. El însuşi îşi 
petrecea timpul, cu iarnă, cu vară, ca un cenuşotcă tot 
după cuptor. Din care pricină fraţii lui îl porecliseră 
Voinic de Plumb, căci se îndoaie ca plumbul, ziceau ei, 
pentru că el tot după ei lăsa.Dacă ziceau ei că-i 
neagră, neagră rămânea; albă, albă rămânea. 

Ce ştii însă din care tufă sare iepurele! 

Odată vin acasă cei doi fraţi de la o petrecere şi 
bătrânul moş, cum avea el obiceiul, îi întreba mai de 
una, mai de alta, iar ei povesteau din fir în păr cele 
întâmplate cu Împăratul Roşu. 

Voinic de Plumb îşi deschisese şi el o ureche de 
după cuptor şi cum a înţeles de ce se vorbeşte, zise 
către tatăl său să meargă numaidecât la Impăratul 
Roşu şi să-i spuie că el ştie unde se află şi cine i-a dus 
soarele, luna şi stelele, şi că el le va aduce. 

Asta însă era mai mult decât să poată moşul bă- 
trân să crează cu una cu două. lar fraţii lui, răzleţi cum 
erau, îl socoteau drept nebun. 

Dar el nici una, nici alta, numai să meargă şi să 
meargă. După mai multe rugăciuni se înduplecă bă- 
trânul să-i facă pe voie. Că se socotea el, măi... uneori 
o fi de la Dumnezeu trimeasă şi asta... 

Se găti dar bătrânul de sărbătoare şi cu cinstea 
cuvenită se înfăţişă înaintea luminatei feţe a împăra- 
tului şi-i împărtăşi de-a rândul cele zise de fiul său, 
Voinic de Plumb. 

Impăratul porunci însă să i se aducă de faţă acel 
voinic, să-l vadă şi el. 

Merge dar Voinic de Plumb, el cu capul lui, îna- 
intea luminatei feţe a împăratului şi-i spune că el ştie 
unde se află soarele, luna şi stelele şi că el s-a hotărât 
să le şi aducă; o singură rugăciune numai să i se 
împlinească. 

Impăratul Roşu, socotiți d-voastră, ce n-ar fi jertfit 
acum numai să-i spele cineva pata aceasta după faţa 
lui, căci, mă rog, pată mare era aceea pentru un 

împărat ca şi Împăratul Roşu să-şi ţină supuşii săi mai 
mult la întuneric decât la lumină, pentru că, vezi 
doamne, i-au furat duşmanii lui soarele, luna şi stelele. 
Făgăduia dar marea cu sarea, numai să şi le 
redobândească. 

Voinic de Plumb îi spuse: 

— lnălţate împărate! In partea de cătră apus a 
cetăţii este o groapă mare, în care se află trei cai de 
aramă îngropaţi din vremile vechi, când pe râurile 
noastre curgea lapte şi miere, precum spun bătrânii. 
După ce vom dezgropa aceşti cai, să-mi dai hainele în 
care ai fost ca mire şi paloşul de-atunci, apoi să-mi pui 
pe fiecare cal câte trei părechi de desagi de galbeni şi 
aşa voi pleca să aduc soarele, luna şi stelele, zise 
Voinic de Plumb. 

Impăratul Roşu porunci numaidecât de s-au făcut 
toate după voia lui. 

Apoi, la rândul lui, Voinic de Plumb ia caii de 
aramă, dă la fiecare frate câte unul şi pentru sine ia- 
răşi ţine unul. Şi s-au dus aceşti fraţi, s-au dus multă 
lume împărăție, ca Dumnezeu să ne ţie. 

Mergeau ei pe-un drum cam la deal, dar Voinic de 
Plumb mergea, nu mergea. Fraţii lui însă n-aveau 
astâmpăr, ş-ajunseseră departe înaintea lui printr-un 
codru întunecos tocmai unde se încrucişau căile şi în 
mijlocul lor era împlântat în pământ un stâlp mare de 
fier, de o greutate de nouăzeci şi nouă de măji. Aci se 
opriră, să aştepte pe Voinic de Plumb, să vază încotro 
să apuce, căci ei nu ştiau calea mai departe. 

Voinic de Plumb, cum soseşte, nici una, nici alta, 
prinde cu mâna stângă stâlpul de fier, îl vâjâie o dată 
în dreapta, o dată în stânga şi mi ţi-l smulge din 
pământ cum ai smulge o nuieluşă şi cu el apoi le arătă 
calea pe care au să meargă mai departe, adică cătră 
răsărit. 

Mai merseră ei puţin după aceea şi deteră peste 
un oraş mare parcă nici n-am văzut un oraş mai mare. 

În acest oraş se aflau şaptezeci şi şapte de meşteri 
mari care lucrau la fier. Voinic de Plumb nimeri tocmai 
la căpetenia celor şaptezeci şi şapte. Fără multă 
zăbavă îl rugă să facă din acel stâlp un buzdugan, dar 
aşa ca fier să nu mai puie, nici să mai rămâie, căci de 
câte ori va sufla cu foiul şi de câte ori va da cu 
ciocanul, atâţia galbeni îi va da. 

Invoiala fu gata cum se pomeniră galbenii, căci 
ştii, banu-i ochiul dracului, ş-apoi meşter nelacom pe 
bani... ţi-ai găsit! 

Numaidecât s-au adunat cei şaptezeci şi şapte de 
meşteri mari şi i-au făcut buzduganul chiar aşa cum i-a 
fost pofta lui Voinic de Plumb. 

El luă buzduganul şi plecă mai departe. Şi mai 
merse o cale ca de nouă zile până ce dete în vârful 
unui munte de cetatea lui Moş Călugăr, care se so- 
cotea cel dintâi între năzdrăvani. 

— Bună dimineaţa, Moş Călugăr! îi grăi Voinic de 
Plumb. 

— Bună să-ţi fie inima, răspunse Moş Călugăr, 
îmbrăţişându-i pe toţi de-a rândul. 

— Dar ce socoteşti, Moş Călugăr, zice mai departe 
Voinic de Plumb, oare să am izbândă în călătoria în 
care am plecat? 

— După cum te vei purta, voinicul meu, fu răs- 
punsul lui Moş Călugăr. 

In cetatea lui Moş Călugăr au petrecut ei două zile 
şi două nopţi. După două zile şi două nopţi au mul- 
tumit lui Moş Călugăr şi au plecat mai departe, dar 
buzduganul nu l-a mai dus cu el, ci l-a lăsat la Moş 
Călugăr, pe lângă înţelesul ca tot în foc să-l arză până 
se va întoarce. 

Şi au mers, au mers ei încă cale lungă, aşa preţ 
ca de trei săptămâni, deodată numa' se pomenesc în 
marginea unui şes întins, acoperit c-un covor frumos 
de iarbă verde, presărat cu tot felul de flori. 

Pe mijlocul şesului curgea un râu limpede cum e 
deochiul şi-ndecasuit de peşti, dar nici nu curgea cum 
se curge, ci pare că numai se legăna. Peste râu se afla 
un pod mare de aramă. 

Aici se opriră ei să poposească puţin, şi Voinic de 
Plumb porunci fraţilor lui să dezlege caii şi să-i în- 
drepte să mai pască, precum e obiceiul călătorilor. 
După ce mâncară şi beură bine şi ei, Voinic de Plumb 
se feri la o parte şi bolborosi el ce bolborosi aşa cam 
încet nişte cuvinte neînţelese, că şi când ai spune 
cuiva la ureche ceva, şi fraţii lui se prefăcură în nişte 
tăciuni. Aceasta o făcu Voinic de Plumb ca ei să nu 
vadă cele ce aveau să se întâmple, nici să ştie că ce 
putere zăcea în el. 

Şi cum isprăvi cu aceasta, el îndată se vâră sub 
podul cel de aramă. Şi iată că tocmai când ceasul bă- 
tea douăsprezece, vine peste pod un zmeu cu şase 
capete pe un cal de aramă tropotind, doamne, de gân- 
deai că nu alta, fără tot fărâme să se facă podul. 

Voinic de Plumb, când sosi zmeul, de sub el 
prinde calul de picior şi-l împiedecă. Calul se 
poticneşte şi-mi aruncă zmeu-n aer, şi când cade îl 
sprijineşte în potcoavele sale. Dar zmeul îşi adună 
toate puterile şi iar încalecă pe cal, strigându-i : 


— Ju, tu, tu, murguțul meu, 
Mânce-tți cânii capul tău! 


Că mie de nimeni nu mi-e frică, numa' de Voinic de 
Plumb, dar nici de el nu mi-e aşa frică, că ştiu că nu va 
fi pe aici, că numai ieri-alaltăieri a fost în pântecele 
maicei sale. 

— Ba sunt aici, hoţ de zmeu! strigă atunci Voinic 
de Plumb după ce ieşi de sub pod. 

— Dar ce vrei, Voinic de Plumb, zise mai departe 
zmeul, în săbii să ne tăiem, ori în luptă să ne luptăm? 

— În luptă să ne luptăm, că-i mai dreaptă, adăugă 
Voinic de Plumb. 

Se pun dară la luptă, şi unde nu mi se-nhamă în 
dreapta şi-n stânga, dar nici unul, nici altul nu răzbea. 
Abia dup-o luptă de trei ceasuri se ţepeneşte o dată 
zmeul şi-mplântă-n pământ pe Voinic de Plumb până în 
genunchi. Dar Voinic de Plumb sare ca şi când n-ar fi 
fost nimic şi mi-ţi prinde pe zmeu, aşa cum el ştia, da 
mi ţi-l trânteşte o dată, de se bagă-n pământ până-n 
grumazi şi cu paloşul iute-i taie capetele şi le aruncă 
sub pod. 

Dup-aceea mai bolborosi el nişte cuvinte de ale 
lui, neînţelese de alţi muritori şi fraţii lui se făcură iară 
cum au fost mai înainte şi ziseră: 

— Cât de greu am fost adormit! 

Voinic de Plumb nu le spune nimic de cele în- 
tâmplate, luă numa' şi calul zmeului şi plecară mai 
departe. 

Şi au mers, au mers ei încă multă lume şi împă- 
răţie, ca Dumnezeu să ne ţie, că din poveste înainte 
mult mai este, şi mai frumoasă, s-ascultaţi şi d- 
voastră, că cine-a asculta, bine-a învăţa, iar cine va 
dormi, bine s-a odihni. 

Au mers ei până ce au dat de un pod de argint, 
care strălucea, sfinte doamne! de gândeai că-ţi ia ve- 
derea, nu altceva. 

Aici, ca şi la podul cel de aramă, poposiră puţin. 
Voinic de Plumb porunci fraţilor să sloboadă caii ca să 
pască iarbă. Apoi se puseră să se împace cu ale gurei. 

Şi nici că gătară bine cu motocositul străiţilor, 
până ce Voinic de Plumb iar făcu cu fraţii săi ca şi mai 
întâi, şi el se puse sub podul cel de argint. Aci stete el 
puţintel, cât ai bate în pălmi de trei ori, când un şuier 
ca fulgerul lovi în auzul lui, şi iată numa' că-ndată după 
acest şuier, ca trăsnetul dupe fulger, vine un zmeu cu 
douăsprezece capete pe un cal de argint, cu o 
răpeziune de două ori mai mare ca a celui dintâi. 

Voinic de Plumb prinde calul de picior, când e-n 
dreptul lui. Calul se poticneşte rău şi aruncă zmeu-n 
aer, când cade îl sprirjineşte în potcoavele lui, dar 
zmeul iar încalecă pe cal şi-i zice: 

— Ju, tu, tu, murgut bălțat, 
Mânca-te-ar câne turbat! 


Că mie de nimeni nu mi-e frică, numai de Voinic de 
Plumb, dar nici de el nu mi-e aşa frică, că ştiu că nu va 
fi pe aici, că numa' ieri-alaltăieri a fost în pântecele 
maicei sale. 

Atunci Voinic de Plumb ieşi de sub pod şi zise : 

— Aicea sunt, hoţ de zmeu; ce voieşti? 

— Aicea eşti, dihanie? zise zmeul mai departe. Ce 
pofteşti dară, în săbii să ne tăiem sau în luptă să ne 
luptăm? 

— În luptă să ne luptăm, că-i mai dreaptă, grăi 
Voinic de Plumb. 

Şi se-ncinse, doamne, o luptă, de se clătina 
pământul sub ei, dar nici unul, nici altul nu putea să 
răzbească. Zmeul mai cu seamă era cătrănit foc, să nu 
răzbească el cu un pământean, şi dup-o luptă de nouă 
ceasuri se răpede o dată din toate puterile şi-mplântă 
pe Voinic de Plumb până în genunchi în pământ. Dar 
Voinic de Plumb se scoală ca şi când n-ar fi fost aşa, 
sare drept în creştetu zmeului şi mi ţi-l împlântă în 
pământ până subsuori, iar cu paloşul iute-i rătează 
capetele şi le aruncă sub pod. 

După aceea mai bolboroseşte el câteva cuvinte şi 
fraţii lui trecură iară la starea cea dintâi. Dete apoi 
fiecăruia încă câte un cal, şi pentru sine a ţinut pe cel 
de argint, şi plecară iară mai departe. 

Şi au mers, au mers încă aceşti trei fraţi multă 
lume şi împărăție, ca Dumnezeu să ne ţie, până ce 
deteră de un pod de aur, frumos cum n-am auzit să se 
fi mai povestit vreodată. 


Şi la acest pod poposiră. Şi Voinic de Plumb, ca şi 
mai întâi, zise către fraţii lui să înnoade coadele la cai, 
să-i împiedice şi să-i lase să mai pască iarbă, că le-ar fi 
şi lor vremea. Dar fraţii lui îi răspund: 

— Măi, că mare domn te-ai făcut tu, numai să tot 
porunceşti şi tot noi să facem. 

Voinic de Plumb tare s-a mâhnit de această 
vorbă, dar nu şi-a făcut el mult din ea, ci s-a dus şi a 
împiedecat şi slobozit el caii la păscut. Tot supăraţi 
însă s-au arătat şi până ce au prânzit. 

Se gândea el anume ce să facă acum cu fraţii lui. 
Că de-i va face tăciuni şi s-ar întâmpla ca pe el să-l 
omoare zmeul cel cu douăzeci şi patru de capete, ce-l 
aştepta să vină mai pe urmă, atunci ei tot tăciuni vor 
rămânea. „Dar, se gândi el, mai bine îi voi face două 
izvoare de apă bună, şi cine va mai trece pe aici încai 
să beie apa din ele, şi să-mi mulţumească că am făcut 
şi eu un bine în lumea asta.” 

Cum i-a fost gândul, aşa s-a şi întâmplat. 

Şi se făcură, doamne, două izvoare frumoase, 
unul de-a dreapta şi altul de-a stânga drumului, în cari 
apa, cum izvorea din pământ, se juca ca nişte mărgele 
de pietre scumpe, iar jur-împrejur se îngânau florile cu 
ele. 

După aceea Voinic de Plumb, ca şi mai întâi, se 
puse sub pod. Şi când era tocmai la ameazi se făcu, 
doamne, un vojot de gândeai că stă să se cotropească 
lumea. Asta era semnul că s-apropie zmeul. 

Şi iată, numai cât ai bate-n pălmi, şi zmeul cel cu 
douăzeci şi patru de capete fu aci, pe un cal de aur 
tropotind şi sforăind, de clocotea văzduhul. 

Voinic de Plumb atunci prinde calul de picior, şi-l 
împiedică. Calul se poticneşte şi aruncă zmeu în aer, şi 
în loc să cadă jos l-a sprijinit cu potcoavele. Dar zmeu 
se dă una de-a roata, încalecă iar calul şi-i strigă în 
gura mare: 

— Ju, tu, tu, murgut gălbiu, 
Mănca-te-ar cânii de viu! 


Că mie de nimeni nu mi-e frică, numai de Voinic de 
Plumb, dar nici de el nu mi-e aşa groază, că ştiu că nu 
va fi pe-aici, că numai ieri-alaltăieri au ieşit din 
pântecele maicei sale. 

Voinic de Plumb ieşi atunci de sub pod şi-i zise: 

— Aicea sunt, hoţ de zmeu! Dar ce voieşti, în 
săbii să ne tăiem, ori în luptă să ne luptăm? 

— În lupte să ne luptăm, că-s mai drepte! grăi 
zmeul. 

Şi se-ncinse o luptă, doamne, n-am ce spune, pe 
viaţă, pe moarte, dar nici unul, nici altul nu biruia. 
Zmeul făcea spume de turbare, dar nici Voinic de 
Plumb nu era om de toate zilele. 

Vede zmeul că cu asta nu o s-o scoată la capăt, 
cearcă cu altele... 

— Ei, ştii ce, Voinic de Plumb? grăi zmeul 
încătrănit, alta m-am gândit, să schimbăm lupta. Eu să 
mă fac o roată de oţel şi tu una de plumb, apoi să ne 
suim unul într-un vârf de deal şi celălalt într-altul, şi de 
acolo să ne repezim unu într-altul, şi care roată se va 
strica, acela să se omoare. 

— Bine, aşa să fie, îi răspunse Voinic de Plumb. 

Şi se sui o roată într-un vârf de munte, cealaltă 
într-altul, faţă în faţă şi se răpeziră una cătră alta din 
toate puterile. Dar din roata de oţel când sărea peste 
pietre, tot ţănduri săreau şi din ea, pe când cea de 
plumb se turtea numai unde şi unde câte oleacă, iar 
când au ajuns în vale şi se bufniră, roata cea de oţel 
era aproape toată fărâmi, aşa că abia se mai ţineau 
obedele, pe când cea de plumb, cum zisei, era turtită 
numai ici-colea, dar întreagă-întreguţă şi puternică. 

Zmeul nu fu mulţămit nici cu asta. li dăduse ne- 
cazul de nod, şi mai cearcă una. 


113 


— Ei, Voinic de Plumb, alta m-am gândit, zise 
zmeul. Eu să mă fac o flacără roşie şi tu una vânătă, 
apoi să ne avântăm sus în aer, şi acolo să ne luptăm. 

— Bine, aşa să fie, îi grăi iară Voinic de Plumb. 

Se făcură îndată două flăcări mari, una roşie, alta 
vânătă, şi se suiră până-n naltul ceriului, de unde 
luminau lumea întreagă ca zarea lor, apoi se începu 
lupta cea turbată. Şi când lupta era mai înverşunată, 
trei corbi roată, roată se învârteau şi croncăneau 
deasupra lor. 

Gândea el, zmeu, că asta nu-i a coabă bună; îşi 
călcă însă pe inimă şi zise: 

— Ce vrei, hoţ de corb! Carnea să mi-o mănânci 
sau sângele să mi-l bei? Mai bine ai face dacă cu fâr- 
taţii tăi te-ai cobori la lacul de jos şi ai aduce de acolo 
apă pe aripi, şi-n cioc, ca să ţipi pe flacăra cea vânătă, 
că euţi-aş face carne pe trei luni de zile. 

Voinic de Plumb nici el nu era îngheţat şi le gră- 
ieşte: 

— Ba mai bine-aţi face, corbilor, vitejilor, să 
aduceţi apă şi s-o ţipaţi pe flacăra cea roşie, că eu v-aş 
face carne pe trei ani de zile. 

Corbii aduseră apă pentru Voinic de Plumb ş-o ți- 
pară pe flacăra cea roşie. Aceasta îndată slăbi din pu- 
teri, şi cea vânătă o goni până la pământ. Aci Voinic de 
Plumb se dete de trei ori peste cap, se făcu cum au 
fost mai înainte, luă paloşul şi iute tăie toate cele 
douăzeci şi patru capete ale zmeului şi le făcu hrană 
corbilor, precum făgăduise. Dup-aceea se puse puţin 
să se odihnească, căci, mă rog, era foarte ostenit după 
atâtea lupte amarnice. Mai târziu se sculă şi mai 
bolborosi el ce bolborosi, şi fraţii lui se făcură iară 
oameni ca mai înainte. 

Acum Voinic de Plumb avea doi cai, unul de argint 
şi unul de aur... Şi aşa, fiecare câte cu doi cai, plecară 
mai departe. 

Şi au mers ei încă multă cale, aşa, preţ ca de trei 
luni de zile. Mergând printr-o pădure, de la o vreme 
deteră de o poiană frumoasă, din care poiană se zărea 
într-o depărtare nişte curţi mari de tot, care străluceau 
ca un bumb de aur de mulţimea podoabelor. 

Poiana era acoperită de-o pajişte verde ce-ţi făr- 
meca vederea şi te silea oarecum la odihnă. Asta o 
simt şi ei, şi se pun să poposească. 

Voinic de Plumb le spune fraţilor ca să-l aştepte 
numa' aci, că el va merge până la curţile ce le zărise 
să vadă ce este acolo, nu cumva să fie nişte oameni 
răi pe acolo şi să-i omoare pe toţi. Aşa rămase vorba, 
şi el se cam mai duse până bine aproape lângă curţi. 
Dar de unde să poată el intra acolo, când jur-împrejur 
erau înconjurate cu nişte păreţi de fier, de gândeai că 
nici pasărea să nu poată străbate acolo. Şi aşa erau de 
închegaţi păreţii, de nu se cunoştea nici locul barem 
pe unde-s porţile. Aceste erau, mă rog d-voastră, 
curţile celor trei zmei, pe care îi biruise şi omorâse 
Voinic de Plumb. 

Ce să facă el acum? Cum să intre? Aista clocotea 
în creierii lui. 

De la o vreme îi veni în minte vorba lui Moş 
Călugăr ce-i spuse la despărţire, şi se învârti de trei ori 
peste cap şi îndată se făcu un porumb alb cum e ză- 
pada. Zbură apoi în grădina zmeilor. Acolo câteştrele 
nevestele zmeilor se întreceau între ele privind la flori 
cu soacra lor, mama zmeilor. 

Porumbul se arăta foarte blând, aci se punea pe 
un păr, aci pe un măr, aci pe nişte flori, ba cercă să se 
pună chiar pe umerele lor, aşa zbura de aproape. 

Nevasta cea mijlocie, văzând că-i aşa blând 
porumbul, tinse mâna după el şi-l prinse. Ba mi-l du- 
seră în casă şi-l băgară într-o galişcăa, acolo-i dădură 
de mâncare şi-l îndrăgea în tot chipul. Galişca o puseră 
la fereastra cea de cătră grădina cu flori, dar uşa nu o 


1] Galişcă — colivie. 

mai închiseră: gândeau ele că, şi de va ieşi, tot nu s-o 
mai duce. 

După aceea, nevestele se pun la poveşti, după 
cum e firea muierilor, căci doară nu în zadar s-a zis că 
muierea are nouă guri. 

Soacra lor între altele întrebă pe nora sa cea mai 
mare: 

— Când s-a întâmpla să-ţi omoare cineva bărbatul 
tău, ce ai face tu cu acela? 

— Dar nici una, nici alta, fără şi eu l-aş omori, 
răspunse nevasta.. 

— Dar cum ai şti tu să-l omori? întrebă baba a 
doua oară. 

— M-aş face o fântână cu apă bună, zise nevasta 
mai departe, şi m-aş pune în calea lui, apoi i-aş da, 
doamne, o sete de i s-ar frige buzele de ea, dar cum ar 
bea dintr-însa, îndată se va otrăvi şi va muri. 

După aceea întrebă baba pe nora cea mijlocie. 
Asta zice că s-ar face un loc frumos, tot cu flori pline 
de miros, şi i-ar da un somn greu, şi de se va culca, 
nici se va mai scula. 

Mai pe urmă întrebă şi pe nora cea mai mică tot 
aşa. Asta zise că s-ar face un păr mândru, doamne, şi 
încărcat cu pere de aur, îi va da apoi un dor mare de 
pere, încât nu va putea trece să nu mănânce din ele, 
dar cum va mânca, îndată va muri. 

Porumbul într-acea se părea că doarme ca dus, 
cum l-ajungeau puţin razele soarelui, ce abia puteau 
să  răzbească până la el prin frunzişul pomilor din 
grădină. Dar dormea iepureşte. Cum e vorba: nu 
dorm toţi câţi au ochii închişi. 

De la o vreme se pun muierile să prânzească. ŞI 
cum prânzesc ele, nevasta cea mai mică văzu un ac 
înfipt în grinda casei şi întrebă ea că ce ac e acela şi 
pentru ce l-au înfipt tocmai acolo şi nu aiurea? 

Baba îi răspunse: 

— Vedeţi voi acul acela? De-ar şti cineva, precum 
nu ştie, să-l ia şi să împungă cu el în cele 
douăsprezece uşi de la cele douăsprezece pivniţi de 
sub curţile noastre, toate i s-ar deschide, şi în pivniţa 
cea mai dinăuntru ar afla o butie mare cu 
douăsprezece ferecături de fier, în care butie se află 
ascunse soarele, luna şi stelele împăratului Roşu. 

Atâta i-a trebuit porumbului. 

Cura merseră ele iar în grădină, porumbul se 
simţi la largul lui şi numaidecât luă acul din grindă şi 
pe-aci ţi-e calea. Se ascunse apoi într-un cotuleţ al 
grădinei şi când era pe înserate, adică, cum s-ar zice, 
după ce amurgise binişor, împunse cu acul în cele 
douăsprezece uşi de la cele douăsprezece pivniţi, ia 
soarele, luna şi stelele şi, când era liniştea mai mare 
prin curţi, se duse cu ele la fraţii lui. Pe aceştia îi găsi 
dormind, iute-i trezeşte şi le strigă să-i urmeze. Şi s-au 
dus, s-au dus cât fu draga de noapte, ba şi în cealaltă 
zi, până după ameazi, nu mai poposiră. 

Dar cum ei mergeau, nevasta cea mai mare auzi 
că Voinic de Plumb i-a omorât bărbatul şi se gătea cu 
mare mânie de răzbunare. 

Ei mergeau în ruptul capului pe nişte locuri 
secetoase, pe unde n-ai fi găsit un pic de apă, măcar în 
creştet să fi stat. 

Cum mergeau ei aşa prăpădiţi de sete, iată numai 
că deodată li se arată o fântână frumoasă, cu nişte apă 
cum e lacrima de limpede. 

Fratele cel mijlociu zise: 

— Veniţi să bem puţină apă, nu mai putem călă- 
tori de sete. 

Voinic de Plumb nu-i lăsă să bea, ci scoase 
paloşul şi făcu cu el semnul crucii prin apă şi fântâna 
cea frumoasă se făcu tot pietre, de-ţi era mai mare 
jalea. 

Ei însă merseră mai departe.Şi cum merseră mai 
departe, de la o vreme deteră peste un râti frumos, în 
care se afla de toate florile din câte dăduse Dumnezeu 
sfântu pe acest pământ. Dar aşa un somn i-a ajuns de 
sub acest rât, de stau să pice la pământ. Voinic de 
Plumb, însă, nu i-a lăsat să se culce, deşi florile care de 
care se îmbiau să-i apuce în braţe, ci scoase paloşul, şi 
dete în semnul crucii peste rât şi îndată se făcu tot 
pietre. 

Dar din cale nu slăbeau, ci mergeau ca vântu şi 
zburau ca gându. Deodată numai ce se pomeneşte în 
faţa unui păr mândru, doamne, şi verde ca iedera, cu 
crăcile până la pământ şi încărcate cu pere de aur, 
care străluceau din depărtare cum picurii de rouă 
strălucesc dimineaţa în răsăritul soarelui. 

Fraţii lui, ce să-şi aducă ei aminte, îi ziseră: 

— Apă nu ne-ai lăsat să bem, pe râtul cu florile 
frumoase, ce stau să ne îmbrăţişeze, nu ne-ai lăsat să 
ne culcăm, lasă-ne dar să mâncăm barem din perele 
acestea frumoase. 

El însă, făr-să mai zică o vorbă legănată, se duse 
la păr, scoase paloşul, dete cu el în chipul crucii la 
rădăcina părului şi numaidecât se nimici, ca şi când n- 
ar mai fi fost. 

Şi abia acum spuse el fraţilor lui că ce s-ar fi în- 
tâmplat cu ei dacă i-ar fi lăsat să bea apă, să se culce 
sau să mănânce din perele acele frumoase, adică în- 
dată ar fi murit. 

intr-acea, zmeoaica cea bătrână, scorpioana, 
aflase că Voinic de Plumb i-a omorât feciorii, şi acum şi 
nu-rorile. Şi necăjită foc de pofta răzbunării, puse o 
falcă în cer şi una în pământ şi plecă după ei, să-i 
ajungă şi să-i omoare. Şi venea spulberând norii din 
cale-i, iar din gură vărsând văpaie de flăcări, ce tot în 
pârjol prefăcea ce în cale îi sta. 


l Rât — câmp, luncă 

Dar Voinic de Plumb, când a plecat de la curţile 
zmeilor, a mai luat cu sine o perie, o cute de piatră şi 
acul cu care deschisese cele douăsprezece uşi de la 
cele douăsprezece pivniţi de unde a scos soarele, luna 
şi stelele. 

Zmeoaica însă (nu mai era departe) nu glumea, 
se apropia, şi acum nu mai era departe de ei. Se 
simţea căldura văpaiei flăcărilor ce ea vărsa. 

Volnic de Plumb, văzând că nu e departe de ei 
primejdia, aruncă peria îndărătul lor, şi îndată s-a 
făcut o pădure mare, mare dinapoia lor, peste care nu 
putea străbate scorpioana, ci trebuia s-o roadă ca să-şi 
facă cale prin ea. Dar până să roază ea pădurea, copiii 
bătrânului se depărtară binişor. 

Şi când se apropie zmeoaica a doua oară de ei, 
Voinic de Plumb aruncă cutea cea de piatră şi îndată 
se făcu dinapoia lor un munte de piatră din pământ 
până la cer. 

Acum avea scorpioana ce să roadă, până şi-o face 
gaură ca să iasă şi să alerge după copiii bătrânului. 
Dar şi piatra a ros-o şi nu trecu mult, numai ce iară se 
pomenesc cu ea aproape de ei, ba era p-aci, p-aci să-i 
înghită, dacă n-avea Voinic de Plumb acul cel de fier, 
care îl aruncă dinapoia lor, şi îndată se făcu un munte 
de fier din naltul cerului până în adâncul pământului, 
de o grosime de nouăzeci şi nouă de stânjeni, apoi zise 
fraţilor lui: 

— Acuma să mengem, că nu mai e nădejde de 
scăpare. 

Şi norocul i-a bătut, că tocmai intrară pe poarta 
lui Moş Călugăr, când era aproape să-i îmbuce 
scorpioana. Dar Moş Călugăr, cuminte, iute a închis 
poarta după ei, şi zmeoaica cea bătrână a rămas afară 
bătându-şi fălcile de necăjită că n-a putut să 
grăbească mai iute, barem numai cu un pas, că apoi 
erau ai ei. 

Da la o vreme o începe cu viclenia, şi roagă pe 
Moş Călugăr să-i facă o găurice în poartă, să vadă 
barem cu un ochi ce viteji sunt aceia care i-au omorât 
feciorii şi nurorile ei. 

După ce i-a făcut şi s-a uitat, a zis să-i facă loc 
mai larg, ca să-i vadă cu amândoi ochii. 

După ce a văzut cu amândoi ochii, a zis ca să-i 
facă loc să intre la ei, să-i mănânce! 

Moş Călugăr i-a răspuns şă-şi caşte numai gura, 
că îi aruncă el în gură-i, ca gă-i mănânce. 

Şi cum căscă ea gura, luă buzduganul lui Voinic 
de Plumb, care tot în foc a ars de când a fost el întâia 
dată pe aici, şi-l aruncă în gura zmeoaicei, şi aceasta 
îndată se făcu tot praf şi cenuşă. 

Voinic de Plumb trimise apoi fraţii acasă cu caii 
cei de aramă, ca să ducă soarele, luna şi stelele la 
împăratul Roşu. Le porunci totodată ca să îngrijească 
de cai ca de ochii din cap şi să nu uite nici de părinţii 
lor, care acum ar fi mai bătrâni decât lumea. 

Sfaturi frumoase, ce-i drept, dar zadarnice! Căci 
ei, cum au ajuns acasă, se cununară cu fetele Impă- 
ratului Roşu şi se făcură şi ei împărați şi s-au hămărita, 
doamne, ca şi când tot prin curţi împărăteşti ar fi 
crescut. De părinţi nu voiră să mai ştie, iar caii i-au 
băgat în nişte grajduri întunecoase, fără să le mai 
poarte de grijă. 

Voinic de Plumb a mai rămas pe la Moş Călugăr. 
O dată, între altele, întrebă pe Moş Călugăr că mai 
este cineva pe lume tare ca el? 

— O, fir-ar amar de capul tău să vezi pe năzdră- 
vanul Voinic de Fier! 

— Ei, şi în care parte a lumii locuieşte el ? întrebă 
mai departe Voinic de Plumb; să mă duc la el să ne 
prindem fraţi de cruce amândoi,că mai puternici ca 
noi ştiu că în lume nimeni nu va fi. 


l A se hămări — a se sumeti. 

— Aici, către răsărit, adăugă Moş Călugăr, unde 
lesne te îndrept eu, dacă chiar ai poftă să mergi. 

Avea Moş Călugăr o iapă de patruzeci şi patru de 
ani, o întărniţă numaidecât, puse pe Voinic de Plumb 
pe ea şi îi dete calea pe aci încolo. li spuse, însă, ca să 
lase numai tot după iapă, că-l va duce ea chiar unde el 
a poftit. 

Aşa se pe trecură toate. 

Şi când ajunse Voinic de Plumb la Voinic de Fier, îl 
întrebă cam răstit, cum gândea el că i se şade unui 
voinic: 

— Bună dimineaţa, măi Voinic de Fier! iaca am 
venit la tine să te întreb — urmă mai departe 
Voinic de Plumb — voieşti să ne facem fraţi de cruce, 
că apoi ştiu că în lume nimeni nu va fi mai puternic ca 
noi? 

Voinic de Fier foarte mult se mâhni de aceste cu- 
vinte rostite, cu de care om pământean nu i-a stat în 
faţă, şi iute scoase paloşul şi tot bucăţi mi ţi-l tăie pe 
Voinic de Plumb. Apoi porunci argaţilor lui de adunară 
toate bucăţile şi le băgară într-o păreche de desagi, le 
puse pe iapă, o atinse apoi cu dosul paloşului şi-i dete 
calea îndărăt. 

Moş Călugăr ştia prea bine ce are să se întâmple, 
dar nu i-a spus lui Voinic de Plumb. 

lapa până la porţile lui Moş Călugăr nu se mai 
opri. Aci râncheză de trei ori. Moş Călugăr îi deschise 
porţile, apoi luă de pe ea desagii şi bucăţile din Voinic 
de Plumb, le aşeză într-o ladă mare şi puse încheietură 
la încheietură, după aceea le unse cu un fel de 
unsoare şi mai bolborosi nişte cuvinte năzdrăveneşti, 
şi iar s-a făcut trupul cum a fost mai întâi, încă şi mai 
frumos, numai cât era mort. Dar Moş Călugăr ce nu 
poate cu puterea sfintelor rugăciuni! Mai spălă o dată 
trupul cu un fel de apă şi îndată s-a sculat Voinic de 
Plumb, şi cum era încă aşa tălbăcit, zice: 

— Cât de greu am fost adormit! 

Dar cu atâta nu se mulţumi el, şi se hotărî să 
meargă a doua oară la Voinic de Fier; se rugă însă de 
Moş Călugăr să-l povăţuiască cum se cuvine mai bine 
să se poarte. 

Moş Călugăr, ca totdeauna, îl ajută şi acuma. 

Şi cum ajunse el la Voinic de Fier, cu bună- 
ncoace, cu bună-ncolo, se încinse oarecare prietenie 
între ei. Vorba-aceea: gura dulce mult aduce. Şi din 
vorbă în vorbă ajunseră până acolo, cum s-ar face ei 
fraţi de cruce. 

Voinic de Fier zise: 

— Să ştii, Voinic de Plumb, că atunci ne vom face 
noi fraţi de cruce, când tu mie mi-i aduce pe Ileana 
Cosinzeana, doamna tuturor florilor, din cosiţă rujă-i 
cântă! 

Vorba ceea: cine intră în joc caută să sară. Aşa şi 
cu Voinic de Plumb. 

Vrând-nevrând, se legă că-i va aduce pe Ileana 
Cosinzeana, deşi nici de nume nu-i mai auzise, „dar, 
mă rog, se gândea el, doar nu mă voi da de gol chiar în 
faţă-i”: 

Voinic de Fier îi mai zise, după ce se legă: 

— Să ştii însă, Voinic de Plumb, că dacă nu o vei 
aduce şi nu ţi-i păzi vorba, atunci nici capul nu-ţi mai 
stă, unde-ţi stă! 

Supărat şi amărât, se depărtă el de la Voinic de 
Fier şi calea pare că i se lungise şi drumul îi era mai 
greu ca altă dată. 

Când ajunse la Moş Călugăr, acesta cetea din 
faţă-i că nu-i a bine; îl întrebă totuşi dacă a umblat 
bine sau nu. 

— O, doamne sfinte, zise Voinic de Plumb, blăs- 
temat să fi fost ceasul acela în care am plecat eu la 
Voinic de Fier, căci eu puteam să trăiesc şi fără ca să 
mă fac frate de cruce cu el. Dar acum uite cum m-a 
prins în cursele lui, că am încheiat un legământ cu el, 
care anevoie l-oi putea împlini. Adecă: să-i aduc pe 

Ileana Cosinzeana, doamna tuturor florilor, din cosiţă 
rujă-i cântă, de care eu nici c-am mai auzit vreodată; 
iar dacă n-oi aduce-o, mi-a spus că nu-mi va sta capul 
unde-mi stă. 

— Nu te spăria, îi răspunsa Moş Călugăr; din 
multe te-a mântuit barba mea, dacă vei fi voinic şi din 
asta te va scoate. Mai întâi şi mai întâi să-ţi faci o 
corăbioară — zise tot Moş Călugăr — în această 
corăbioară să-ţi pui o boltiţă cu tot felul de marfă şi 
negoţuri scumpe, apoi să pleci fără întârziere pe ma- 
rea răsăritului. Pe această mare vei da de un ţărmure 
aproape de o cetăţuie, care cetăţuie e locuinţa Ilenei 
Cosinzene, şi din depărtare ţi se arată drept în potrozul 
unei mărgele sclipicioase. Aci să te opreşti şi să 
deschizi boltiţa; să aibi însă grijă cum te vei purta cu 
cumpărătorii. 

li spuse Moş Călugăr dintr-altele cu de-amăruntul, 
cum are să se poarte şi că mai cu seamă de ce cumpă- 
rători avea el lipsă. 

Voinic de Plumlb se puse la muncă, şi prin multe 
necazuri ajunse el şi acolo, luptându-se mereu cu va- 
lurile mării, care tocmai atunci pare că erau mai 
viforoase. 

Cum a ajuns la ţărmurele dorit, deschise boltiţa şi 
urmă întru toate sfaturile bătrânului Moş Călugăr. 

intr-o dimineaţă, ca în toate dimineţile, vine la 
ţărmure o fetişoară frumoasă ca o zână, cu două văs- 
cioare în mâni, după apă de mare. 

Voinic de Plumb tocmai atunci îşi scotea şi 
rânduia mărfurile, cum e obiceiul pe la boltaşii noştri, 
să le poată privi obştimea. 

Fetişoara, cum le zări, nu se mai putea sătura de 
ele. Se pierduse privindu-le, şi uită să se grăbească cu 
apa de mare, cu de care se spăla în toate dimineţile 
stăpâna ei, care din întâmplare era chiar Ileana 
Cosinzeana. 

Şi când ajunse acasă cu apa, Ileana Cosinzeana o 
întrebă din ce pricină a întârziat atâta. 

Ea spuse, în nevinovăția el, că un moş bătrân aci 
pe ţărmure i-a arătat tot felul de lucruri, care de care 
mai frumoase, cum ea n-a mai văzut de când maică-sa 
o îmbăiat-o, şi de aceea a întârziat. 

Moşul bătrân era neguţătorul, adecă Voinic de 
Plumb, care se spălase cu neşte ape de la Moş Călugăr 
şi se făcu un bătrân, zbârcit de bătrân ca Mama- 
Pădurii. 

Asta fu şi se petrecu. 

Dar Ileana Cosinzeana nu se putea suferi să nu-şi 
aibă ea ceva din acele lucruri frumoase, cari strălu- 
ceau pare că erau tot aurite şi argintărite, precum şi 
erau. Se pune şi ia doisprezece galbeni şi-i dete feti- 
şoarei să meargă să-i cumpere o păreche de papuci 
auriţi. Dacă s-ar ajunge banii, bine de bine; dacă nu, să 
vie să-i mai dea. 

Fetişoara se duse drept la neguţător şi-i zise: 

— Moş bătrân! Impărăteasa Ileana Cosinzeana, 
doamna tuturor florilor, din cosiţă rujă-i cântă, m-a 
trimis să-i vinzi o păreche de papuci auriţi, dintre cei 
mai frumoşi ce vei avea dumneata! 

— Vând eu, draga moşului, grăi neguţătorul, 
adecă Voinic de Plumb, cu bucurie ce Dumnezeu 
sfântu mi-a rândui, numai ştii... papucii ăştia-s o marfă 
gingaşă şi, doamne fereşte! să nu cumva să fie vreo 
stricare. Mai bine să ostenească atâta samă chiar 
înălţata împărăteasă să aleagă care-s pe plăcere şi eu, 
intrând la învoială, poate voi lăsa şi din preţ mai jos. 

Fetişoara ascultă şi i-a împărtăşit Ilenei Cosinzene 
din fir în păr ce i-a zis neguţătorul. 

Şi nu trecu mult , cât ai zice un „tatăl nostru”, 
până ce lleana Cosinzeana, la chip ca o floare de pri- 
măvară, intră în boltă. 

Voinic de Plumb numaidecât o îmbie să şază pe 
un scaun de aur, apoi făcându-şi şteamătă. că caută 
marfa cerută, se apropie de uşă şi, fără să bage de 
seamă lleana Cosinzeana, pune mâna pe cheie şi o 
încuie. După aceea se strecură într-altă chiliuţă, aci îşi 
spălă faţa şi părul cu alte ape, şi iar se făcu tânăr şi 
mai frumos încă de cum a fost. 

Dar în clipa când el a încuiat uşa boltiţei, coră- 
bioara a şi plecat şi mergea legănându-se pe luciul 
apei, care acum era tare liniştită. Ileana Cosinzeana 
băgase şi ea de seamă că corăbioara se depărta de 
ţărmure, dar în faţa junelui frumos, a cărui ochi 
sclipeau de focul dragostei, nu-i tocmai părea rău. Pen- 
tru că, mă rog d-voastră, Voinic de Plumb aşa era 
acum de frumos încât pe sub soare nu i-ai fi aflat soţ. 
Şi se potriveau de minune amândoi, după vorba 
cântecului: 


Hai, mânară, să ne luăm, 
Că noi bine sămănăm: 

Și la ochi, şi la sprâncene, 
Ca doi porumbei la pene; 
Și la ochi, şi la uitat, 

Ca doi porumbi la zburat. 


Nu se putu însă suferi lleana Cosinzeana şi-i 
spuse, de la o vreme, lui Volnic de Plumb: 

— Dacă aşa mi-a fost ursita, dea cerul să trăim 
laolaltă mult şi bine, dar să mă duci pe seama ta; iar 
de mă vei duce pentru altul, să te certe Dumnezeu 
când ţi-o fi lumea mai dragă! 

Aşa merseră ei cale lungă să le ajungă, îndrăgin- 
du-se ca doi porumbei. 

Şi după ce a dus-o la Voinic de Fier, el s-a întors 
iar la Moş Călugăr, dar nu şi-a mai putut lua nici un 
rămas bun de la ei, de jale şi de bănat după Ileana 


l A-şi face şteamătă — a-şi face de lucru. 

Cosinzeana, ci s-a dus blăstămându-şi chiar şi ceasul 
naşterii, decum al plecării la Voinic de Fier. 

Cum sosi la Moş Călugăr, acesta, ca de obicei, îl 
întrebă dacă i-a umblat bine sau rău pe unde a fost. 

Voinic de Plumb, gândiţi d-voastră, mă rog, de 
atâta amar de supărare după lleana Cosinzeana nu 
mai putu grăi, tăcea numai şi sta ca încremenit. 

Dar Moş Călugăr ştia bine ce-i buba. 

In sfârşit, după ce îşi mai blăstămă o dată ceasul 
plecării lui la Voinic de Fier, zise cu multă înduioşare: 

— Ei! Că dacă aş fi ştiut eu, precum n-am ştiut, 
nu aduceam eu pe Ileana Cosinzeana, prin atâtea pri- 
mejdii pe seama altuia, ci o aduceam eu pentru mine 
însumi. 

Văzând cu câtă duioşie îi vorbeşte, i se făcu milă 
chiar şi lui Moş Călugăr de bietul june că obosise atâta 
pentru ca altul să se îndulcească din osteneala lui. 

Dar bag-seama, nu tot cine pregăteşte se şi în- 
dulceşte. Moş Călugăr, însă, îl mângâie zieându.-i: 

— Nici acum nu-i târziu, voinice, numai să mă as- 
culţi pe mine. O să-i dăm noi şi la asta, ca la alte 
multe, de cap: să fii însă copii de sută! Să te duci la 
Voinic de Fier, că tocmai acum pleacă la vânat şi să-i 
spui Ilenei Cosinzene ca să întrebe pe Voinic de Fier 
unde-i stau puterile. Să ştie însă înainte că la astă 
întrebare Voinic de Fier îi va da o palmă, la a doua 
întrebare două palme şi la a treia întrebare trei palme, 
dar la a patra întrebare totuşi va spune. 

Voinic de Plumb împlini şi aceasta întocmai. 

Şi când s-a întors Voinic de Fier de la vânat, 
Ileana Cosinzeana, după ce a gătit cu ale mesei, l-a 
rugat să-i spună unde-i stau puterile lui. El, mâniindu- 
se, îi dete o palmă. Dar ea se făcu tare obidoasă şi cu 
faţa plină de lacrimi îi zise: 

— O, Doamne sfinte! Cât timp am trăit noi laolaltă 
nu ne-am certat niciodată, şi orice taine eu toate ţi le- 
am descoperit, iar tu aceasta nu voieşti! 

Şi cu altele de-alde aceste mi ţi-l îmbăta, până ce 
se petrecură toate câte Voinic de Plumb i-a fost zis. Şi 
Voinic de Fier, oricât se stăpâni, n-avu încotro, căci 
vorba ceea: 


Ceea ce săvârşeşte muierea 
Nu poate săvârşi nimenea... 


şi în urmă şi în coadă îi spuse ce ea dorea: 

— Vezi acel corbăcel cu trei plesne? De-l va lua 
cineva şi va plesni de trei ori cu el în trei părţi şi va 
zice iar de trei ori: „Hip-hop, puterile lui Voinic de Fier, 
unde sunteţi?” — atunci de sub pragul acela va ieşi o 
lădiţă în care se află trei ouă. Acele ouă sunt puterile 
mele, şi cine le va strica, pe mine mă va strica. 

Cu asta se sfârşi cearta dintre ei şi iară se îm- 
bunară. 

Veni apoi de altă dată Voinic de Plumb la curţile 
lui Voinic de Fier şi puse mâna pe cel corbăcel, plesni 
cu el în trei părţi şi strigă: „Hip-hop, puterile lui Voinic 
de Fier, unde sunteţi ?”. Şi când găti a treia oară de 
strigat, îndată ieşi de sub prag lădiţa şi se deschise 
dinaintea lui şi scoase ouăle din ea. 

Voinic de Fier auzise pocniturile corbăcelului şi 
alerga în ruptul capului să-şi mântuiască puterile. Şi 
când nu mai era departe, strigă lui Voinic de Plumb să 
nu-i strice ouăle până va mai da un pas. Dar Voinic de 
Plumb era păţit, nu mai aşteptă nimic, ci izbi din toate 
puterile ouăle de pământ de s-au făcut zdrob. Şi în 
acea clipă Voinic de Fier, în locul unde era, tot praf şi 
cenuşă s-a făcut. 

Voinic de Plumb şi-a luat apoi pe Ileana 
Cosinzeana şi mândri veniră amândoi la Moş Călugăr, 
unde au petrecut, în dragă veselie, nouăzeci şi nouă 
de nopţi din lunile de miere, despre care se vorbeşte 
că: 

Curg ca viorele 
Printre floricele. 


După aceea mulţumiră frumos lui Moş Călugăr şi 
au plecat cu multe daruri frumoase de la el cătră casa 
părintească. 

Colea când se mesteca ziua cu noaptea, ajunseră 
în oraşul în care el s-a născut şi opriră la casa părinţilor 
lui fără să spună Ilenei Cosinzene că acolo locuieşte 
tată-său. Se dete jos, apoi intră în  căscioara 
bătrânilor, dete bună seara şi se rugă de bătrâni să 
facă bine să le dea sălaş de noapte. 

Bătrânii se mirau, cum se face că o fată aşa 
aleasă să vină să ceară sălaş în smernica lor colibă. Şi 
îi spuse că va fi cu greu, că e mică căscioara lor; că e 
întunecoasă, ba n-au curte cu grajd pentru cai, ba 
teacă, ba pungă, cu un cuvânt nu prea se arătau 
învoiţi. Dar Voinic de Plumb atâta se roagă, atâta le 
hodorogeşte, până când bieţii bătrâni n-avură încotro 
şi fură siliţi să-i primească în sălaş. 

Ileana Cosinzeana, cum a intrat în coliba bieţilor 
bătrâni, fiind tare ostenită de călătorie, se dete jos şi 
adormi ca moartă. Voinic de Plumb nu se culcă, ci se 
puse la poveşti cu bătrânii. li întrebă cum mai 
trăiesc, cum se hrănesc şi din ce pricină sunt numai 
singuri şi altele de alde aceste. 

Bătrânii îi povestiră că ei trăiesc din agoniseala 
lor lucrând pe la boieri, astăzi la unul, mâne la altul, că 
ei au avut trei feciori, dintre care doi trăiesc şi acum, 
dar făcându-se împărați nu vreau să mai ştie de ei, iar 
al treilea fecior nu se ştie dacă mai trăieşte sau nu, 
singur Dumnezeu mai poate şti, „că de veci n-am mai 
auzit de el nimic”, zicea bătrânul suspinând. 

Voinic de Plumb asculta cu multă sete spusele bă- 
trânului şi mult se stăpânea, totuşi i se furişa din 
când în când câte o lacrimă pe sub gene. Noroc că 

opaițul nu făcea lumină mare, şi nu prea se băga de 
seamă. 

Apoi îi povesti bătrânul întâmplarea cu împăratul 
Roşu, cu soarele, cu luna şi stelele. Ce-au făcut feciorii 
lui, cum s-au întors cei doi acasă şi cum împăratul 
Roşu le-a dat fetele în căsătorie, şi aşa mai departe. 

Până ce povesti bătrânul toate aceste, bătrâna 
gătise cina ei obicinuită, din care se împărtăşi şi Voinic 
de Plumb cu mare îndestulare, căci, mă rog, ce-i mai 
dulce ca ce mama-ţi găteşte! 

După cină, Voinic de Plumb se sui în cetate, unde 
erau închişi cei trei cai de aramă pe care călătorise el 
cu fraţii lui. Le duse demâncare, pentru că fraţii lui, de 
când i-au închis acolo, nu le-au mai purtat de grijă. 

După ce le dete demâncare, povesteau caii între 
ei. Şi calul fratelui celui mai mare, între altele zise: 

— Acuma să vie domnul meu, să mă mai 
încalece, îndată l-aş arunca până în nori, de unde 
căzând să şi crape. 

Voinic de Plumb a înţeles şi, după ce mai aşteptă 
puţin pe-afară, intră şi puse mâna pe el şi-l scoase 
afară la preumblare. Calul, neştiind cine e pe el, cercă 
mult să-l arunce, după cum se lăudase, dar în zadar. 
Voinic, de Plumb îl duce iar îndărăt şi ia pe celălalt, 
adică pe cel mijlociu. Acesta sări mai tare şi aruncă pe 
Voinic de Plumb drept în mare, apoi se întoarse şi 
povesti celorlalţi ce a făcut. 

Dar calul cel mai mic, care fusese al lui Voinic de 
Plumb, zise către ceilalţi: 

— Da' dacă acela care a venit şi ne-a dat nouă 
demâncare a fost chiar domnul nostru care ne-a dez- 
gropat, şi văzând acum că n-avem de mâncare i s-a 
făcut milă de noi şi ne-a dat, iar voi iată cu ce bine i-aţi 
răsplătit! 

Se întoarse apoi cătră calul care l-a fost aruncat 
în mare şi i-a zis: 

— De nu-l vei aduce îndărăt până dimineaţă, cu 
gura te mănânc şi cu picioarele te calc, până ce te voi 
zdrobi. 

Această vorbă nu sfârşi bine şi calul cel mijlociu a 
şi plecat după Voinic de Plumb — frica-i mare domn. 

Şi umblă el, umblă şi cruciş şi curmeziş prin mare, 
dar Voinic de Plumb ca-n palmă, parcă l-a înghiţit 
pământul. De la o vreme, cum cotorosea el prin toate 
colţurile, se întâlneşte cu împăratul peştilor. 

Impăratul peştilor îl întrebă ce caută. 

lar el spuse toate cum s-au întâmplat cu Voinic de 
Plumb. Atunci i-a zis împăratul peştilor să aştepte 
puţin, că el trebuie să îl afle. Şi luă un corn, în acesta 
suflă de trei ori în trei părţi şi îndată i s-au adunat toţi 
supuşii, adică toţi peştii. Apoi întrebă căpeteniile dacă 
sunt toţi de faţă. Aceştia spuseră că unul singur mai 
lipseşte. Mai aşteptară şi sosi şi acela dintr-o parte, dar 
abia venea de plin ce era. 

Impăratul a ştiut că acela trebuie să fi înghiţit pe 
Voinic de Plumb şi l-a întrebat unde a fost şi pentru ce 
nu a venit la vremea hotărâtă. 

Peştele i-a răspuns că a fost bolnav şi de aceea 
nu a putut veni. 

Impăratul l-a întrebat a doua oară nu cumva ela 
înghiţit vreun om? 

Peştele a răspuns că nu! 

Atunci porunci împăratul să-l scoată afară şi să-l 
taie tot bucăţi. 

Dar peştele, văzând că nu e glumă, mărturisi 
păcatul şi se rugă de iertare că-l va scuipa mai frumos 
încă. Apoi îndată l-a şi scuipat pe Voinic de Plumb, de 
zece ori mai frumos cum fusese mai întâi. El mulţămi 
împăratului peştilor şi a încălecat calul, şi iar s-a suit în 
cetate. 

In cetate de-a dreptul la fraţii lui s-a dus. Aceştia 
dormeau încă. El i-a trezit din somn şi i-a mustrat 
aspru, de tot aspru pentru purtarea lor necuviincioasă 

faţă de părinţii lor şi faţă de cei trei cai de aramă, 
cărora au să-şi mulţămească tot norocul lor. Ei însă se 
mântuiau cu câte verzi şi uscate. 

Şi ca să arate dreptatea, i-a scos în mijlocul curţii, 
i-a pus de-a dreptul lui şi le-a zis: 

— De sunteţi voi drepţi şi păziţi credinţa în Dum- 
nezeu, să nu vă pedepsească; iar de nu, ori pe mine 
ori pe voi în clipa aceasta să ne pedepsească. 

Când vorba bine nu sfârşi şi paloşul l-a aruncat 
până în nori, şi când căzu jos, căzu pe cei doi fraţi, 
adecă pe vinovaţi şi aceştia îndată căzură morţi, tăiaţi 
în bucăţi. El i-a îngropat până nu se făcuse încă ziuă 
bine. 

Apoi şi-a adus pe lleana Cosinzeana în curţile îm- 
părăteşti, dimpreună cu părinţii săi bătrâni, pe cari 
abia i-a înduplecat să lapede coliba cea întunecoasă. 

Şi a făcut o nuntă mare şi o veselie în întreaga 
împărăție. Şi frunza în codru tremura de bucurie, că 
dreptatea totuşi a ajuns deasupra. 


Stie Dumnezeu al cui e sacul cu făina 
Și podul cu slănina! 


lar ei de bună seamă trăiesc şi împărătesc şi as- 
tăzi, dacă n-au murit. 

Eu mă suii pe o şa, şi o spusei aşa. Cine o ştie mai 
bine, facă bine şi ne-o spună. 

POVESTE POPULARĂ ROMÂNEASCĂ 


Câmpan Verde şi Frumos 


A FOST ODATĂ un împărat sărac, oare avea un 
fecior şi trei fete. El lăsă cu limbă de moarte ca feciorul 
său să mărite fetele, dar să nu se uite la cine le dă. 
Oricine ar veni la împărăție, ziua ori noaptea, să le dea 
pe rând. 

Acuma, într-o seară, după moartea împăratului, 
steteau câte patru la masă şi vorbeau de trebile îm- 
părăţiei. Când, deodată, se lasă ca din senin o negură 
deasă; iar feciorul de împărat zise cătră soră-sa cea 
mai mare să iasă şi să vadă cine este. Dar, cum ieşi 
fata afară, pâcla o luă şi se duse cu ea — unde, nu se 
ştie. Fratele şi surorile celelalte se mirară şi-şi făcură 
cruce de aşa întâmplare. 

A doua seară, tot la vremea mesei, veni o 
negreaţă de ciori care se lăsară pe curţi, atât de multe 
că nu mai aveau loc. Atunci feciorul de împărat strigă 
la sora cea mijlocie să iasă afară şi să vadă ce este. 
Ciorile o luară şi se duseră cu dânsa. 

A treia seară se stârni un vuiet grozav şi o vân- 
toasă năprasnică veni. Feciorul iar trimise pe sora-sa 
cea mai mică să vază ce este, dar vântoasa o luă şi se 
duse cu dânsa. 

Rămânând singur şi pustiu, feciorul de împărat s- 
a întristat mult şi l-a prins o jale grozavă şi un dor de 
surorile lui. Se hotărî atunci să se ducă după ele, ca să 
le găsească. Işi luă un buzdugan în mână şi purcese pe 
cale. Dar tot mergând el aşa, numa' ce-şi luă seama că 
nu şi-a încercat puterile niciodată să vază cât ar zvârli 
de departe cu buzduganul. Aruncă buzduganul înainte 
şi izbi o babă care mergea la apă. Baba îl blestemă cu 
foc, zicându-i: 

— Dragu mătuşei, loane, să nu-ţi iasă sufletul din 
oase până nu te-oi bate cu Câmpan Verde şi Frumos, şi 
nici odihnă să n-ai până atunci! 

Auzind aşa blestem, se mâhni lonică, feciorul de 
împărat, şi părăsi calea surorilor, luându-se după Câm- 
pan Verde şi Frumos. A mers el mult, prin pustietăţi 
nestrăbătute, în depărtări nemaivăzute de firea ome- 
nească, şi a ajuns la nişte codri mari şi bătrâni. Când a 
intrat în codru, s-a înnoptat. 

Tot mergând aşa pe dibuite, numai că văzu o zare 
de foc, care pierea şi iar se ivea. Tot mergând în par- 
tea aceea, cu gândul că acolo o fi Câmpan Verde şi 
Frumos, ajunse la un foc mare de trei stânjeni de 
lemne, care ardea cu nişte vâlvori cât casa. Imprejurul 
focului era încolăcit de trei ori un balaur. 

— Bună vremea, boieri mari! zise băiatul. 

— Mulţumim d-tale, băiete loane, răspunse balau- 
rul. Dar ce vânt duşman te-a împins p-aici, unde n-a 
ajuns nici picior de om pământean până acum? 

Feciorul de împărat îşi spuse păsul, apoi întrebă 
pe balaur dacă nu cumva are vreo ştiinţă unde sălăş- 
luieşte Câmpan Verde şi Frumos. Balaurul zise că a 
umblat lumea şi-n lungiş şi-n curmeziş, „dar de numele 
ăsta n-am mai auzit”. 

— Dar, zise el, să chem lighioanele din împărăţia 
mea, că poate o şti vreuna. 

Şi balaurul a şuierat o dată din deştiul ăl mic şi-au 
început să curgă gloata mare de lighioane, mari şi 
mici, care erau subt stăpânirea lui, dar nici una din ele 
n-a avut vreo ştiinţă despre Câmpan Verde şi Frumos. 
Atunci balaurul îl îndreptă pe lonică, feciorul de 
împărat, la fratele lui ăl mijlociu. 

Ducându-se pe cale Ionică, numa' ce vede un lup 
cu un picior rupt şi vruse să repează baltagu în el, ca 
să-l omoare, dar deodată auzi cum lupu îi zise cu grai 
omenesc: 

— Băiete loane, nu mă ucide, ci mai bine leagă-mi 
piciorul în lopăţele şi mă unge cu unsoare, că vreodată 
ţi-oi prinde bine. 

Feciorul de împărat făcu aşa cum grăi lupu şi apoi 
auzi dihania zicându-i: 

— Când te-i gândi la mine, să ştii că sunt lângă 
tine. 

Tot mai mergând el pe cale, întâlni o cioară cu 
aripa ruptă. El vruse s-o omoare, dar cioara îl rugă, 
întocmai ca lupu, să-i dea o mână de ajutor şi să-i lege 
aripa, că i-o fi spre folos. 

lonică făcu aşa, şi pasărea îi mulţumi, zicându-i: 

— Când te-i gândi la mine, să ştii că sunt lângă 
tine. 

Apoi purcese iar pe cale feciorul de împărat şi 
merse, merse până ce se făcu noapte. Intr-o pădure 
uriaşă, acolo, departe de tot, zări o licărire de foc şi se 
îndreptă spre ea. Când ajunse, văzu un foc mare, de 
şase stânjeni de lemne, iar împrejurul focului un balaur 
înfricoşat era încolăcit de şase ori. 

Dacă ajunsese acolo, lonică grăi: 

— Bună vreme, mici copii! 

— Mulţumim d-tale, băiete, răspunse zmeul. De 
te-a învăţat cineva, bine ţi-a priit; de-i făcut de capul 
tău, bun cap ai avut, că de nu ziceai aşa, te mâncam. 
(Pasămite că pe băiat îl învățase balaurul dintâi.) Dar 
ce vânt te-a aruncat pe-aici? Că prin partea asta nici 
pasăre cerească nu poate vieţui, darmite om pămân- 
tean? 

Feciorul de împărat îi povesti totul, apoi îl rugă 
să-i dea vro ştiinţă despre Câmpan Verde şi Frumos. 

Dar degeaba! Nici balaurul şi nici potopul de 
vieţuitoare, pe care le-a chemat, n-au ştiut nimic. L-a 
îndreptat însă la fratele cel mai mare. 

Pe acela l-a găsit în jurul unui foc de doisprezece 
stânjeni, încolăcit de douăsprezece ori. 


134 


Balaurul l-a întrebat, ca şi ceilalţi doi fraţi, ce cau- 
tă; apoi, aflându-i păsul şi neştiind nimic despre 
Câmpan Verde şi Frumos, a chemat şi el vieţuitoarele 
de sub stăpânirea lui. Dar nici una n-a fost în stare să-i 
dea vreo lămurire. Atunci zmeul zise: 

— Ei, băiete loane, d-acu să mai stai niţel până oi 
mânca. 

Şi aduse şase buţi de vin, şase care de pâine şi 
şase ialoviţi. grase. Apoi zise feciorului de împărat: 

— Dacă nu m-oi sătura cu toate-astea, am să te 
mănânc şi pe tine. 

Pe când sta la masă, veni un ciocârlan şchiop. Ba- 
laurul îl întrebă de ce a întârziat atâta. 

— Să am iertăciune, măria-ta, zise el, dar am fost 
cale depărtată. 

— Dar de Câmpan Verde şi Frumos n-ai auzit? 

— Cum să aud, răspunse ciocârlanul, că chiar de 
la grajdul lui am pornit, unde unul din argaţi m-a lovit 
cu un măturoi peste picior şi d-aia sunt şchiop. 

Balaurul atunci îi porunci numaidecât să ia îndată 
pe lonică şi să-l ducă tocmai acolo. Dar ciocârlanul se 
văicărea că e şchiop şi nu poate să-l ducă. Dar porunca 
era neclintită. 

Când a fost să plece, balaurul a chemat la o parte 
pe feciorul de împărat şi i-a zis: 

— Bagă de seamă să nu te înşele, că el are să te 
ducă până la o apă lată, de unde se văd seraiurile lui 
Câmpan Verde şi Frumos, ca o stea numai, şi o să vrea 
să te lase. Dartu să spui că nu le vezi deloc, când ţi le- 
o arăta. Şi atunci are să te ia subt o aripă, are să te 
suie în înaltul cerului şi are să te lase pe pământul lui 
Câmpan Verde şi Frumos. 

lonică mulţumi balaurului pentru poveţe şi pentru 
ajutor şi porni cu ciocârlanul la drum. 

Tot mergând aşa pe cale, găsiră o mreană pe 
care o zvârlise un val pe uscat şi se zbătea de moarte, 

săraca! lon vru s-o prinză şi s-o mănânce, dar ea Îi 
zise: 

— Băiete loane! Nu mă omori; carnea mea e ca 
iasca şi n-ai s-alegi nimic de ea. Dă-mă în baltă şi ţi-oi 
prinde vrodată bine. 

Feciorul de împărat făcu aşa. Apoi porniră iar 
înainte, până ce ajunseră la o apă mare. Ciocârlanul 
arătă în partea cealaltă seraiurile lui Câmpan Verde şi 
Frumos. Băiatu lon zise că nu le vede. Atunci 
ciocârlanul îi şterse o palmă şi îl luă subt aripă, 
înălțându-se cu el în slava cerului şi apoi îl lăsă pe 
pământ. Ajungând la Câmpan Verde şi Frumos, îl 
găsiră dormind în leagăn. Se culcă lângă dânsul şi 
feciorul de împărat. Când s-au sculat, amândoi 
deodată, Câmpan Verde şi Frumos l-a întrebat: 

— Să ne luptăm, în săbii să ne tăiem, ori să ne 
prindem fraţi de cruce? 

Feciorul de împărat zise: 

— Mai bine să ne prindem fraţi de cruce. 

Şi au vieţuit amândoi laolaltă în pace şi bună 
înţelegere, vreme îndelungată, până ce, viindu-i vre- 
mea lui Câmpan Verde şi Frumos ca să se ducă la 
biserică, într-una din zile chemă pe feciorul de 
împărat şi-i zice: 

— Frate lonică! Uite toate cheile de la toate 
odăile, să umbli prin toate, numai în fundul casei, la 
uşa care îi legată c-un tei şi c-un curmei să nu umbli, 
că de amândoi o fi rău. 

Feciorul de împărat umblă prin toate odăile şi, 
când ajunge la cea legată c-un tei şi c-un curmei, se 
întrebă ce să fie. Intră şi acolo, şi văzu că în mijlocul 
odăii era un stâlp de fier; iar de stâlp era legat un 
zmeu de tatăl lui Câmpan Verde şi Frumos. Cum îl 
văzu zmeul pe băiat, grăi: 

— Dă-mi o cofă de apă să beau, că mult bine ţi-oi 
face. 

Feciorul de împărat, milos de inimă, i-a dat. Pe 
urmă zmeul i-a mai cerut încă una; băiatul îi aduse 
cam cu grijă. Cum a băut zmeul apă, s-a scuturat o 
dată şi a sfărâmat stâlpul de care era legat şi s-a dus 
de s-a culcat în leagănul lui Câmpan Verde şi Frumos. 

Când a venit Câmpan de la biserică, nu se mai 
ştia de ciudă, văzând pe zmeu în leagăn, şi a priceput 
că de la feciorul de împărat i-a venit necazul. 

Când s-a trezit zmeul, a ieşit afară şi a săpat o 
fântână în deal şi alta în vale; cea din deal, seacă, răs- 
pundea în cea din vale. Apoi luă două cofe de fier şi 
puse pe Câmpan Verde şi Frumos la canon, să care 
apă din fântâna din vale să umple pe cea din deal; iar 
pe feciorul de împărat îl puse herghelegiu. 

Aşa trecură multe zile pline de amar şi de trudă. 
Dar într-o zi feciorul de împărat, vrând să scape pe 
Câmpan Verde şi Frumos de canon, a ales doi cai buni 
din herghelie, se duse la dânsu şi îi zise: 

— Măi Câmpan Verde şi Frumos, mergi cu mine? 

— Da cum să nu merg? îi răspunse el. 

Atunci încălicară pe cai şi plecară. Dar calul 
zmeului necheză năprasnic din grajd. Zmeul îl auzi şi 
grăi: 

— Câinii carnea să-ţi mănânce şi ciorile sângele 
să-ţi bea, de ce nechezi aşa? Au n-ai ce bea şi ce 
mânca? 

— Ba am, stăpâne, şi prea am, dar feciorul de îm- 
părat ţi-a furat pe Câmpan Verde şi Frumos, răspunse 
calul. 

— Am vreme să cânt un cântec, să joc, să beau o 
cafea şi să trag un ciubuc, şi de ajuns să-i ajung? în- 
trebă zmeul, 

— Ai şi prea ai, răspunsu-i-a calul. 

Zmeul cântă un cântec, îi trase un joc, bău o 
cafea, trase un ciubuc şi încalecă pe cal. Intr-o clipă 
ajunse pe fugari şi-i aduse la locurile lor. Apoi zise lui 
lonică, feciorul de împărat: 

— Vezi să nu mai faci a doua oară asta, cănute 
mai iert. 

După o bucată de vreme, feciorul de împărat iar 
alese doi cai şi mai iuți, luă pe Câmpan Verde şi Fru- 
mos şi începură să gonească. Dar zmeul îi ajunse şi de 
rândul ăsta; pe feciorul de împărat îl tăie bucățele, iar 
pe Câmpan îl duse la osândă. 

Pe când trupul ciopârţit al lui lonică zăcea în mij- 
locul drumului, veni un cârd de ciori, luă din el fiecare 
câte-o bucăţică în cioc şi se duseră acasă la stăpâna 
lor. Acum, la una se nimerise degetul cel cu inelul, şi 
fiind aproape de fereastră, o văzu stăpâna lor 
ciocănind în inel. Stăpâna ciorilor atunci ieşi iute afară, 
căci cunoscuse inelul lui frate-său. 

Pe urmă, întrebând cioara unde a găsit ciolanul 
acela, îi zise să i-l dea ei. Cioara spuse că l-a găsit pe 
pământul lui Câmpan Verde şi Frumos. 

Atunci stăpâna lor degrabă a trâmbiţat de s-au 
strâns toate ciorile, poruncindu-le să-i aducă toate bu- 
căţile de carne şi ciolane, ba să se ducă să soarbă şi 
sângele din pământ. 

Ciorile, cât te-ai şterge la un ochi, au adus toate 
bucăţile, iar sora lui lonică a pus bucăţică lângă bu- 
căţică, l-a întrupat pe d-a întregul, apoi l-a spălat cu 
apă moartă şi l-a stropit cu apă vie. Atunci a sărit în 
picioare feciorul de împărat, de trei ori mai frumos de 
cum fusese înainte! Apoi grăi: 

— Greu somn am dormit, surioară dragă. 

— Ai fi dormit mult şi bine, frăţiorul meu, dacă nu 
eram eu p-aici. Dar ce cătaşi la hainul de zmeu? îl în- 
trebă sora lui. 

Feciorul de împărat cu multă obidă îi povesti 
toate pe şartul lor şi-i zise că trebuie să scape de 
canon pe Câmpan Verde şi Frumos, care numai după 
urma lui îndură osânda zmeului. Dar surioara lui îi 
zise: 

— Frăţioare dragă, n-o să poţi scăpa cât lumea şi 
pământul pe Câmpan Verde şi Frumos, afară numai 
dacă ai putea să capeţi iapa babei hodoroagă, 
nevăzută, neauzită, din smârcurile mărilor, din adâncul 
zărilor. 

Auzind una ca asta, lonică, feciorul de împărat, a 
oftat greu din fundul inimei şi porni spre latura pă- 
mântului încotro îi arătă sora lui. Cât o fi mers el, nu 
pot să vă dau bine seamă, dar nu ajunge cineva aşa, 
cu una cu două în smârcurile mărilor, în adâncul 
zărilor. 

Baba avea o ogradă mare, şi în toţi parii de la 
gard era câte un cap de om, numai unul n-avea, şi cât 
ţi-e ziulica de mare se văicărea şi cerea: cap! cap! 

Băiatul, cum ajunse, se trânti pe prispa casei, iar 
când ieşi baba din casă îl întrebă: 

— Da' ce caţi p-aici, flăcăiaşu maichii? 

— Slujbă caut, mătuşă! răspunse lonică. 

— Apăi, iaca, dacă vrei să te bagi la mine: ai să- 
mi paşti iapa doar, şi încolo nimic. Să mi-o duci în trei 
seri la iarbă, şi dacă mi-oi aduce-o, ţi-oi da, pe alese, 
un cal din grajdul meu; dacă nu, unde-ţi stă capul, o 
să-ţi stea şi picioarele! 

Băiatul primi cu inimă bună şi, după ce mâncă ce- 
i puse baba pe masă, se mai dete aşa niţel pe prispă 
ca să mai aţipească, până ce o mai scapata soarele, că 
iapa mergea la iarbă după apusul soarelui. Baba, cum 
se însera, se vâri în grajd şi luă iapa la bătaie cu un 
bici de foc, poruncindu-i să se ascunză bine. Pe urmă, 
sculă pe băiat şi-i dete în primire iapa. Băiatu se sui 
călare pe ea, da' cum a făcut cum a dres, nu ştiu, că 
deodată începu să moţăie, călare, apoi adormi d-a 
binele. Când se trezi, era călare pe căpăstru şi cu 
mâinile în buruiene. 

Atunci prinse a zice: 

— Vai de mine şi de mine! M-a mâncat fript baba. 
Barem d-ar fi lupul cel din drum pe aici, el poate ar fi 
văzut-o. 

lată şi lupu aici, grăind: 

— Ce-i, lonică? 

— Ce să fie, răspunse el, iapa babei nu-i. 

— Ei, lasă, nu te fărâma cu firea. Ai acolo şi ţine 
căpăstru-n mână, îi zise lupul. Vezi colo, pe dealu ăla, 
o turmă de oi? lapa babei s-a făcut mioară albă. Eu m- 
oi ciurdi pe toate lăturile şi voi lua-o la goană; iar când 
îi vedea că fuge tare, atunci să suni din frâu şi să 
strigi: „tpru, tpru, iapa babei şi c-un mânz!” Atunci ea 
o să fie în frâu, iar tu încalică pe ea şi-ţi cată de treabă. 

Băiatul făcu întocmai. Când ajunse acasă, baba îi 
ieşi în prag, făcută numai catran, şi-i zise: 

— Ai păscut iapa? 

— Am păscut-o, răspunse băiatul. 

— Ai adăpat-o? 

— Am adăpat-o. Bine-ţi pare, mătuşă? 

— Bine, cum să nu-mi pară bine! 

Da când a intrat baba-n grajd, după ce s-a dus 
băiatul să se odihnească, vai de spinarea iepei. A 
bătut-o până n-a mai putut baba, şi apoi i-a zis: 

— Vezi, să dea dracu să te mai găsească şi 
mâine, că te omor în ciomege. 

— A doua seară iar se duse băiatul cu iapa la 
iarbă, şi iar se pomeni adormit. Atunci se gândi la 
cioară şi cioara îi spuse că iapa se bate cu capul de 
toartele cerului; apei îi zise s-aştepte. 

Şi cioara stârni toate ciorile, şi d-aci se porniră 
vântoasele şi alungară iapa, care se făcuse o stâncă 
vânătă cu doi pui. Băiatul, când o văzu, îi zise: „tpru, 
tpru, iapa babei cu doi mânji”, că iapa mai făcuse un 
mânz. 

Acasă baba îi primi cu bucuria pe buze şi cu 
veninul în inimă. 

A treia seară iapa s-a făcut o mreană şi s-a scu- 
fundat în adâncul mărilor, da băiatul s-a gândit la peş- 
tele pe care îl scăpase de la moarte şi peştele i-a scos 
mreana la țărm şi el i-a pus apoi căpăstru în cap, 
zicându-i: „tpru, tpru, iapa babei cu trei mânji”, că 
pasămite iapa făta, pe fiecare seară, un mânz. 

Apoi au pornit acasă. Baba, când i-a văzut, era să 
plesnească fierea în ea de ciudă, dar s-a potolit şi s-a 
arătat bucuroasă de argatul ei. Pe urmă, grăi lui lonică: 

— Acu', dragul mătuşei, mai odihneşte-te până 
mâine, şi mâine-ţi voi plăti precum ne-a fost vorba. 

După ce adormi băiatul, baba a intrat în grajd şi a 
spintecat pe toţi mâniii, le-a scos inimele şi le-a băgat 
pe toate în iapă. Apoi a luat un bici de foc şi din mânji 
a făcut cai frumoşi, iar din iapă făcu un ogar şi-i băgă 
biciul de foc într-o ureche. 

Da' pe când dormea, lonică se pomeni cu fata 
babei — că baba avea şi o fată mare — Şi 
scuturându-l, îi zise: 

— Dacă m-ai lua dumneata, eu ţi-aş spune o 
vorbă. 

El răspunse: 

— Eu n-am îndrăznit să-ţi spui cuvântul ăsta până 
acum, că de!... mi-erai stăpână, da mi-ai plăcut mult, 
şi te iau, numai să vrei. 

— Vreau, cum să nu vreau! zise fata; bagă de 
seamă, la ce-ţi spui. 

Şi-i spuse ce a făcut mă-sa cu caii şi cu iapa din 
grajd. Apoi mai zise: 

— Vezi să nu te îmbie cu vreunul din ăia frumoşii 
că n-ai să mergi cu el călare decât pân' la poartă, şi 
acolo cazi după el şi nu mai dai nici măcar dintr-un 
deşti. Tu să nu iei nici unul, ci să te duci după grajd, să 
pui mâna pe lanţul ogarcei, s-o iei şi să pleci cu ea. 
Orice ţi-ar mai toca mama, tu să te faci niznai. 

Aşa şi făcu băiatul, la alegere. lar baba, când 
văzu una ca asta, începu să se schimonosească şi, cu 

multă prefăcătorie, îi zicea să nu se orbească până 
într-atâta, şi să ia un cal bun şi vrednic de el, că nu 
vrea să plece cineva de la ea nemulţumit. Dar băiatul, 
porni cu o-garca de lanţ. 

Atunci ieşi din casă şi fata babei cu bocceaua 
plină în mână şi zise babei: 

— Am avut şi noi o slugă bună, lasă-mă să-l 
petrec până mai încolo. 

Baba, de ciudă, nu zise nimic, dar vru să 
otrăvească ogarca, dar băiatul puse mâna p-o ciofârtă: 
de târnaţ: şi păli pe babă aşa de bine, că o lăsă 
lungită. 

Apoi porni cu fata şi cu ogarca pe poartă; iar baba 
se sculase şi striga în urma fetei: „Vino-napoi, dragul 
mamei, să nu te lovească şi pe tine, şi să paţi şi tu ca 
mine”. Băiatul îşi vedea de ale lui: scoase biciul din 
urechea ogarcei şi o făcu mai frumoasă cum nu fusese 
niciodată. După aia, încălecă, zise fetei să se uite 
îndărăt, şi fiind tot cu ciofârta în mână, o lovi o dată 
straşnic peste gură, apoi cât ai răsufla o dată fuse la 
curţile lui Câmpan Verde şi Frumos. Il luă şi plecară, 
dar calul zmeului râncheză o dată din grajd aşa de tare 
că ţiuiră trei ceasuri palaturile de zamfir, iar zmeul sări 
din pat şi răcni la el: 

— Ce e, mânca-ţi-ar carnea câinii şi ţi-ar bea sân- 
gele ciorile! N-ai ce bea şi ce mânca? 

— He! He ! stăpâne, răspunse calul, am şi prea 
am ce bea şi ce mânca, da' feciorul de împărat iar ţi-a 
furat pe Câmpan Verde şi Frumos. 

Zmeul tot mai întrebă: 

— Am când să cânt un cântec, să joc o dată, să 
beau o cafea, să-i trag un ciubuc şi de-ajuns să-i 
ajung? 


l Ciofârta — bucată mare, ruptă din ceva. 
2 Târnaţ — cerdac, pridvor. 

— Ai când să cânţi un cântec, să joci un joc, să 
bei o cafea, să tragi un ciubuc, răspunse calul, dar de 
ajuns nu-i ăi mai ajunge cât lumea. 

Zmeul atunci se repezi pe cal şi se aşternu 
drumului cu el. 

Feciorul de împărat o luase mai domol, aşa că 
zmeul mai pe sub seară îi ajunse, dar nu se putea urca 
acolo în înaltul cerului unde erau Câmpan şi lonică. 
Atunci iapa necheză din înălţime unde se afla şi grăi 
către calul zmeului: 

— Cal de zmeu şi fiu al meu, trânteşte pe stă- 
pânul tău, de-l fă praf şi pulbere, şi vino la stăpânul 

meu, că ţi-o da să şezi până în piept în fân 
cosit din postul Sâmpietrului şi grăunţe cât ei vrea. 

Şi calul zmeului ascultă şi făcu aşa. De zmeu nu 
se alese nici praful când căzu jos; iar lonică, feciorul de 
împărat şi cu Câmpan Verde şi Frumos s-au reîntors la 
seraiurile lor, şi au petrecut zile îndelungate în pace 
neturburată. 

Şi aici se sfârşeşte povestea mea. 

